**ПРОТОКОЛ ОТ ДВАНАДЕСЕТОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 19 юли 2016 година, начало 09:00 часа**

От общо 51 общински съветници присъстваха 48, отсъстваха: Венцислав Великов, д-р Севдалин Ангелов и Георги Георгиев.

Заседанието бе открито и ръководено от чл.-кор. проф Христо Белоев.

**Чл.-кор. проф. Хр. Белоев:** Проверка на кворума. Проверка на кворума, гласувайте с устройствата. Регистрирали са се 36, влязоха още 7 общински съветници, имаме необходимия кворум, може да започнем редовното заседание на Общинския съвет. Преди обсъждане на дневния ред ...

**Проф. Н. Михайлов**: Уважаеми г-н Кмете ...

**Чл.-кор. проф. Хр. Белоев:** По-близо до микрофона.

**Проф. Н. Михайлов:** ... уважаеми г-н Председателю на Общинския съвет, уважаеми дами и господа общински съветници, на националния си празник Франция беше окървавена. Един изрод отне 84 човешки живота, сред тях и на деца. Нека да почетем паметта на тези жертви със ставане на крака и едноминутно мълчание.

**Чл.-кор. проф. Хр. Белоев :** Благодаря. Преди обсъждане на дневния ред постъпило е искане за поправка на очевидна фактическа грешка от Емил Милушев, поради което на основание чл. 29 от ЗМСМА и чл. 97, 98 ал. 1 от Правилника за организацията идейността на Общинския съвет-Русе, неговите комисии и взаимодействието му с общинска администрация обявявам поправка на очевидна фактическа грешка, допусната в Протокол №6 от заседание на ОбС-Русе, проведено на 25.02.2016 г. В решение №117 от 25.02.2016 г. като в текста вместо Акт за частна общинска собственост №5029 от 19.03.2012 г. се запише предмет на Акт за частна държавна собственост и номера е същия. Дневният ред така, както вие раздаден с 50 точки, допълнително постъпили материали за 2 точки, които бяха разгледани на извънредно заседание на комисии, които предлагам да бъдат включени към дневния ред. Едната точка е изменение на договор за дългосрочно сътрудничество и реализация на проект № ФС-1048 от 21.06.2013 г. и второто е решение за кандидатстване с проектни предложения по проект „Красива България“. По дневния ред имате думата. Да, заповядайте.

**Г-жа Н. Крушева**: Уважаеми г-н Кмете, уважаеми господа заместник-кметове, колеги, предлагам точката, касаеща Проект Русе да бъде оттеглена от днешния ред и преместена за следващо заседание. Благодаря.

**Чл.-кор. проф. Хр. Белоев:** Тя не е в дневния ред, ние сега ще я добавим в дневния ред. Да не бъде включвана предполагам предлагате? (коментар от зала не се чува) Да. Доктор Константинова.

**Д-р Т. Константинова:** Благодаря г-н Председател, уважаеми г-н Кмете, колеги.

**Чл.-кор. проф. Хр. Белоев:** По-близо до микрофоните.

**Д-р Т. Константинова:** От името на групата на Реформаторския блок предлагаме по точката, която е предлагана да бъде включена в дневния ред относно Проект Русе да бъде отложена и да бъде включена в една извънредна сесия, която да бъде в рамките на две седмици от днешна дата. Имаме следните аргументи: материала по точката не е разглеждан и обсъждан в ключови комисии като комисии по бюджет и финанси и ТСУ; разпределението на материалите по комисии е задължение по чл. 65, ал. 1 и е необходимо да бъдат разглеждани материалите по силата на своето съдържание в съответни комисии. Второ, поради късния срок на внасяне 13.07.2016 г. не е разглеждана възможността за включването и в дневния ред на председателския съвет, който се състоя в извънреден порядък на 12 юли (четвъртък), вместо на 13 юли (петък), както винаги досега. Трета точка, темата на точката касае обществено-значими проблеми, свързани с имуществени и финансови въпроси, отнасящи се с цялата си тежест за общината и данъкоплатците и. Четвърто, спешния порядък на внасянето не позволи стойностно обсъждане, информация и ползване на експерти, независими анализи от общинските съветници с цел изводи относно промените в предложенията, включително и в чл. 6 от договора, касаещ чл. 3 от договора, сключен на 21.06.2013 г. за задълженията по чл. 3 от настоящия договор, където е посочено, че до 31.12.2017 г. дружеството е задължено да заплати на общината стойността на 10 000 кв.м. РЗП при цена на квадратен метър 52,04 евро, независимо от реално застроената площ. Сега се предлага промяна в размер на сумата 620 400 евро, отнета е и възможността на граждани и експерти да бъдат включени в дневния ред за изказване по точка от него с обществено значение. Нашето предложение е да се състои извънредна сесия в рамките на 14 дни.

**Чл.-кор. проф. Хр. Белоев:** Благодаря. Само към изказването на д-р Константинова. В четвъртък беше председателския съвет, а не както обичайно в петък, тъй като и сесията е във вторник, а не както обичайно в четвъртък и трябва да се спази и един тридневен срок, за да бъде публикуван дневния ред. Само това като реплика. Божидар Йотов.

**Г-н Б. Йотов: Благодаря.** Уважаеми г-н Кмет, уважаеми г-н Председател, дами и господа общински съветници, поради обществената значимост на предлаганата тема на точката по дневния ред, относно изменение в договора на Спортната зала, липсата на време за запознаване с материала от страна на общинските съветници, предопредели и невъзможността тя да бъде разгледана по отделните комисии с изключение на двете извънредни комисии, които бяха проведени. От името на групата на съветници също правя предложение да не бъде приета като точка по днешния дневен ред, а да бъде оставена за следващата сесия.

**Чл.-кор. проф. Хр. Белоев:** Благодаря. Други по дневния ред? Да, заповядайте, г-н Пазарджиев.

**Г-н Иво Пазарджиев:** Уважаеми колеги, във връзка с постъпило заявление за изказване от името на гражданин от инж. Мариян Димитров, във връзка с точка от дневния ред на настоящата сесия, а именно Отчет за дейността на ОбС-Русе за периода ноември 2015-юни 2016 година, предлагам изказването на г-н Мариян Димитров във връзка с тази точка да бъде преди точката. А именно да бъде 2 точка, тъй като считам, че не е разумно да изслушваме след като вече сме гласували по тази точка. Благодаря ви.

**Чл.-кор. проф. Хр. Белоев:** Други предложения? Да, изказване Емил Милушев.

**Г-н Ем. Милушев:** Уважаеми колеги, изказването ми е по повод дали да включим или не в дневния ред точката за изменение на договора за дългосрочно сътрудничество, тоест точката за залата така да го кажем. Мисля, че няма нищо страшно. Вярно е, че нямахме толкова време, но искам да знаете, най-вероятно го знаете, че администрацията и ръководството на частния партньор от много дълго време водят разговори. Аз съм се интересувал и затова съм в час. Всички вие също сте в час, защото тоя договор сме го обсъждали много пъти, когато гласувахме предходните решения. Вярно е мина време, не сте длъжни да помните най-малките подробности, но тази точка, която искам да се включи в дневния ред не касае все още същността на цялата процедура. Това е първият етап, който отваря пътя за бъдещите наши решения, които са всъщност съществените. Тази точка ни дава право да изменим договора за дългосрочно сътрудничество, ако я приемем разбира се и текстовете на този голям договор така да го нарека във вида, в който сега съществува задължават Проект Русе АД да извърши процедура по отделяне на ново дружество. Сега, повечето не са юристи, с две-три думи да ви кажа процедурата по отделяне е сложна, Търговския закон я урежда. Сложна е и е свързана с време и консултации, одити, доклади и с един план за преобразуване, така се нарича. За да избегнем тия сложни процедури, тази промяна, която искаме да се случи днес, с тази точка, дава право на двамата акционери така да направят процедурата, че да не извършваме такова отделяне по сложния начин. Просто сегашното Проект Русе АД ще регистрира ново еднолично АД и ще апортира имота, недвижимия имот, залата, която функционира вече. В новото дружество вече, там ще бъде голямото обсъждане, там ще обсъждаме по същество всички ваши възражения, въпроси, коментари, които чухме и по медиите, и които обсъждахме вчера на извънредните комисии. Така, че няма нищо страшно. Вярно е, че няма много време, но тук са представителите на частния партньор, тук е администрацията, всеки може да си зададе въпроса и да му бъде разяснено какво всъщност правим. Най-вероятно ще ви кажат същото, което и аз ви казвам , че това е първи етап. Формално трябва да променим договора за дългосрочно сътрудничество, за да извършим процедурата по регистрация на новото дружество, в което ще бъде само залата. И това, което искаме да направим с тая поправка ще бъде последвано от процедурите по оценка на залата като актив, във връзка с това, че ще бъде апортирана в новото дружество, за това също се иска време, но по-малко време и по-малко пари, отколкото, ако направим другата процедура по отделяне по ТЗ. Господин Коцев също е тук, той също може да ви разясни, вчера присъства на комисиите, представителите на самата зала като управление също са тук, на частния партньор Проект Русе АД. Който, каквото иска да пита, но казвам ви отново същността е по-нататък, не е сега, така че няма нищо страшно, не се плашете от това, което искаме да гласуваме и да приемем. Благодаря.

**Чл.-кор. проф. Хр. Белоев:** Благодаря. Сашо Неделчев.

**Г-н Ал. Неделчев /реплика/:** Благодаря, проф. Белоев. Уважаеми г-н Кмете, уважаеми г-н Милушев, уважаеми колеги, репликата ми е в няколко посоки. Първо, аз не знам какви партньори, какви разговори са водени, но инициативата за това предложение е от фирма, която нито ми е известна, нито е партньор на Община Русе по този договор. Каква е тази фирма, която е написала писмо до Арена Русе Инвест? Ние имаме договорни отношения с МОЛ РУСЕ и сме създали общо дружество Проект Русе, точка. Сега, г-н Пейчев, г-н Згурев, може да участват в 69 фирми, но те не са страна по нашите договорни отношения по този много важен за града ни проект, това първо. Второ, не мога да се успокоя от вашите думи ни най-малко и да приема, че видите ли, понеже много са формалностите по учредяване на ново дружество дайте Проект Русе АД с всичките му изтеглени кредити досега то да приеме залата и общината да стане солидарен длъжник на 49% от кредитите, които туй дружество към момента дължи. Извинявайте, ама това е толкова сериозен въпрос, че да се говори от тази трибуна така с лека ръка за мене е съвсем безотговорно. И виждате от тези въпроси, които коментираме, вече колко групи се изказаха, че прекалено сериозен въпрос и без каквато и да е небходимост от спешност, да се гледа по един такъв начин без да е минало по комисии ... Аз например нямах възможност на постоянна комисия, в която участвам да обсъждам точката, да задам въпросите си, да получа отговор, а там се обсъждат нещата сериозно. Тука за 3 минути какво ще кажеш по такъв важен въпрос? Значи това е моята реплика, аз също съм против гледането днес.

**Чл.-кор. проф. Хр. Белоев:** Дуплика и тогава ... Милушев.

**Г-н Ем. Милушев /дуплика/:** Уважаеми г-н Неделчев, изказването започнах с думите, че съм се интересувал. Миналата година лятото залата беше въведена в експлоатация. От там насетне започна да тече един срок, той изтече, два месеца за извършване на отделяне и така нататък. Ясно е, че тия 2 месеца не стигат. Значи, още от преди да изтече тоя срок са започнали разговорите между администрацията и управлението на частния партньор. Интересувал съм се и затова съм в час и затова съм спокоен. Всеки от вас може да се интересува, това е участие на общината. Сега, не Ви упреквам, че не сте се интересували, но ако искате можете да имате информация всякаква. Понеже мен ме вълнува тоя въпрос и живея в град Русе и се вълнувам дали да има зала или не и съм се интересувал. Питал съм, разпитвал съм, помагал съм, каквото мога и затова съм убеден в думите си, които казах в изказването. По отношение на задълженията към банки, това което правим по никакъв начин не променя отношенията с банките. Задълженията е сега си ги има и 55 дружества да направим банката ...

**Чл.-кор. проф. Хр. Белоев:** Моля, за тишина в залата.

**Г-н Ем. Милушев:** ... банката си има ипотека върху това, което е искала тогава и ние сме се съгласили. И да не направим и да направим дружеството залата си е ипотекирана, така че това не влияе на обезпеченията, на задълженията, те се погасяват. В писмото от Арена Русе Инвест е изнесена информация какво е погасено, какво се погасява всеки месец, така че и въпроси може да задавате към управляващите на частния партньор, също може да ви кажат.

**Чл.-кор. проф. Хр. Белоев:** Благодаря. Реплика, д-р Константинова.

**Д-р Т. Константинова:** Благодаря, г-н Председател. Уважаеми г-н Кмете, колеги, в писмото, което сме получили във връзка с предложенията за ...

**Чл.-кор. проф. Хр. Белоев:** Моля, за тишина.

**Д-р Т. Константинова:** ... точката от дневния ред.

**Чл.-кор. проф. Хр. Белоев:** Колеги ...

**Д-р Т. Константинова:** Няма да чета всичко, което има на 2-ра страница, но всеки може да го прочете в този момент, че са заплащани на банките главници, лихви и т.н. от страна на частния инвеститор и Проект Русе. И има един абзац в края на 2-ра страница, в който пише следното – „Както е известно длъжникът отговаря с цялото си имущество за задълженията си, а в конкретния случай, п отношение на рефинансираната част от дълга по банковия кредит, платилият задълженията кредитополучателя „Проект Русе“АД частен инвеститор получава правата на банките като неудовлетворен кредитор спрямо учредената върху залата ипотека“. И придобивайки ние примерно залата в един момент може да се окажем, че трябва и тази собственост да отиде за погашение на някакви задължения и ние да останем вместо с врабче в ръката с пълно на хоризонта, както се случва, ако днес без да сме взели мнението на независими експерти, приемем на доверие това. Винаги сме се отнасяли с разбиране и знаете колко пъти е променян договора. Знаем, че бяха опростени 20 милиона, опростени за неизпълнение на срока на завършване на сградата и ред други отстъпки, дори и отстъпеното право на строеж, което е едва ли не подарък. Не е по времето на тази администрация и общински съвет, така че нека да имаме възможност да чуем, да се информираме, да получим експертни оценки от независими експерти и в рамките на ... Отново повтарям на 10 или 14 дни, както много пъти сме правили по важни въпроси да имаме извънредна сесия и да вземем едно обмислено решение в интерес на данъкоплатците и на общината ни. Благодаря ви.

**Чл.-кор. проф. Хр. Белоев:** Благодаря. Други? Дуплика.

**Г-н Ем. Милушев /дуплика/:** Изказването на г-жа Константинова е насочено по-скоро към бъдещите решения, които ще гласуваме, не към това, което искаме днес. То е по същността и казах преди малко в предишната си дуплика, че това, което искаме да направим не променя нито задълженията към банката, нито размера на обезпеченията, нито ... В тази насока ние не можем да повлияем, защото банката е страна по договора за банков кредит, който гласувахме на предишни сесии за рефинансиране на стар кредит, усвояване на нов кредит. Това, което правим по никакъв начин не влияе. Ипотеката си тежи върху залата, ако ще и казах ви 55 фирми да регистрираме няма да се промени това нещо. А това, което прочетохте то е принципно законово положение, когато някой дължи към банка кредит ...

**Чл.-кор. проф. Хр. Белоев:** Моля, за тишина ...

**Г-н Ем. Милушев:** ... ако някой плати на банката вместо него естествено, че ще влезе в правата на банката. Този риск го има и сега. Значи рискът от неплащане на длъжника го има абсолютно винаги през целия му живот, ако не си плати дълга към банката, банката ще му продаде имота. Дали някой ще го погаси или не длъжника си остава длъжник и си дължи с имота си. Въпросът е, че новото дружество, което ще ..., в което ще бъде апортирана залата няма да отговаря като дружество към банката, ще отговаря с този имот, който получи, длъжника ще си остане „Проект Русе“АД. Така, че за пореден път ви казвам не се притеснявайте от тази точка днешната, за днешната говоря, в бъдеще ще има щекотливи теми ще го обсъждаме надълго и нашироко. Благодаря.

**Чл.-кор. проф. Хр. Белоев:** Да, благодаря. Пенчо Милков.

**Г-н П. Милков:** Уважаеми г-н Председател, уважаеми г-н Кмет, колеги, вие чухте становището на нашата група съветници, моето изказване е предизвикано от думите на колегата Милушев и исках да направя реплика, така че изказването ми ще бъде предизвикано от това и ще има характер на реплика. Сега, първо да ви кажа, че по процедурен въпрос, какъвто е включване на точката в дневния ред започнахме обсъждане по същество. Това се наложи, за да можем най-вероятно да ви убедим, че не проява на недоверие, нито на неуважение, напротив проява е на отговорност, желание да се вникнат в нещата. Защо да се интересуваме г-н Милушев, когато ние не сме знаели, че ще има такова предложение? За информация на всички вас, може би знаете, че сложните процедури са измислени от правото, за да се гарантират правата. Правото несамоцелно усложнява дадена процедура, такава е и процедурата на отделянето. Това се прави, за да може да се гарантира на 100%-та интересите на субектите, които участват. Не може желанието да опростим процедурата да ни мотивира днес да прибързаме. Договорът от 2013-та година, втори мой аргумент ни беше изпратен едва вчера. Аз съм го чел, чел съм и първия договор от 2007 година. Колегите, които, обаче не са, го получиха вчера, втори аргумент. Второ ... Трети аргумент, не е вярно, че в момента това, което правим е формално и след това ще вземем важните решения. След това можем да вземем два вида важни решения, в момента сме на кръстопът каква процедура да предприемем? Ние ще вземем важните решения впоследствие предвид избора ни на процедура. И процедурата по отделяне по Търговския закон затова е сложна, за да се гарантират интересите ни. И на последно място, многократно декларирано желание за работа в интерес на Общински съвет-Русе, многократно декларирано от всички ви желание за съгласие, разбирателство и нов тон на работа. Станаха почти всички групи да ви кажат, че ви предлагат просто да го отложим, просто да го отложим, не става дума за самоцелно противопоставяне или политиканстване. Затова ви моля да претворим в дела думите за единодействие, да отложим точката и да изберете дали да се прави извънредна сесия или на следващата да решим въпроса със съответното му внимание и четене, което той заслужава. Благодаря.

**Чл.-кор. проф. Хр. Белоев:** Благодаря. Други? Велизар Павлов.

**Проф. Вел. Павлов:** Уважаеми г-н Председател, уважаеми г-н Кмет, уважаеми колеги, уважаеми представители на Проект Русе. Аз съм от хората, които много активно са работили за бъдещето на тази Спортна зала и въобще за целия търговски комплекс, обаче не ми харесва начина, по който е внесена тази точка от 6 без 10 за 6 и 10. Едно такова внасяне, както виждате създава проблеми. Създава напрежение в общински съвет, създава проблеми в гражданите. Създава се мнение, че има нещо нечисто, неясно, някакво задкулисие и т.н. Аз не искам да има такова задкулисие. Аз искам, когато приемаме решенията свързани с Проект Русе и бъдещето на Спортната зала да има пълен консенсус или значим консенсус, а не решенията да бъдат приемани на ръба на мнозинството. В тази връзка пак искам да отбележа това, че предложението не беше гледано от комисията по бюджет и финанси, а вътре в него възникват много финансови въпроси и е естествено те да бъдат обсъдени. Мисля, че дори не е в интерес на Проект Русе при едно такова напрежение да бъде обсъждана тази точка и да бъде гласувана. Много ми се иска да постигнем един хубав консенсус, да изясним нещата и аз съм убеден, че няма такива нечисти или задкулисие или някакви такива неща, които създават съмнение в момента. Благодаря ви.

**Чл.-кор. проф. Хр. Белоев:** Благодаря. Има ли други? Постъпили са 3 предложения. От Нина Крушева да не се включва в дневния ред тази точка. От д-р Константинова да се разгледа на извънредна сесия до 2 седмици и от Божидар Йотов да се остави за следващо заседание, на 19 септември е следващото заседание. От тези 3 предложения, от техните вносители има ли някакво обединяване или отделно да си ги гласуваме? Тъй като де факто и трите са да не се гледа на това заседание, едното е да не се включва, второто е до 2 седмици на извънредна, третото е за следващо заседание септември. (коментар от зала не се чува) Така, не виждам ... (коментар от зала не се чува) Ще ги гласувам поотделно тогава и трите предложения. Първото предложение е от Нина Крушева да не се включва в дневния ред, то де факто е същото ... (коментар от зала не се чува) Ама, Крушева трябва да си го оттегли ... (коментар от зала не се чува) Ами те другите две предложения са такива, да се разгледа на извънредна, а другото да се разгледа на редовната. (коментар от зала не се чува) Те съдържат ... (коментар от зала не се чува) То се включва това в другите, нали? (коментар от зала не се чува) Добре, гласуваме ги тогава. Да не се включва в дневния ред е първото предложение на тази точка конкретно за Проект Русе. Режим на гласуване. Точката да не бъде включена в дневния ред е предложението. Режим на гласуване.

**КВОРУМ – 46. С 20 гласа „за”, 14 „против” и 12 „въздържали се” не се прие предложението.**

**Чл.-кор. проф. Хр. Белоев:** Второто предложение да се разгледа на извънредна сесия до 2 седмици. Гласуваме.

**КВОРУМ – 46. С 19 гласа „за”, 8 „против” и 19 „въздържали се” не се прие предложението.**

**Чл.-кор. проф. Хр. Белоев:** Третото предложение, да се разгледа на следващо заседание на общински съвет, това е 19 септември. (коментар от зала не се чува) Различни са. Първото е да не се включва, третото е да бъде отсега включено за 19-ти. Режим на гласуване.

**КВОРУМ – 46. С 20 гласа „за”, 9 „против” и 17 „въздържали се” не се прие предложението.**

**Чл.-кор. проф. Хр. Белоев:** Предложението на г-н Пазарджиев, изказването на Мариян Димитров да бъде след точката Отчет за изпълнение решенията на Общински съвет, така беше нали? (коментар от зала не се чува) Режим на гласуване по това.

**КВОРУМ – 47. С 18 гласа „за”, 18 „против” и 11 „въздържали се” не се прие предложението.**

**Чл.-кор. проф. Хр. Белоев:** Дневният ред, както е предложен с 50-те точки плюс двете допълнителни: Проект Русе и проектни предложения по „Красива България“. Гласуваме дневния ред като цяло. (коментар от зала не се чува) Моля? (коментар от зала не се чува) Извънредните точки ще ги разгледаме 1 и 2, в началото на заседанието. То така или иначе 30 минути вече разискваме точката, няма никакъв смисъл да я оставяме след почивката или в края. Дневният ред като цяло.

**КВОРУМ – 45. С 34 гласа „за”, 7 „против” и 4 „въздържали се” така се прие следния**

**ДНЕВЕН РЕД:**

1. Изменение на договор за дългосрочно сътрудничество и реализация на проект № ФС-1048 от 21.06.2013 г.
2. Решение за кандидатстване с проектни предложения по проект „Красива България“
3. К.Л. 246 Отчет за изпълнение на решенията на Общински съвет
4. К.Л. 290 Отчет за дейността на Общински съвет-Русе за периода ноември 2015 г. - юни 2016 г.
5. К.Л. 254 Решение за прекратяване на процедура за предоставяне на концесия на Плувен комплекс за професионален и масов спорт и отдих в „Парка на младежта“ на град Русе
6. К.Л. 291 Учредяване право на пристрояване на „Диагностичен консултативен център 1-Русе“ ЕООД за изграждане на обект „Изграждане на платформа за инвалиди, фасадно оформление и оформяне на централен вход на „ДКЦ 1-Русе“ ЕООД
7. К.Л. 262 Промяна в списъците с общински жилища
8. К.Л. 263 Откриване на процедура за провеждане на публичен търг с явно наддаване за продажба на недвижим имот – частна общинска собственост, с административен адрес в град Русе, ул. „Свети Сава“ №12
9. К.Л. 264 Откриване на процедура за провеждане на публичен търг с явно наддаване за продажба на недвижим имот, намиращ се в гр. Русе, кв. „Дружба 2“, ул. „Йосиф Цанков“№56
10. К.Л. 265 Откриване на процедура за провеждане на публичен търг с явно наддаване за продажба на недвижим имот, намиращ се в гр. Русе, кв. „Дружба 2“, ул. „Мими Балканска“№5
11. К.Л. 266 Откриване процедура за провеждане на публичен търг с явно наддаване за продажба на недвижим имот – частна общинска собственост, находящ се в местността „Караманлийка“, землище на град Русе
12. К.Л. 267 Съгласие за попълване на Картата на възстановената собственост с липсващи отсечки на съществуващи полски пътища в местността „Пундев баир“, землището на с. Николово, Община Русе
13. К.Л. 268 Приемане на решение за установяване позицията на Община Русе по повод заседание на Общо събрание на съсобствениците за имот, намиращ се на ул. „Никола Палаузов“№13, гр. Русе, насрочено на 03.08.2016 г. от 14.00 часа в сградата на Областна администрация Русе
14. К.Л. 269 Безвъзмездно прехвърляне в собственост в полза на Министерство на транспорта, информационните технологии и съобщенията на общински незастроен поземлен имот, площ от 3 843 кв.м. в местността „Слатина“, Община Русе за нуждите на обект „Изграждане на интермодален терминал Северен централен район на планиране в България-Русе“
15. К.Л. 270 Продажба на земя – частна общинска собственост, на собственика на законно построена върху нея сграда в с. Семерджиево, ул. „Арда“№2 по реда на чл. 35, ал. 3 от ЗОС
16. К.Л. 271 Прекратяване на съсобственост в самостоятелен обект с идентификатор 63427.2.3940.4.9, намиращ се в град Русе, ул. „Александровска“№97, по реда на чл. 36, ал. 1, т.2 от Закона за общинската собственост
17. К.Л. 272 Застраховане на общински жилищни имоти
18. К.Л. 273 Съгласие за възстановяване право на собственост върху част от имот с идентификатор 63427.296.82, находящ се в местността „Чифлика“, землище на град Русе
19. К.Л. 276 Провеждане на публичен търг с явно наддаване за отдаване под наем на обекти – общинска собственост в организиран Коледен базар
20. К.Л. 277 Определяне на начална месечна наемна цена при провеждане на процедура за отдаване под наем на имот – частна общинска собственост, съобразно чл. 11 от Наредба №2 на Общински съвет-Русе, за началните цени за отдаване под наем на общински обекти със стопанско и административно предназначение
21. К.Л. 278 Отдаване под наем на част от имот – публична общинска собственост за стоматологичен кабинет
22. К.Л. 279 Отдаване под наем на обособена част от имот – публична общинска собственост, предоставен за управление на Английска гимназия „Гео Милев“ – гр. Русе
23. К.Л. 280 Провеждане на публичен търг с явно наддаване за отдаване под наем на част от имот – публична общинска собственост в с. Бъзън
24. К.Л. 281 Отдаване под наем на част от самостоятелен обект в сграда – частна общинска собственост за клуб на Сдружение „Българска асоциация на пенсионерите“
25. К.Л. 282 Приемане на Наредба за изменение и допълнение на Наредба №5, на Общински съвет-Русе, за търговската дейност на територията на Община Русе
26. Приемане на Решение за установяване позицията на Община Русе по повод въпроси от дневния ред на извънредното заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД – Русе, насрочено за 02.08.2016 г.
27. К.Л. 274 Корекция на Бюджета на Община Русе за 2016 година
28. К.Л. 275 Допълване на списъка на лицата и длъжностите, имащи право на транспортни разходи, съгласно чл. 43, ал. 1 от ПМС №380/29.12.2015 г. от Бюджет 2016 година, утвърден с Решение на Общински съвет №102/01.02.2016 г. – Приложение №18
29. К.Л. 257 Изменение и допълнение на Наредба №21 за реда, начина и условията за отпускане на еднократна финансова помощ на граждани от бюджета на Община Русе
30. К.Л. 258 Отчет за 56. МФ „Мартенски музикални дни“ Русе 2016
31. К.Л. 259 Преобразуване на общинските обслужващи звена в Центрове за подкрепа за личностно развитие
32. К.Л. 260 Промяна в наименованията на обединените детски заведения и целодневните детски градини на територията на Община Русе
33. К.Л. 261 Промяна на статута на ПГДВА „Йосиф Вондрак“ и ПГСС „Ангел Кънчев“ от държавно в общинско училище
34. К.Л. 285 Утвърждаване на списък на средищните училища на територията на Община Русе за учебната 2016/2017 година
35. К.Л. 248 Актуализация на местоположението и броя на местата на таксиметровите стоянки в гр. Русе
36. К.Л. 249 Актуализация на Програма за управление на отпадъците на Община Русе за периода 2016-2020 г.
37. К.Л. 253 Приемане на Наредба за допълнение на Наредба №16, на Общински съвет-Русе, за определянето и администрирането на местните такси, цени на услуги и права на територията на Община Русе
38. К.Л. 247 Проектно предложение „Интегрирана система за градски транспорт на гр. Русе – 2 етап“
39. К.Л. 250 Представяне на проектно предложение по процедура на директно предоставяне на безвъзмездна финансова помощ по Оперативна програма „Околна среда 2014-2020“, ос Отпадъци, процедура „Проектиране и изграждане на компостиращи инсталации за разделно събрани зелени и/или биоразградими отпадъци, вкл. Осигуряване на необходимото оборудване и на съоръжения и техника за разделно събиране на зелени и биоразградими отпадъци
40. К.Л. 252 Приемане на Иновационната стратегия за интелигентна специализация на Община Русе за периода 2016-2025 г.
41. К.Л. 255 Членство на Община Русе в Сдружение „Български речен клъстер „Дунав“
42. К.Л. 289 Осигуряване на допълнително финансиране по проект „Техническа помощ за Община Русе – Бенефициент по Приоритетна ос 1 на ОПРР 2014-2020 г.“, финансиран по договор за предоставяне на БФП № BG16RFOP001-8.001-0003-C01, по Оперативна програма „Региони в растеж“ 2014-2020 г.
43. К.Л. 251 Одобряване на подробен устройствен план /ПУП/ - Парцеларен план за техническа инфраструктура извън урбанизираната територия – външно кабелно ел. захранване и захранващ водопровод за ПИ 187023 в местност „Стопански двор“, землище на с. Червена вода
44. К.Л. 283 Даване на Разрешение за изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.149.482, находящ се в местността „Касева чешма“, гр. Русе
45. К.Л. 286 Изменение на Наредба №16 за определянето и администрирането на местните, цени на услуги и права на територията на Община Русе
46. К.Л. 284 Изменение на Решение №1187, прието с Протокол №42/16.10.2014 година на Общински съвет-Русе
47. К.Л. 288 Ремонт на улична мрежа и тротоарите в населените места на територията на Община Русе
48. Приемане на план за заседанията на Общински съвет – Русе за месец септември и четвъртото тримесечие на 2016 г.
49. Питания на общински съветници
50. Изказванe на Мариян Димитров – вх.№568/08.07.2016 г.
51. Изказванe на Бойко Никифоров – вх.№571/11.07.2016 г.
52. Изказванe на Мариян Димитров – вх.№572/11.07.2016 г.

**1 Точка**

**Изменение на договор за дългосрочно сътрудничество и реализация на проект № ФС-1048 от 21.06.2013 г.**

**Чл.-кор. проф. Хр. Белоев:** Господин кмета.

**Г-н Пл. Стоилов:** Уважаеми г-н Председател, уважаеми госпожи и господа общински съветници, на Вашето внимание е предложение на администрацията във връзка с искането на частния партньор в публично-частния проект за Спортната зала ...

**Чл.-кор. проф. Хр. Белоев:** Моля, за тишина в залата.

**Г-н Пл. Стоилов:** ... който касае изменение на договор за дългосрочно сътрудничество и реализация на проект № ФС-1048 от 21.06.2013 г. В дебатите дали да се гледа или не точката се казаха доста неща, тук присъстват и ръководството на залата и представители на Проект Русе, те ще изложат своите мотиви. Администрацията поддържа предложението във внесения вид, с направената корекция, която е дадена в материалите към точката.

**Чл.-кор. проф. Хр. Белоев:** Благодаря. Изказвания по точката? Те доста изказвания бяха направени, ако има нещо. (коментар от зала не се чува) Ако някой направи предложение да изслушаме тогава ще го подложа на гласуване. (коментар от зала не се чува) Има предложение от Мирослав Славчев да изслушаме представител от Проект Русе. Да гласуваме това предложение.

**КВОРУМ – 38. С 34 гласа „за”, 0 „против” и 4 „въздържали се” се прие предложението.**

**Чл.-кор. проф. Хр. Белоев:** Кой ще се изкаже? Да, заповядайте, г-н Чавдар Данев. С 3 минути разполагате.

**Г-н Чавд. Данев:** Уважаеми г-н Председател, уважаеми г-н Кмет, уважаеми господа общински съветници, първо бих искал да благодаря за възможността да се изкажа пред вас.

**Чл.-кор. проф. Хр. Белоев:** По-близо до микрофона.

**Г-н Чавд. Данев:** Моята скромна функция в Проект Русе бе свързана с осигуряване на цялостното финансиране на проекта. И като цяло бих могъл да кажа, че това бе един изключително сложен и труден процес. В тази връзка бих искал да направя един паралел с една, един доста емблематичен, една доста емблематична сграда за нашия град Доходното здание, както знаете тя също е била построена с кредити при това доста сериозни като размер. И тогава общината и инвеститора – училищното настоятелство са били принудени да залагат приходите си, да ипотекират сградата и т.н. Но в крайна сметка тая сграда я има вече 116 години. Нашата амбиция наистина тая сграда да съществува, да я има и повече. В тази връзка бих искал да кажа, че тази инвестиция за разлика от онези, които се правят обичайно като предприятия и други подобни не е инвестиция, заради евтината работна ръка в Русе, това е инвестиция за подобряване на качеството на живот. Защото по-доброто качество на живот в нашия град безспорно е стимул и възможност да задържим младите и интелигентни хора. А младите и интелигентни хора са тези, които правят възможни инвестициите не само заради евтината работна ръка. В този смисъл ние имаме самочувствието, че сме извършили нещо обществено-значимо. Бих могъл да кажа, че има два етапа, които бихме ..., условно бихме могли да разгледаме по отношение на залата. Първият етап беше изграждането на залата, който, Слава Богу бе успешно завършен. Така или иначе сградата я има, залата я има, Дай Боже тя да съществува стотици години. Вторият по-съществен бих казал, по-съществена задача е тази зала да функционира. Защото, ако тази зала не функционира рано или късно нейните собственици ще трябва да наливат пари, за да я поддържат. Затова ние искаме да създадем условия залата да функционира. Към този момент безспорно финансовия отчет на Проект Русе показва една сравнително висока степен на задлъжнялост. Задлъжнялост, както към финансови институции, така и към частния инвеститор, който е рефинансирал задълженията към банката. В конкретният случай това са две банки, както знаете едната е българската Уникредит Булбанк, другата е Хипо Ное Груп от Австрия. За да функционира общината, както казах финансовото състояние на дружеството ..., за да функционира залата, както казах финансовото състояние на дружеството собственик на залата трябва да бъде перфектно. Тоест не трябва да има никакви задължения и трябва да показва един стабилитет. В тази връзка е нашето предложение. Нашето предложение е всъщност залата да се обособи чрез апорт в отделно дружество, в чийто баланс като актив ще бъде самата зала, а пасива ще показва един собствен капитал и нищо повече, никакви задължения, нито към банки, нито към когото и да било друг. При тези обстоятелства новото дружество собственик на залата ще бъде в състояние да води преговори с различни спортни федерации, с различни правителствени и неправителствени обществени организации, за да бъдат организирани събития, които да вдъхнат живот в залата. Събития, които съответно да привлекат публика и да направят това съоръжение функциониращо. С други думи едно от условията залата да функционира е собственика и да бъде в добро финансово състояние. Именно това ни мотивира да поискаме спешното разглеждане на този въпрос в извънредна сесия на Общинския съвет, тъй като ...

**Чл.-кор. проф. Хр. Белоев:** Това е редовна сесия.

**Г-н Чавд. Данев:** ... редовна, да, моя грешка. Нашето желание е съответно да има развитие по този въпрос преди настъпването на активния сезон. Активният сезон, в който ние ще можем да водим разговори с потенциални наши партньори, за да организираме тия събития и вдъхнем живот на залата, както ви казах, за да може тази зала да функционира, да генерира парични потоци, да генерира приходи. И в крайна сметка собствениците на залата общината и частния инвеститор да бъдат освободени от тази тежест да наливат пари непрекъснато в нея. В конкретният случай единствено частния инвеститор към този момент, като ви е известно финансира всички задължения, които Проект Русе има. Това е основният ни мотив да искаме това спешно разглеждане на този въпрос, да имаме възможността да обособим залата в отделно дружество, което да показва добро финансово състояние и съответно да бъде във възможност да води разговори с потенциални контрагенти с оглед своевременното организиране на събития в залата. Както знаете организацията на такива събития изисква достатъчно предварително време, ако си спомняте представлението на Lord of the Dance беше анонсирано още преди залата да бъде построена. Така, че това е причината да искаме такова бързо решение на този въпрос, нищо повече. Действително начина, по който предлагаме обособяването на залата в отделно дружество всъщност води до отделянето на длъжника от собственика на залата. Ако сега собственикът на залата е и длъжник, това което ние предлагаме е да бъде направено разделяне, длъжника да си остане Проект Русе, а залата да бъде обособена в ново дружество, в което съответно общината ще има 49%, частния инвеститор 51% и това ново дружество няма да има никакви задължения. В този смисъл ние считаме, че това е абсолютно честно отношение от страна на частния инвеститор към Община Русе като партньор. И разбира се не на последно място бих искал да кажа, че на този етап ние, считаме за приоритет погасяването на задълженията, които са обезпечени с ипотека върху залата. След като тези задължения бъдат погасени, считаме че няма да има никакъв риск за залата като актив и в тази връзка естествено наш приоритет е погасяването на тези задължения. В предварителните разговори, които сме водили с представители на администрацията ние сме заявили това, че ние ще поемем този ангажимент за обслужване на тези задължения. И това бих искал да подчертая специално пред вас. В тази връзка, считаме че така направеното предложение напълно отговаря на интересите на общината като наш партньор в тази инвестиция и считаме, че действително това ще бъде една възможност да създадем условия за нормалното функциониране на залата, да вдъхнем живот на това съоръжение и да се надяваме, че то действително ще стане едно второ Доходно здание като символ на културния просперитет на град Русе.

**Чл.-кор. проф. Хр. Белоев:** Благодаря. Изказвания? Да, въпроси? Д-р Константинова.

**Д-р Т. Константинова:** Благодаря, г-н Председател. Уважаеми г-н Кмете и колеги, с г-н Данев се познаваме от много години и му имам абсолютно доверие като един почтен човек. Искам да го попитам, каква беше причината след толкова дълги разговори да бъде внесен в последния момент този материал, тяхното предложение? Не стана навреме, за да няма такива дебати днес, може би излишни, а може би не. Ние сме с пълното съзнание, нашата група на Реформаторския блок, че това трябва да се случи, че това е пътя, по който трябва да се случи, но има някакви правила и някаква етика в отношенията не само в Общинския съвет, но и между хората в града, и към хората в града. И беше необходимо много малко, за да потвърдим доверието на хората, ако го има в по-голяма степен към нас. И надали щеше да бъде фатално, въпросът ми е щеше ли да бъде фатално, ако имаше извънредна сесия след 10 дни или след седмица за всички добри намерения, които има в това предложение? Ще благодаря предварително за отговора.

**Чл.-кор. проф. Хр. Белоев:** Да, благодаря. Заповядайте, г-н Данев.

**Г-н Чавд. Данев:** Във всеки случай за 2 седмици едва ли нещо щеше да бъде променено съществено от гледна точка на съдържанието на нашето предложение. Ние все пак разчитаме на това, че то е било достатъчно ясно изразено и мотивирано и както се изразих пред малко действително за нас е важно във възможно най-кратки срокове преди активния сезон на разговорите с потенциални промоутъри и партньори за организиране на събитията това да се случи. Защото, както споменах преди малко организацията на такива събития изисква достатъчно продължителен, предварителен период на подготовка. С други думи, колкото по-скоро направим това, толкова по-добре. Колкото по-скоро собственика на залата бъде обособен с едни ... и покаже едно добро финансово състояние, както споменах в балансите му няма да има нищо друго освен залата като актив и собствения капитал, който ще бъде записан, толкова по-лесно ще бъдат водени преговорите с потенциални контрагенти, които ще организират събития в залата, промоутъри и други подобни федерации. И толкова по-бързо ще сме в състояние да генерираме парични потоци от функционирането на залата, които да бъдат адекватни на задълженията и на стойността и стойността на инвестицията, която сме направили. В този смисъл това, което искам да кажа е, че 2 седмици едва ли биха били съществени от гледна точка за някаква промяна, практически такава не би следвало да има и съответно с внасянето на предложението за разглеждане в тази сесия, считаме че ще спечелим време, в което съответно впоследствие ръководството на бъдещото дружество собственик на залата да предприеме необходимите мерки за договаряне на събитията в бъдещ период.

**Чл.-кор. проф. Хр. Белоев:** Да, благодаря. Други? Господин Станев.

**Г-н Ив. Станев:** Господин Председател, г-н Кмете, колеги, искам да изразя неудовлетворението си от подготовката на днешното заседание. Аз съм отскоро участник в работата на общинския съвет, за пръв път ми се случва толкова неподготвено заседание. Имам такъв въпрос, г-н Милушев преди малко каза след като разделим дружествата, независимо какво ще се случи залата върху нея продължават да тежат задължения и тези задължения няма никакъв начин да бъдат променени. Господин Данев в изказването си казва, разделяме дружествата, за да махнем задълженията от залата. Махаме ги фиктивно, махаме ги, защото изобщо ще се махнат ... Аз например веднага бих гласувал, ако туй, което казвате го потвърдите, ако ние с разделянето освобождаваме залата от задължения и тя става собственост на общинския съвет, а ми е чудно, че трябва да вървим в тази посока. Вярно ли е или не е вярно? Ако аз имах възможност да се консултирам с експерт финансов мой, сигурно нямаше да задам тоз ..., да ме извините, ама е най-вероятно тъп от финансова от гледна точка въпрос. От такава гледна точка аз също не се чувствам подготвен. Благодаря.

**Чл.-кор. проф. Хр. Белоев:** Благодаря. Милушев.

**Г-н Ем. Милушев:** Сега, г-н Данев не е казвал такова нещо, не сте слушал внимателно. Значи, върху залата има ипотека, затова казах, нали повечето не са юристи, може би няма да схванат веднага. Върху залата има ипотека, защото гласувахме преди много време така, за да усвоим един кредит. Господин Данев каза, че дружеството, новото няма да е задължено към банки. Дружеството новото, ипотеката тежи върху имота. Дружеството няма да е задължено към банки и това ще окаже влияние върху така наречените промоутъри, които идват и искат да наемат залата за концерти, федерации разни, волейбол, баскетбол, хандбал и т.н. Те се интересуват дали дружеството финансово е добре. Имотът си е ипотекиран и така ще си бъде, докато не върнем заема. Новото дружество ще бъде чисто, самото дружество няма да е кредитополучател, той това каза г-н Данев, а не че ще изчистим ипотеката от банката, от залата. Тъй, че различни работи са.

**Чл.-кор. проф. Хр. Белоев:** Благодаря. Изчакайте, той отговори, ако нещо друго имате да кажете. ( коментар от зала не се чува) Заповядайте, г-н Данев. Да отговори, г-н Неделчев, да и ще го зададете.

**Г-н Чавд. Данев:** Да, действително бих могъл да потвърдя, че след отделянето на дружество, на залата в отделно дружество, това дружество няма да има задължения. Трябва да потвърдя също така, че ипотеката върху залата ще остане до пълното погасяване на съществуващия банков кредит. И това, което ние сме предложили е обслужването на този банков кредит да стане за сметка на частния инвеститор, това е, което сме предложили.

**Чл.-кор. проф. Хр. Белоев:** Благодаря. Господин Неделчев.

**Г-н Ал. Неделчев:** Значи, аз ще започна изказването си с въпроса, който за мене остава неясен след казаното от г-н Данев. В писмото, което е отправено от неизвестната за мене фирма Арена Русе Инвест, неизвестно в какво качество, пише така – „Нашето предложение е дълг на новото дружество, който след преобразуването при равнопоставеност на акционерите в осигуряването на финансирането му би следвало да бъде поет от Община Русе в размер на 6 613 000 лв. да бъде обслужен от частния инвеститор“. Току-що казахте, че като се отдели залата в едно ново, старо дружество Проект Русе тя ще се отдели без с нея да вървят задълженията, пък то има ипотека върху нея. Интересно туй твърдение, просто за мене е несериозно. Та, хем казвате, че няма да има никакви тежести върху залата, хем тука предлагате 6 600 000 лв., които Община Русе ще дължи да се поемат от неизвестно кого, защото не знам под частен инвеститор какво се разбира. Сега, колеги, ще си позволя да ви върна малко назад във времето, годината е 2006, аз като общински съветник участвам в комисията по избор на оферти за построяване на спортната зала. Шест фирми, много сериозни между, които Карфур, оферти сериозни, офертата на Приста Ойл и Денсистрой печели с над 50% повече точки и ще ви кажа защо печели. Защото там има не просто Спортна зала и някакъв магазин, там има комплекс – спортна зала, търговско-развлекателен център, хотел, офис център, спомагателна спортна зала и паркинги, комплекс. Там има едни пари, които са ..., Община Русе ще получи след довършването забележете на този комплекс, не на залата, на комплекса. Там има гаранции в договора първия, който беше подписан в резултат на този конкурс 20 000 000 евро, че ще се изпълнят задълженията да се построи този комплекс, забележете. Ако не беше офертата за комплекс, а беше само за зала, не е ясно коя оферта щеше да спечели. Сега, след това разкошно в кавички споразумение, което ни се предлага, какво ще имаме като резултат? За 20 000 000 евро обезщетение забравете, за комплекс, какъвто и да било той, включително довършване на незавършените паркинги подземни забравете, за 7 200 000 евро в полза на общината срещу ОПС за 18-19 милиона лева забравете. Това в момента ни се предлага и отделно общината да стане чисто формално съдлъжник в едно ново дружество, което по действащия в момента договор би трябвало да бъде наистина ново и върху него да не тегнат никакви задължения. Ясно е, че залата е ипотекирана, ясно е, че за мене лично е дълбоко под съмнение дали някой ще изплати кредитите и в чии ръце ще бъде залата след година-две и какво ще се извършва изобщо в нея. Аз имам много сериозни опасения по този въпрос. Но всичките тези неща, които на нас днес ни се предлагат водят единствено до щети за Община Русе и то щети грубо казано за около 55 000 000 лв., най-общо, ако вземем да включим вътре и размера на обезщетението за неизпълнение на договорните задължения. Ще ви прочета чл. 3, чл. 1.3, т. 2 от договора от 2013 г. – „Въвежда, изграждане, въвеждане в експлоатация на следните обекти: доизграждане, въвеждане на обществен комплекс, състоящ се от спортно-развлекателни и търговски елементи, хотелски и бизнес-център, озеленени терени за обществено ползване“, 2013 година актуализиран е новия договор. Така ли е? Доизграждане, въвеждане в експлоатация на открити и закрити паркинги. Така ли е? Дължи ли се за неизпълнение на това нещо 20 000 000 евро обезщетение по договора? Дължи се. Е, какво днеска, ей така с лека ръка зачеркваме целия проект, гордостта на Русе? Няма как да подкрепим такова нещо.

**Чл.-кор. проф. Хр. Белоев:** Благодаря. Други? Ще има ли отговор? (коментар от зала не се чува) Кратко само отговора да направите.

**Г-н Чавд. Данев:** Така, значи Арена Русе Инвест е новото име на МОЛ Русе Инвест. Името МОЛ Русе Инвест е сменено преди около две години, ако се не лъжа. Така, че МОЛ Русе Инвест, дружеството, което е подписало договора през 2007 г. сега се нарича Арена Русе Инвест. И това всъщност показва нашия приоритет, приоритетът е завършването на залата преди всичко. Защо? Аз вече споменах, считаме че това е една инвестиция, която е инвестиция за интелектуалния възход на град Русе. По отношение на онзи пасаж от писмото, който прочетохте, тук става дума за сравнение на двата възможни подхода за отделяне на залата в отделно дружество. Това, което Вие четохте е подхода, който първоначално беше приет, а именно базиран на Търговския закон с отделяне на активи и пасиви. Когато имаме отделяне на активи и пасиви, това означава, че новото дружество трябва да поеме дълг, пропорционален на сумата на актива, който се обособява в това ново дружество. Тъй като ..., ние предлагаме всъщност алтернативен вариант, при който няма да има такъв подход на отделяне на пропорционално на активите на отделяне на задължение в новото дружество и поемане на задължение от новото дружество. По предложения от нас начин всъщност в новото дружество няма да има никакъв дълг. И това, което Вие прочетохте беше само един аргумент ...

**Чл.-кор. проф. Хр. Белоев:** Моля, за тишина.

**Г-н Чавд. Данев:** ... един аргумент в полза на предложения от нас начин на обособяване на залата в отделно дружество. Що се касае до времето, когато е бил избран този частен инвеститор, аз считам че изборът е бил правилен, защото както ви е известно споменатата от Вас фирма, която е била алтернативен участник в момента е в процедура по неплатежоспособност и несъстоятелност. Тоест, ако тогава тя беше избрана ситуацията сега щеше да бъде значително по-драматична. Не на последно място бих искал да кажа, че за нас приоритет е функционирането на залата, обособяването и в дружество, свободно от всякакви задължения и разбира се заличаване на съществуващата ипотека. Това е нашия приоритет. Безспорно, ако това задължение не се обслужва, то естествено кредитора е в правото си да иска изпълнение върху ипотеката. Затова нашият първостепенен приоритет и ангажимент е това задължение да бъде погасено. Това ние сме ..., изрично сме подчертали в предложението, а именно че задължението към банката ще бъде обслужено за сметка на частния инвеститор. С което ипотеката ще бъде заличена и няма да има никакви тежести върху този актив.   
 **Чл.-кор. проф. Хр. Белоев:** Благодаря. Господин Янев.

**Г-н Ст. Янев:** Уважаеми г-н Председател, уважаеми ...

**Чл.-кор. проф. Хр. Белоев:** По-близо до микрофона.

**Г-н Ст. Янев:** ... администрацията, колеги, във връзка с дискусията искам да попитам следното нещо: колко са приходите и колко са разходите за експлоатация на тази зала? Тъй като тя ще се отделя, виждам само активите в това, което е предложението, понеже аз нямам този документ – колко е спечелила тази зала и колко реално ни е струвала нейната поддръжка? Това искам, ако може. Благодаря.

**Г-н Чавд. Данев:** Към моментът, както казах приоритетно се обслужват задълженията към банката, които са обезпечени с ипотека. За ваша информация погасителните вноски, които се обслужват са 209 000 евро на 3-месечие. Това нещо е споменато в изпратеното писмо. Лихвите месечно са от порядъка на 15 000-16 000 евро. Това са разходите за поддръжка, които са приоритетни, това са финансовите разходи. По отношение на останалите разходи, има разбира се и такива, които са текущи: за електричество, за вода, за заплати и т.н., също сумата не е малка. Въпросът, обаче е как да направим приходите по-големи? Как да привлечем повече промоутъри, повече федерации, които да влизат в договорни отношения с нас? Всъщност задачата на мениджмънта на залата е именно такава – да привлича повече промоутъри и партньори, за да бъдат достигнати адекватни на разходите приходи. Именно, заради това е и нашето желание да ускорим процеса на обособяване на залата, защото след обособяването на залата тя ще бъде в дружество, чието финансово състояние ще е безспорно добро. Тъй като всеки един ..., било промоутър, било федерация особено, преди да влязат в договорни отношения извършват ... на финансовото състояние на собственика на залата, виждат какво е неговото финансово положение. Естествено, ако то е добро и стабилно, задачата на мениджмънта на залата ще бъде много по-лесна и обратното, ако в баланса на дружеството има задължения, без значение към кого естествено много потенциални партньори биха поискали допълнителни гаранции.

**Чл.-кор. проф. Хр. Белоев:** Благодаря. Предполагам, че се изясниха основните въпроси. Има ли други изказвания. Не виждам в проекта за решение двете точки, точка 2-ра от комисиите по икономическа политика и ЗОРС, „Декларира, че ще осигури ...“ се заменя с „Възлага на ...“ и нататък остава текста същия. (коментар от зала не се чува) По решението? Да, заповядайте, г-жа Крушева предложение по решението.

**Г-жа Н. Крушева:** Благодаря, г-н Председател. Във връзка с така предложеното ни споразумение искам да внеса предложение за промяна. Предложението ми за промяна касае точка 2, където е записано „Чл. 2, отнасящ се към чл. 3, който се изменя така: чл. 3 Дружеството се задължава в срок от 6 месеца, считано от датата на въвеждане в експлоатация на обектите по чл. 1.3.2. от договора, но не по-късно от 5 години от датата на подписване на настоящото споразумение да прехвърли безвъзмездно собствеността на общината, самостоятелните обекти с търговско и административно предназначение в търговско-развлекателен център и бизнес център, с пазарна стойност, съответстваща на 520 400 евро, но не по-малко от 1000 кв. метра застроена търговско-административна площ ... „ И тук е моето допълнение „ ... да заплати на Община Русе стойността на реалната застроена площ над 10 000 кв. м. при цена 52,04 евро ...“, така както е в първоначалната промяна от 2013 г., предоставена ни вчера вечерта. Второто ми предложение е в предложението за промяна на чл. 6. Член 6 от договора се изменя така „ В случай на неизпълнение на задължението по чл. 3 на настоящия договор дружеството се задължава да заплати на Община Русе обезщетение в размер на 7 200 000 евро и срок не по-късно от 30 дни от изтичане сроковете по чл. 3 от договора“. Мотивирам се с това, че стойността, която е поискана от 138 000 квадратни метра, мисля че и малко отгоре, изчислено по тази цена право долу-горе 7 200 000 евро. И третото предложение е точката 6 към споразумението, така предложена ни да отпадне, тъй като тя поражда противоречиви помисли. Точката е изписана „От поетите задължения по договора остава да бъдат изпълнени единствено тези регламентирани в точка 3 и точка 9 от договора“. Това означава, че все едно някакси се обезсмислят всички останали точки, което за мене е малко или много безсмислено. Това е моето предложение. Благодаря.

**Чл.-кор. проф. Хр. Белоев:** Процедура, д-р Константинова.

**Д-р Т. Константинова:** Предлагам, уважаеми г-н Председател, да обявите почивка от 30 минути, в която да можем да осмислим всичко и предложенията на г-жа Крушева също. От групите, можем председателите на групи да се съберем или всеки поотделно в групата си, тъй като това е нещо ново, което трябва добре да бъде осмислено, обмислено и взето решение.

**Чл.-кор. проф. Хр. Белоев:** Има процедурно предложение за 30-минутна почивка. Тези предложения за промяна са в споразумението. (коментар от зала не се чува) Ще подложа на гласуване процедурното предложение за 30-минутна почивка и ако бъде прието ще предложа регламент на почивката за обсъждане в групите и след това председателски съвет. Така, процедурно предложение за 30-минутна почивка, режим на гласуване. Да, явно се приема.

**КВОРУМ – 30. С 29 гласа „за”, 0 „против” и 1 „въздържали се” се прие предложението.**

**Чл.-кор. проф. Хр. Белоев:** Предлагам този текст, ако го има само да се даде бързо, да се размножи. Групите са 10 минути да се съберат, след което председателите на групи тук ще се съберем да обсъдим предложенията в самите групи. Това да бъде размножено, секретарките ще го направят.

***Почивка 30 минути.***

**Чл.-кор. проф. Хр. Белоев:** Моля, заемете места, 45 минути ... Направеното предложение за промяна в споразумението от Нина Крушева, обсъдено и с Проект Русе, представителите се прие трета точка от предложението за промяна. Предложената точка 6 в проектоспоразумението да отпадне. Това беше прието от Проект Русе. И остават другите две предложения на г-жа Крушева, в чл. 3 да се измени „ Дружеството се задължава в срок от 6 месеца, считано от датата на въвеждане в експлоатация на обектите по чл.чл. 1.3.2. от договора, но не по-късно от 5 години от датата на подписване на настоящото споразумение да прехвърли безвъзмездно собственост на общината, самостоятелните обекти с търговско и административно предназначение в търговско-развлекателен център и бизнес център, с пазарна стойност, съответстваща на 540 400 евро, но не по-малко от 1000 кв. метра застроена търговско-административна площ и да заплати на Община Русе стойността на реалната застроена площ над 10 000 кв. м. при цена 52,04 евро. И второто предложение, чл. 6 от договора да се промени „ В случай на неизпълнение на задължението по чл. 3 на настоящия договор дружеството се задължава да заплати на Община Русе обезщетение в размер на 7 200 000 евро и срок не по-късно от 30 дни от изтичане на сроковете по чл. 3 от договора“. Тези две предложения за промяна в споразумението ще ги подложа на гласуване. (коментар от зала не се чува) Доктор Константинова процедура.

**Д-р Т. Константинова**: Предлагам точките от предложението на г-жа Крушева да се гласуват разделно.

**Чл.-кор. проф. Хр. Белоев: Да, благодаря.** Предложение за разделно гласуване. Друга процедура? Заповядайте, Пазарджиев.

**Г-н Иво Пазарджиев**: Господин Председател, Вие обявихте, че точката е приета, предложението на г-жа Крушева е прието от инвеститора, но вносител на предложението е кмета. Аз искам да знам кмета приема ли този ..., това предложение за промяна, тъй като той е вносител.

**Чл.-кор. проф. Хр. Белоев:** Да, тъй като ние упълномощаваме кмета да подпише проектоспоразумението. Заповядайте, г-н Кмете.

**Г-н Пл. Стоилов:** Щом е постигната договореност между двете страни, общинския съвет групите са го приели като вариант, частния партньор също, ние същи подкрепяме това предложение.

**Чл.-кор. проф. Хр. Белоев:** Благодаря. Постъпило е предложение за разделно гласуване на предложенията на г-жа Крушева. За разделно гласуване, режим на гласуване.

**КВОРУМ – 43. С 40 гласа „за”, 0 „против” и 3 „въздържали се” се прие предложението.**

**Чл.-кор. проф. Хр. Белоев:** Гласуваме първото предложение, изменението на чл. 3, както го прочетох в началото, да не го повтарям. Режим на гласуване за промяна в чл. 3 на споразумението.

**КВОРУМ – 45. С 21 гласа „за”, 2 „против” и 22 „въздържали се” не се прие предложението.**

**Чл.-кор. проф. Хр. Белоев:** Второто предложение е за промяна в чл. 6. Режим на гласуване.

**КВОРУМ – 47. С 16 гласа „за”, 4 „против” и 27 „въздържали се” не се прие предложението.**

**Чл.-кор. проф. Хр. Белоев:** Преминаваме към гласуване на предложението по точката. Предложението за решение в двете точки, така както е предложено с втора точка промяна от комисиите, вместо „Декларира, че ще осигури ...“, „Възлага на представителите ...“ Режим на гласуване по точката.

**КВОРУМ – 27. С 24 гласа „за”, 2 „против” и 1 „въздържали се” не се прие предложението.**

**Чл.-кор. проф. Хр. Белоев:** (коментар от зала не се чува) Проверка на кворума. Проверка на кворума правим. 30 ... (коментар от зала не се чува) Така, прегласуваме точката. Прегласуване на точката.

**КВОРУМ – 30. С 28 гласа „за”, 2 „против” и 0 „въздържали се” се прие**

**РЕШЕНИЕ № 263**

На основание чл. 21, ал. 2, във връзка с чл.21, ал.1, т.8, т.9 и т. 23 от ЗМСМА, Общинският съвет реши:

1. Упълномощава Кмета да подпише Споразумение за изменение на Договор за дългосрочно сътрудничество и реализация на проект № ФС-1048 от 21.06.2013г. /Приложение № 1/.

2. Възлага на представителите си в органите на управление на „ПРОЕКТ РУСЕ“ АД гласуването на съответните решения в съответствие с реализацията на целите на договора и споразумението за неговото изменение.

**2 Точка**

**Решение за кандидатстване с проектни предложения по проект „Красива България“**

**Чл.-кор. проф. Хр. Белоев:** Карапчански.

**Г-н Стр. Карапчански:** Уважаеми г-н Председател, уважаеми госпожи и господа общински съветници, в периода от 12 юли до 12 август 2016 година е отворена схема по проект „Красива България“, свързана с възможностите за кандидатстване по две направления. Осигуряване на достъпна среда в обществени сгради и осигуряване на занималня на деца и родители, работещи в администрацията. Безвъзмездната финансова помощ по програмата е до 90%, изискуемото съфинансиране е в размер минимум 10%, посочени са в предложението и лимитите за кандидатстване. В момента работна група анализира възможностите за кандидатстване с оглед на факта, че това е последното заседание на общинския съвет преди датата за кандидатстване, разчитаме на вашата подкрепа, за да се възползваме от безвъзмездната финансова помощ. Благодаря.

**Чл.-кор. проф. Хр. Белоев:** Благодаря. Изказвания по точката? Заповядайте.

**Г-жа Р. Георгиева:** Уважаеми г-н Председател, уважаеми колеги общински съветници, групата на общинските съветници на Реформаторски блок адмирира усилията на общинска администрация да се кандидатства по проект „Красива България“. Аз имам само няколко питания по отношение на мярка М002, правени ли са разчети за броя на служителите в администрацията, които биха могли да се възползват от тази занималня? Освен това, колко ще е времетраенето, в което децата ще бъдат оставени в тази занималня и ще е удобно ли това за работното време на общинските служители, ако тя е с продължителност от 2 до 3 часа? Правен ли е разчет на средствата, които ще са необходими след приключване на проекта и нали по всички проекти има изискване на 5-годишна устойчивост на този проект? Дали разходите, които ще бъдат вложени ще си заслужават? Благодаря.

**Чл.-кор. проф. Хр. Белоев:** Благодаря.

**Г-н Стр. Карапчански:** Благодаря за поставените въпроси. Както отбелязах в момента работната група анализира възможностите за кандидатстване, както по мярка 1, така и по мярка 2. Обръщам внимание, че в допустимите дейности по проект „Красива България“ са свързани основно със строително-монтажи или строително-ремонти дейности, за оборудване, обзавеждане помещения и сгради. Въпросът, който зададохте е абсолютно резонен, така че в момента не можем да дадем конкретен отговор, тъй като разработването на проектните предложения тепърва предстои. Вие виждате и момента, в който беше обявена програмата. Така или иначе за подписване на конкретно ..., на конкретен договор за безвъзмездно финансиране ще следва последващо решение на общинския съвет, евентуално през септември или през октомври месец. Дотогава ще можем в по-големи детайли да ви отговоря. Така или иначе въпросът с устойчивостта на дейностите финансирани по безвъзмездна програма е ключов за нас и при анализа, който правим, това ще бъде един от основните критерии, които ще бъдат взети под внимание.

**Чл.-кор. проф. Хр. Белоев:** Благодаря. Други въпроси и изказвания? Не виждам. Режим на гласуване по точката.

**КВОРУМ – 45. С 43 гласа „за”, 0 „против” и 2 „въздържали се” се прие**

**РЕШЕНИЕ № 264**

На основание чл. 21, ал. 2 във връзка с чл. 21, ал. 1, т. 23 от ЗМСМА и изискванията за кандидатстване по проект „Красива България”, Общинският съвет реши:

1. Дава съгласие Община Русе да кандидатства с проектни предложения по Мярка М01-01 „Осигуряване на достъпна среда на обществени сгради” и по Мярка М02-02 „Занимални за деца на родители, работещи в администрация”.
2. Дава съгласие Община Русе да осигури минимум 10 % съфинансиране на всяко проектно предложение.

**3 Точка**

**Отчет за изпълнение на решенията на Общински съвет**

**Чл.-кор. проф. Хр. Белоев:** Господин Белчев.

**Г-н Бл. Белчев:** Уважаеми г-н Председател, уважаеми общински съветници, подкрепяме предложението във вида, в който е внесено. По време на комисиите забележки не са направени. Благодаря ви.

**Чл.-кор. проф. Хр. Белоев:** Благодаря. Това е за сведение, точката не се гласува. (коментар от зала не се чува) Обърках се, режим на гласуване по точката отчет за изпълнение решенията на общинския съвет.

**КВОРУМ – 41. С 40 гласа „за”, 1 „против” и 0 „въздържали се” се прие**

**РЕШЕНИЕ № 265**

На основание чл. 21, ал.1, т. 24 от Закона за местното самоуправление и местната администрация, Общинският съвет реши:

1. Приема отчета на кмета за изпълнение решенията на Общински съвет – Русе за периода ноември 2015 г. – м. април 2016 г. включително, съгласно Приложение № 1.

**4 Точка**

**Отчет за дейността на Общински съвет-Русе за периода ноември 2015 г. - юни 2016 г.**

**Г-н Дим. Кънчев:** Вносител е председателя на Общинския съвет, заповядайте да докладвате по материала.

**Чл.-кор. проф. Хр. Белоев:** Отчетът за дейността на Общинския съвет включва статистическа информация за проведените заседания на ОбС, на комисиите, анализ на решенията по ресори, както и финансов отчет.

**Г-н Дим. Кънчев:** Благодаря. Има ли желаещи да вземат отношение по материала? Колеги? Няма. Преминаваме към следващата точка. Тука няма решение, не се гласува.

**5 Точка**

**Решение за прекратяване на процедура за предоставяне на концесия на Плувен комплекс за професионален и масов спорт и отдих в „Парка на младежта“ на град Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Уважаеми общински съветници, при проведената процедура за предоставяне на концесия е подадена една оферта от Мегакапитал ООД. Същата не отговаря на изискванията на документацията, по закон сме длъжни да прекратим концесията. Поддържам предложението с направената корекция от комисия ЗОРС, в проекта на решение да се добави текста „ ... пред КЗК“.

**Чл.-кор. проф. Хр. Белоев:** Благодаря. Въпроси и изказвания? С направеното предложение за корекция в решението, режим на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 266**

На основание чл. 21, ал. 1, т. 8 и ал. 2 ЗМСМА във връзка с чл. 55, ал.3; чл. 60, ал. 1, т. 1 и ал.3; чл.61 от Закона за концесиите (ЗК); чл.91, ал.1и ал.2 от Правилника за прилагане Закона за концесиите (ППЗК), Общинският съвет реши:

1. Прекратява процедурата за предоставяне на концесия на Плувен комплекс за професионален и масов спорт и отдих в „Парка на младежта” на град Русе на основание [чл. 60, ал. 1, т. 1 от ЗК](apis://NORM|40580|8|60|/) - няма допуснат участник.

2.Решението по т. 1 с мотивите за приемането му се съобщaва на заинтересования участник по реда на чл. 48а от ЗК и подлежи на обжалване по реда на глава единадесета от ЗК в 10-дневен срок от съобщението пред КЗК.

3. Поради липса на внесен депозит за участие в процедурата, не се налага освобождаването му с решение на кмета на Община Русе в 7-дневен срок от изтичането на срока по т.2 за обжалване на решението за прекратяване на процедурата.

**6 Точка**

**Учредяване право на пристрояване на „Диагностичен консултативен център 1-Русе“ ЕООД за изграждане на обект „Изграждане на платформа за инвалиди, фасадно оформление и оформяне на централен вход на „ДКЦ 1-Русе“ ЕООД**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Предлагаме ви да дадете съгласие за учредяване на право на пристрояване на ДКЦ-1 за изграждане на платформа за инвалиди и оформяне на централен вход. Застроената площ е 31 кв.м., цената която ще бъде заплатена е 10 300 лв. Поддържам предложението.

**Чл.-кор. проф. Хр. Белоев: Благодаря. Въпроси и изказвания? Режим на гласуване по точката.**

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 267**

На основание чл. 21, ал. 2, във връзка с чл. 21, ал. 1, т. 8 от Закона за местно самоуправление и местна администрация; във връзка с чл. 8, ал. 1 и ал. 9; чл. 38, ал. 2 и чл. 41, ал. 2 от Закона за общинска собственост; във връзка с чл. 42, ал. 2 от Наредба № 1 на Общинския съвет Русе, протокол № 8/22.06.2016 г. на Комисията по общинска собственост, Общинският съвет реши:

1. Допълва годишната програма за управление и разпореждане с имотите- общинска собственост за 2016 год., с учредяване право на пристрояване на „Диагностичен консултативен център 1-Русе“ ЕООД за изграждане на обект „Изграждане на платформа за инвалиди, фасадно оформление и оформяне на централен вход на „ДКЦ 1-Русе“ ЕООД“ със застроена площ 31,85 кв.м. в общински ПИ с идентификатор 63427.2.5209 по Кадастралната карта на гр. Русе, намиращ в гр. Русе, ул. „Независимост” № 2, предмет на АОС № 3168/13.09.1999 г., с прогнозен приход в размер на 10 300 лева, без включени дължими данъци и такси.

2. Дава съгласие за учредяване право на пристрояване на „Диагностичен консултативен център 1-Русе“ ЕООД за изграждане на обект „Изграждане на платформа за инвалиди, фасадно оформление и оформяне на централен вход на „ДКЦ 1-Русе“ ЕООД“ със застроена площ 31,85 кв.м. в общински ПИ с идентификатор 63427.2.5209 по Кадастралната карта на гр. Русе, намиращ в гр. Русе, ул. „Независимост” № 2, предмет на АОС № 3168/13.09.1999 г., на цена в размер на 10 300 лева, без включени дължими данъци и такси.

**7 Точка**

**Промяна в списъците с общински жилища**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Става въпрос за 2 къщи, които са отписани от баланса на Паркстрой ЕООД. Едната е на „Доростол“№102, другата на „Лисец“№15. Характерът им е за жилищни нужди, затова предлагаме те да бъдат включени в раздел Б къщи от списък №1, общински жилища за настаняване под наем на граждани с установени жилищни нужди. Поддържам това предложение с направената корекция от комисия ЗОРС в правните основания от проекта за решение след чл. 42, ал. 1 и 2 от ЗОС да се добави чл. 12, ал. 4 от Наредба №6 за условията и реда за установяване на жилищни нужди, настаняване под наем и разпореждане жилища общинска собственост.

**Чл.-кор. проф. Хр. Белоев:** Благодаря. Въпроси и изказвания по точката? Не виждам. Режим на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 268**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация и чл. 42, ал. 1 и ал. 2 от Закона за общинската собственост, чл.12, ал.4 от Наредба № 6 за условията и реда за установяване на жилищни нужди, настаняване под наем и разпореждане с жилища – общинска собственост на Общински съвет - Русе, Общинският съвет реши:

I.Приема изменение в раздел Б. Къщи на Списък №1 на общински жилища за настаняване под наем на граждани с установени жилищни нужди, утвърден от Общински съвет – Русе с Решение №108, прието с протокол №6/25.02.2016 г., както следва:

1.Добавя точка №169 в списъка – жилищен имот, с административен адрес гр. Русе, ул „Доростол“ №102, предмет на АОС №7400/23.07.2015 г.

2.Добавя точка №170 в списъка – жилищен имот, с административен адрес гр. Русе, ул. „Лисец“ №15, предмет на АОС №7401/23.07.2015 г.

**8 Точка**

**Откриване на процедура за провеждане на публичен търг с явно наддаване за продажба на недвижим имот – частна общинска собственост, с административен адрес в град Русе, ул. „Свети Сава“ №12**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Стандартна процедура, поддържам предложението.

**Чл.-кор. проф. Хр. Белоев:** Въпроси и изказвания по точката? Не виждам, режим на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 269**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 1 и чл. 41, ал. 2 от ЗОС, чл. 30 от Наредба №1 на Общински съвет – Русе, Протокол №8/22.06.2016 г., чл. 8, ал. 9 и ал. 10 от ЗОС и заявление за закупуване на имот, Общинският съвет реши:

1. Допълва годишната програма за управление и разпореждане с имотите – общинска собственост за 2016 г. с поземлен имот с идентификатор 63427.2.3191, с площ от 189 кв.м., с административен адрес в град Русе, ул. „Свети Сава“ №12, предмет на Акт №7920/15.06.2016 г. за частна общинска собственост, с прогнозен приход от продажбата в размер на 18 000,00 лв. (осемнадесет хиляди лева), без дължими данъци и такси.

2. Дава съгласие за откриване процедура за провеждане на публичен търг с явно наддаване за продажба на поземлен имот с идентификатор 63427.2.3191 по кадастралната карта и кадастралните регистри на град Русе, с площ от 189 кв.м., с административен адрес в град Русе, ул. „Свети Сава“ №12, трайно предназначение на територията: Урбанизирана, начин на трайно ползване: Ниско застрояване (до 10 м), а съгласно действащият кадастрален план на град Русе представлява ПИ №3191 в кв. 154, предмет на Акт №7920/15.06.2016 г. за частна общинска собственост, вписан под №117, том 21, н.д. 4204 , дв. вх. рег. №7822, вх. рег. №7972/17.06.2016 г. по описа на Служба по вписванията – град Русе към Агенцията по вписвания, с начална тръжна цена 18 000,00 лв. (осемнадесет хиляди лева), без дължими данъци и такси.

Дължимите данъци и такси са за сметка на спечелилия участник-купувач.

**9 Точка**

**Откриване на процедура за провеждане на публичен търг с явно наддаване за продажба на недвижим имот, намиращ се в гр. Русе, кв. „Дружба 2“, ул. „Йосиф Цанков“№56**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Поддържам предложението с корекцията от комисия ЗОРС от текста на проекта за решение да отпадне последното изречение „Решението подлежи на оспорване чрез ОбС-Русе пред Административен съд-Русе в 14-дневен срок от съобщаването му“.

**Чл.-кор. проф. Хр. Белоев:** Благодаря. Въпроси и изказвания? С направеното предложение за корекция в проекта за решение режим на гласуване.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 270**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, чл. 8, ал. 1, ал. 9 и ал. 10 и чл. 35, ал. 1, и чл. 41, ал. 2 от Закона за общинската собственост и чл. 30 от Наредба № 1 на Общински съвет – Русе за общинската собственост, във връзка с подадено заявление за откриване на процедура за продажба и становище, изразено в протокол №7 от 26.05.2016 г. на Комисията по общинска собственост, Общинският съвет реши:

1. Допълва Годишната програма за управление и разпореждане с имотите – общинска собственост за 2016 г. с недвижим имот с идентификатор 63427.4.2115 по кадастралната карта и кадастралните регистри на град Русе, с площ 226 кв. м., намиращ се в град Русе, кв. „Дружба - 2“, ул. „Йосиф Цанков“ №56, предмет на акт за частна общинска собственост №7252/29.05.2014 г, с прогнозен приход от продажбата му в размер на 16 400,00 лева.

2. Дава съгласие за провеждане на публичен търг с явно наддаване за продажба на общински недвижим имот с идентификатор 63427.4.2115 по кадастралната карта и кадастралните регистри на град Русе, с площ 226 кв. м., намиращ се в град Русе, кв. „Дружба 2“, ул. „Йосиф Цанков“ №56, предмет на акт за частна общинска собственост №7252/29.05.2014 г. с начална тръжна цена 16 400,00 лева, без включени данъци и такси.

3. Дължимите данъци и такси да се определят след провеждане на търга и са за сметка на спечелилия участник – купувач.

**10 Точка**

**Откриване на процедура за провеждане на публичен търг с явно наддаване за продажба на недвижим имот, намиращ се в гр. Русе, кв. „Дружба 2“, ул. „Мими Балканска“№5**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Идентично с предходното предложение, поддържам го със същата корекция от комисия ЗОРС. Предавам го писмено.

**Чл.-кор. проф. Хр. Белоев:** Благодаря. Въпроси и изказвания? С направеното предложение за корекция в проекта за решение режим на гласуване.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 271**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, чл. 8, ал. 1, ал. и ал.10 и чл. 35, ал. 1 и чл. 41, ал. 2 от Закона за общинската собственост и чл. 30 от Наредба № 1 на Общински съвет – Русе за общинската собственост, във връзка с подадено заявление за откриване на процедура за продажба и становище, изразено в протокол №7 от 26.05.2016 г. на Комисията по общинска собственост, Общинският съвет реши:

1. Допълва Годишната програма за управление и разпореждане с имотите – общинска собственост за 2016 г., с недвижим имот с идентификатор 63427.4.2060 по кадастралната карта и кадастралните регистри на град Русе, с площ 157 кв. м., намиращ се в град Русе, кв. „Дружба 2“, ул. „Мими Балканска“ №5, предмет на акт за частна общинска собственост №7194/04.03.2014 г. с прогнозен приход от продажбата му в размер на 11 800,00 лева.

2. Дава съгласие за провеждане на публичен търг с явно наддаване за продажба на общински недвижим имот с идентификатор 63427.4.2060 по кадастралната карта и кадастралните регистри на град Русе, с площ 157 кв. м., намиращ се в град Русе, кв. „Дружба 2“, ул. „Мими Балканска“ №5, предмет на акт за частна общинска собственост №7194/04.03.2014 г. с начална тръжна цена 11 800,00 лева, без включени данъци и такси.

3. Дължимите данъци и такси да се определят след провеждане на търга и са за сметка на спечелилия участник – купувач.

**11 Точка**

**Откриване процедура за провеждане на публичен търг с явно наддаване за продажба на недвижим имот – частна общинска собственост, находящ се в местността** **„Караманлийка“, землище на град Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Поддържам предложението. Стандартна процедура, съобразен е коефициента, който е определен от общинския съвет.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 44. С 43 гласа „за”, 0 „против” и 1 „въздържали се” се прие**

**РЕШЕНИЕ № 272**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 35, ал. 1 и чл. 41, ал. 2 от ЗОС, чл. 30 от Наредба №1 на Общински съвет – Русе, Протокол №7/26.05.2016 г., чл. 8, ал. 9 и ал. 10 от ЗОС и заявление за закупуване на имот, Общинският съвет реши:

1. Допълва годишната програма за управление и разпореждане с имотите – общинска собственост за 2016 г. с ПИ с идентификатор 63427.150.748, находящ се в местността „Караманлийка”, землище на град Русе, с площ 576 кв.м., предмет на Акт №7797/27.05.2016 г. за частна общинска собственост, с прогнозен приход от продажбата в размер на 1400,00 лв. (хиляда и четиристотин лева) без дължими данъци и такси.

2. Дава съгласие за откриване процедура за провеждане на публичен търг с явно наддаване за продажба на ПИ с идентификатор 63427.150.748, находящ се в местността „Караманлийка”, землище на град Русе, с площ 576 кв.м., начин на трайно ползване – за земеделски труд и отдих, четвърта категория при неполивни условия, предмет на Акт №7797/27.05.2016 г. за частна общинска собственост, вписан под №145, том 18, н.д. 3634 , дв. вх. регистър №6813, вх. №6972/31.05.2016 г. по описа на Служба по вписванията – град Русе към Агенцията по вписвания, с начална тръжна цена 1400,00 лв. (хиляда и четиристотин лева) без дължими данъци и такси.

Дължимите данъци и такси са за сметка на спечелилият участник-купувач.

**12 Точка**

**Съгласие за попълване на Картата на възстановената собственост с липсващи отсечки на съществуващи полски пътища в местността „Пундев баир“, землището на с. Николово, Община Русе**

**Чл.-кор. проф. Хр. Белоев:** Заповядайте, госпожа Шилкова.

**Г-жа Д. Шилкова:** Поддържам предложението с корекцията от комисия ЗОРС от текста на проекта за решение да отпадне последното изречение, предавам го писмено.

**Чл.-кор. проф. Хр. Белоев:** Благодаря. Има положително становище от кмета г-жа Генова. Заповядайте д-р Константинова.

**Д-р Т. Константинова:** Уважаеми г-н Председател, г-н Кмет, колеги, използвам случая, макар че не е във връзка с точката от дневния ред и предлагам на следваща сесия да се съберем и да направим предложение за промяна на името на ...

**Чл.-кор. проф. Хр. Белоев:** Аз нарочно не го прочетох.

**Д-р Т. Константинова**: ... тази местност. Защото наистина в много неловка ситуация изпадаме, когато много често се случва да имаме ... Мисля, че ... имаме право и възможностат да променим името, но тази е много ...

**Чл.-кор. проф. Хр. Белоев:** Да, да, може би трябва да видим ...

**Д-р Т. Константинова**: ... изразено името и. Благодаря за вниманието.

**Чл.-кор. проф. Хр. Белоев:** Д-р Константинова, може би и други, ако има подобни, както тук Емил Милушев каза. Но, попитаха ме защо не прочетох местността ..., да не попадаме в неловка ситуация. Така, въпроси и изказвания. Няма, режим на гласуване по точката. А предложението на д-р Константинова наистина е ..., за комисиите трябва да видим и някъде, където е необходимо и на други местности и улици промени да направим.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 273**

На основание чл. 21, ал. 2, във връзка с чл. 21, ал. 1, т. 8 от ЗМСА, чл. 3, ал. 1 от Наредба № 49/2004 г. за поддържане на картата на възстановената собственост, във връзка с чл. 8, ал. 1 от ЗОС, протокол №7/26.05.2016 г. на Комисията по общинска собственост и заявление за попълване на КВС на с. Николово, Община Русе, Общинският съвет реши:

1.Дава съгласие за разделяне на поземлен имот №000357 – публична общинска собственост, с площ от 1752 кв.м., начин на трайно ползване – пасище мера, находящ се в местността „Пундев Баир“, землището на с. Николово, Община Русе, предмет на АПОС №7794/19.05.2016 г. по начин, предложен в скица – проект, неразделна част от решението, като 154 кв.м., заключени между точките 1, 2, 3, 4 и 5 на скицата-проект се придадат към съществуващия на място полски път №000269, за обособяване на нов ПИ с проектен номер 3. Останалата част от имот №000357 получава проектни номера 1 и 2, съгласно скицата-проект.

2.Дава съгласие липсваща част от отсечка на съществуващ полски път, заключена между точките 6, 7, 8, 9 и 10, с площ от 230 кв.м. да се придаде към ПИ №000413, представляващ полски път – публична общинска собственост в местността „Пундев Баир“, землището на с. Николово, Община Русе, за обособяване на нов ПИ с проектен номер 4.

**13 Точка**

**Приемане на решение за установяване позицията на Община Русе по повод заседание на Общо събрание на съсобствениците за имот, намиращ се на ул. „Никола Палаузов“№13, гр. Русе, насрочено на 03.08.2016 г. от 14.00 часа в сградата на Областна администрация Русе**

**Чл.-кор. проф. Хр. Белоев:** Заповядайте, г-жа Шилкова.

**Г-жа Д. Шилкова:** Тук предлагаме да се оправомощи областния управител на Област Русе да открие процедура за отдаване под наем на терен с 57 квадрата и 70, на ъгъла между Придунавски булевард и ул. „Никола Палаузов“ за провеждане на търг. Това е така наречената тераса.

**Чл.-кор. проф. Хр. Белоев:** Благодаря. Въпроси и изказвания? Режим на гласуване по точката.

**КВОРУМ – 45. С 44 гласа „за”, 1 „против” и 0 „въздържали се” се прие**

**РЕШЕНИЕ № 274**

На основание с чл. 21, ал. 1, т. 8 и чл. 21, ал. 2 от ЗМСМА, във връзка с чл. 32 от Закона за собствеността, Общинския съвет реши:

I. При невъзможност за лично участие на Кмета на Община Русе в заседание на Общо събрание на съсобствениците за имот на ул. „Никола Палаузов“ № 13, гр. Русе, което ще се проведе на 03.08.2016 г. от 14.00 часа в сградата на Областна администрация Русе, оправомощава Ценка Желева – началник отдел „Търговия и наемни отношения” към дирекция „Икономика и управление на собствеността” да представлява Община Русе на заседанието на Общото събрание, насрочено в горепосочените време и място.

II. Оправомощава представителя на Община Русе да подкрепи и да гласува положително по точката от дневния ред на заседанието на Общото събрание, насрочено на 03.08.2016 г. от 14.00 часа в сградата на Областна администрация Русе, както следва:

Приемане на решение за управление на част от съсобствен имот, представляваща 57,70 кв.м. от поземлен имот с идентификатор 63427.2.777 по кадастралната карта на гр. Русе от която 36,05 кв.м. са частна държавна собственост /62,48%/ и 21,65 кв.м. – частна общинска собственост /37,52%/:

„Оправомощава Областния управител на област Русе:

1. Да открие процедура за отдаване под наем на терен с площ 57,70 кв.м. и размери 13,36 м x 2,75 м x 6,85 м x 1,87 м x 2,10 м x 12,50 м x 0,98 м, представляващ част от поземлен имот с идентификатор 63427.2.777 по кадастралната карта на гр. Русе от които 36,05 кв.м. са частна държавна собственост /62,48%./, предмет на АЧДС №5361/02.09.2013 г. и 21,65 кв.м. - частна общинска собственост /37,52%/, находящ се на североизток от сграда с идентификатор 63427.2.777.1 /на ъгъла между ул. „Придунавски булевард“ и ул. „Никола Палаузов“, чрез провеждане на търг по реда на Закона за държавната собственост за разполагане на обект по смисъла на чл. 56 от ЗУТ.

2. Да сключи договор за наем с участника, спечелил търга, в който да се включи клауза, съгласно която частта от наемната цена, съответстваща на дела на Община Русе в съсобствения имот да се превежда по банкова сметка на Общината“.

**14 Точка**

**Безвъзмездно прехвърляне в собственост в полза на Министерство на транспорта, информационните технологии и съобщенията на общински незастроен поземлен имот, площ от 3 843 кв.м. в местността „Слатина“, Община Русе за нуждите на обект „Изграждане на интермодален терминал Северен централен район на планиране в България-Русе“**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Нямаше забележки към предложението, поддържам го.

**Чл.-кор. проф. Хр. Белоев:** Благодаря. Въпроси и изказвания? Режим на гласуване по точката.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 275**

На основание чл. 21, ал. 2, във връзка с чл. 21, ал. 1, т. 8 от Закона за местно самоуправление и местна администрация, във връзка с чл. 43, ал. 1 от Закона за държавната собственост и чл. 34, ал. 4 от Закона за общинската собственост,Общинския съвет реши:

1. Дава съгласие за безвъзмездно прехвърляне в собственост в полза на Министерство на транспорта, информационните технологии и съобщенията част от незастроен поземлен имот с идентификатор 63427.74.62 по КККР на гр. Русе, която част съставлява 3 843/302 830 идеални части, целия с площ от 302 830 кв.м., с трайно предназначение на територията: Територия на транспорта, начин на трайно ползване: За железопътна гара, спирка в местността „Слатина“, Община Русе, за нуждите на обект „Изграждане на интермодален терминал в Северен централен район на планиране в България-Русе“, предмет на АОС №7811 от 06.06.2016 г., чрез дарение.

2. Упълномощава Кмета на Община Русе да издаде Заповед и да сключи договор за дарение по прехвърляне в собственост на недвижимия имот, описан в т. 1 от настоящето решение.

**15 Точка**

**Продажба на земя – частна общинска собственост, на собственика на законно построена върху нея сграда в с. Семерджиево, ул. „Арда“№2 по реда на чл. 35, ал. 3 от ЗОС**

**Чл.-кор. проф. Хр. Белоев:** Заповядайте.

**Г-жа Д. Шилкова:** По принцип процедурата е стандартна по 35, ал. 3 от ЗОС. Тук обръщам внимание, че писмено сме внесли допълнение за отстраняване на съответни неточности в проекта за решение. То е входирано в Общинския съвет, поддържам предложението с това допълнение.

**Чл.-кор. проф. Хр. Белоев:** Благодаря. Въпроси и изказвания? С направеното допълнение, режим на гласуване.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 276**

На основание чл. 21, ал. 1, т. 8 и т.23, във връзка с чл. 21, ал. 2 от Закона за местното самоуправление и местната администрация, с чл. 8, ал. 9, чл. 35, ал. 3 и чл. 41, ал. 2 от Закона за общинската собственост, чл. 31, ал. 1, ал. 2, ал. 3 и ал. 4 от Наредба № 1 на ОбС - Русе за общинската собственост и протокол № 8 от 22.06.2016 г. на Комисията по общинска собственост, Общинският съвет реши:

1. Допълва годишната програма за управление и разпореждане с имотите – общинска собственост за 2016 г., като включва недвижим имот представляващ УПИ IІ-552 в кв. 56 с площ от 842 кв. м. по плана на с. Семерджиево, ул. „Арда“ № 2, одобрен със Заповед № 666 от 30.12.1987 г. на Община Русе, с начин на трайно ползване: територия, заета от населени места, предмет на Акт за частна общинска собственост, вписан под № 7802 от 02.06.2016 г. в актовите книги на имотите – общинска собственост към отдел “Общинска собственост”, дирекция „Икономика и управление на собствеността” при Община Русе, вписан под № 7802 от 02.06.2016 г. в актовите книги на имотите – общинска собственост при отдел “Общинска собственост” в Община Русе, с прогнозен приход от продажбата му в размер на 4 940,00 лева, без включени дължими данъци и такси.

2. Дава съгласие за извършване на продажба на земя – частна общинска собственост, УПИ IІ-552, в кв. 56, с площ от 842 кв. м. по плана на с. Семерджиево, ул. „Арда“ № 2, одобрен със Заповед № 666 от 30.12.1987 г. на Община Русе, с начин на трайно ползване: територия заета от населени места, предмет на Акт за частна общинска собственост № 7802 от 02.06.2016 г. на Фатме Раифова Юсеинова, Раиф Таиров Хасанов и Рефет Таиров Хасанов на цена 4 940,00 лева, представляваща разликата между цената на правото на собственост върху земята и реализираното вече право на строеж върху нея, без включени други дължими данъци и такси.“

Дължимите данъци и такси да се определят, след влизане в сила на решението на Общинския съвет и са за сметка на купувача на земята – Фатме Раифова Юсеинова, Раиф Таиров Хасанов и Рефет Таиров Хасанов.

**16 Точка**

**Прекратяване на съсобственост в самостоятелен обект с идентификатор 63427.2.3940.4.9, намиращ се в град Русе, ул. „Александровска“№97, по реда на чл. 36, ал. 1, т.2 от Закона за общинската собственост**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Поддържам това предложение. Предлагаме само в т. 3 в проекта за решение да се добави „чрез изкупуване дела на общината“, предавам го писмено.

**Чл.-кор. проф. Хр. Белоев:** Да, благодаря. Въпроси и изказвания? Няма. С направеното предложение за промяна, допълнение в точка 3, режим на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 277**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 9, чл. 36, ал. 1, т. 2 и чл. 41, ал. 2 от Закона за общинската собственост, чл. 34, ал. 1, т. 2 от Наредба №1 за общинската собственост на Общински съвет – Русе и във връзка със заявление вх. № ОИ-04-2 от 04.05.2016 г. и Протокол №7 от 26.05.2016 г. на Комисията по общинска собственост, Общинският съвет реши:

1.Приема изменение на Списък №1 на общинските жилища за настаняване под наем на граждани с установени жилищни нужди, утвърден от Общински съвет – Русе с Решение №108, прието с протокол №6/25.02.2016 г., както следва:

Премахва точка №1 от списъка – жилищен имот, представляващ апартамент, с административен адрес гр. ул. „Александровска” №97, вх. А, ет. 4, ап. В, предмет на АОС №7851/10.06.2016 г.

2.Допълва годишната програма за управление и разпореждане с имотите – общинска собственост за 2016 г. с недвижим имот, представляващ 27,35 % идеални части от самостоятелен обект с идентификатор 63427.2.3940.4.9, с площ от 73,93 кв.м., с административен адрес град Русе, ул. „Александровска” №97, вх. 1 , ет. 3, ап. В, предмет на АОС №7851 от 10.06.2016 г., вписан под №200, том 20, н. д. 4081, вх. №7829 от 15.06.2016 г. в Агенция по вписванията - Службата по вписванията – град Русе, с прогнозен приход от продажбата му на цена в размер на 22 300,00 лева, без включени дължими данъци и такси.

3.Дава съгласие за прекратяване на съсобствеността между Община Русе и Татяна Георгиева Дочева-Русева, чрез изкупуване дела на общината, представляващ 27,35 % идеални части от самостоятелен обект с идентификатор 63427.2.3940.4.9, с площ от 73,93 кв.м., с административен адрес град Русе, ул. „Александровска” №97, вх. 1, ет. 3, ап. В, предмет на АОС №7851 от 10.06.2016 г., вписан под №200, том 20, н. д. 4081, вх. №7829 от 15.06.2016 г. в Агенция по вписванията - Службата по вписванията – град Русе, срещу заплащане на цена в размер на 22 300,00 лева., без включени дължими данъци и такси.

Дължимите данъци и такси по сделката са за сметка на купувача на имота- Татяна Георгиева Дочева-Русева.

Решението подлежи на оспорване чрез Общински съвет – Русе пред Административен съд – Русе в 14-дневен срок от съобщаването му.

**17 Точка**

**Застраховане на общински жилищни имоти**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Тук предлагаме само да се добави в проекта за решение „Утвърждава списък на сградите частна общинска собственост, подлежащи на застраховане, считано от 2017 година“.

**Чл.-кор. проф. Хр. Белоев:** Благодаря. Въпроси и изказвания? Няма. С направеното предложение за промяна в проекта за решение, режим на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 278**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 9, ал. 2 от Закона за общинската собственост, Общинският съвет реши:

Утвърждава Списък на сградите, частна общинска собственост, подлежащи на застраховане, считано от 2017 г., включващ:

Списък №1 на общинските жилища за настаняване под наем на граждани с установени жилищни раздел Б. Къщи – 172 броя къщи;

Списък №3 на общинските жилища от резервния фонд за отдаване под наем на граждани с установени жилищни нужди – 92 броя къщи;

Списък №4 на общинските жилища за продажба на граждани, правоимащи по Закона за уреждане правата на граждани с многогодишни жилищно-спестовни влогове – 4 жилища.

**18 Точка**

**Съгласие за възстановяване право на собственост върху част от имот с идентификатор 63427.296.82, находящ се в местността „Чифлика“, землище на град Русе**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Нямам какво да добавя към предложението, поддържам го.

**Чл.-кор. проф. Хр. Белоев:** Благодаря. Въпроси и изказвания по точката? Режим на гласуване.

**КВОРУМ – 42. С 41 гласа „за”, 0 „против” и 1 „въздържали се” се прие**

**РЕШЕНИЕ № 279**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 45ж от ППЗСПЗЗ, във връзка с §27, ал. 2, т. 3 от ПЗР на ЗИДЗСПЗЗ, Протокол №8/22.06.2016 г. и мотивирано искане от ОСЗ – град Русе, Общинският съвет реши:

1. Дава съгласие да се промени начина на трайно ползване на поземлен имот с идентификатор 63427.296.131 по кадастралната карта и кадастралните регистри на град Русе, с площ от 34,672 дка, находящ се в землището на град Русе, местността „Чифлика“ от широколистна гора в нива.

2. Дава съгласие да се възстанови собствеността на наследниците на Никола Пенчев Йовев, чрез обезщетение с поземлен имот с идентификатор 63427.296.131 по кадастралната карта и кадастралните регистри на град Русе, с площ от 34,672 дка, находящ се в землището на град Русе, местността „Чифлика“, с начин на трайно ползване – нива, представляващ част от общински поземлен имот с идентификатор 63427.296.82 по кадастралната карта и кадастралните регистри на град Русе, целият с площ от 855,352 дка, с начин на трайно ползване – широколистна гора, находящ се в землището на град Русе, местността „Чифлика“, предмет на Акт №7222/08.04.2014 г. за частна общинска собственост.

Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**19 Точка**

**Провеждане на публичен търг с явно наддаване за отдаване под наем на обекти – общинска собственост в организиран Коледен базар**

**Чл.-кор. проф. Хр. Белоев:** Госпожа Шилкова.

**Г-жа Д. Шилкова:** Стандартна процедура за Коледния базар по одобрена схема на главния архитект, поддържам предложението.

**Чл.-кор. проф. Хр. Белоев:** Благодаря. Въпроси и изказвания? Режим на гласуване по точката.

**КВОРУМ – 44. С 43 гласа „за”, 1 „против” и 0 „въздържали се” се прие**

**РЕШЕНИЕ № 280**

На основание чл. 21, ал. 1, т. 8, във връзка с чл. 21, ал. 2 от ЗМСМА; във връзка с чл.14, ал.2 и ал.7, чл. 39, ал. 4 от Закона за общинската собственост; във връзка с чл. 56, ал.1 и ал. 5 от Закона за устройство на територията; във връзка чл. 44, ал. 4 от Наредба №1 на Общинския съвет за общинската собственост; във връзка с раздел І, чл. 1, т. 1, чл. 2, ал.1, т.33 и т.39 и ал.2, раздел ІІ, чл.3 и чл. 5 от Наредба № 2 на Общинския съвет, Общинският съвет реши:

1. Дава съгласие да бъде проведен публичен търг с явно наддаване за отдаване под наем за срок от 02.12.2016 г. до 07.01.2017 г. включително, на преместваеми обекти – 34 броя павилиони общинска собственост, с номера от 1 до 34, с размери 2,00 / 2,00 м всеки, монтирани върху терен – публична общинска собственост в гр. Русе, зона „Б“, пл. „Свобода“ в организиран Коледен базар, съобразно подробна схема по чл. 56 от ЗУТ, утвърдена от Гл. архитект на Община Русе на 20.06.2016 г.

2. Дава съгласие да бъде проведен публичен търг с явно наддаване за отдаване под наем за срок от 02.12.2016 г. до 07.01.2017 г. включително, на части от терен – публична общинска собственост в гр. Русе, зона „Б“, пл. „Свобода“, с номера 1, 2 и 3 и площ от 4,50 / 3,00 м всеки, за поставяне на преместваеми обекти – скари на открито, в организиран Коледен базар, съобразно подробна схема по чл. 56 от ЗУТ, утвърдена от Гл. архитект на Община Русе на 20.06.2016 г.

3. Дава съгласие да се учреди безвъзмездно право на ползване за периода от 19.12.2016 г. до 22.12.2016 г. включително, на Сдружение „Дете и пространство”, Булстат 131333228 за павилион № 35 в организиран в гр. Русе, зона „Б“, пл. „Свобода“, Коледен базар, съобразно подробна схема по чл. 56 от ЗУТ, утвърдена от Гл. архитект на Община Русе на 20.06.2016 г.

**20 Точка**

**Определяне на начална месечна наемна цена при провеждане на процедура за отдаване под наем на имот – частна общинска собственост, съобразно чл. 11 от Наредба №2 на Общински съвет-Русе, за началните цени за отдаване под наем на общински обекти със стопанско и административно предназначение**

**Чл.-кор. проф. Хр. Белоев**: Госпожа Шилкова.

**Г-жа Д. Шилкова:** Постъпило е предложение за наемане на цялата сграда. Изготвена е оценка от независим оценител, до момента не е имало такава, затова предлагаме същата да бъде приета.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване.

**КВОРУМ – 42. С 41 гласа „за”, 0 „против” и 1 „въздържали се” се прие**

**РЕШЕНИЕ № 281**

На основание чл. 21, ал. 2 от Закона за местното самоуправление и местната администрация, във връзка с чл. 14, ал. 8 от Закона за общинската собственост, и чл. 11 от Наредба №2, на Общински съвет – Русе, за началните цени за отдаване под наем на общински обекти със стопанско и административно предназначение, Общинският съвет реши:

Определя начална цена на месец в размер на 7875,00 лв. (Седем хиляди осемстотин седемдесет и пет лева) без включен ДДС, при провеждане на съответната процедура, регламентирана в ЗОС, за отдаване под наем на ПИ 63427.2.5255, ведно със сграда с идентификатор по Кадастралната карта на гр. Русе 63427.2.5255.1, описани в АЧОС №6867/25.01.2013 г., като комплекс за здравеопазване.

**21 Точка**

**Отдаване под наем на част от имот – публична общинска собственост за стоматологичен кабинет**

**Чл.-кор. проф. Хр. Белоев**: Госпожа Шилкова.

**Г-жа Д. Шилкова:** Нямам какво да допълня към предложението, поддържам го.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване по точката.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 282**

На основание чл. 21, ал.1, т. 8, във връзка с чл. 21, ал. 2 от Закона за местното самоуправление и местната администрация, във връзка с чл. 14, ал. 7, във връзка с чл. 14, ал. 2 от Закона за общинската собственост, във връзка с чл. 11, ал. 1 и ал. 2 от Наредба №1 за общинската собственост на Общински съвет - Русе, във връзка с чл. 1, т. 1, чл. 2, ал. 1, т. 7, чл. 3, чл. 4, и чл. 5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общинският съвет реши:

Дава съгласие да бъде проведен публичен търг с явно наддаване за отдаване под наем, за срок от пет години, като стоматологичен кабинет, на част от имот с площ от 21,30 кв. м, разположена на първи етаж в част от масивна двуетажна сграда със сутерен №501.1450.2 по Кадастралния план на с. Бъзън, ЕКАТТЕ 07231, Община Русе, отредена за Здравна служба, описана в АПОС №6280/27.07.2010 г., с административен адрес: с. Бъзън, Община Русе, ул. „Св. св. Кирил и Методий“ №35, с начална тръжна месечна наемна цена 50,00 лв. (Петдесет лева) без включен ДДС.

**22 Точка**

**Отдаване под наем на обособена част от имот – публична общинска собственост, предоставен за управление на Английска гимназия „Гео Милев“ – гр. Русе**

**Чл.-кор. проф. Хр. Белоев**: Госпожа Шилкова.

**Г-жа Д. Шилкова:** Поддържам предложението.

**Чл.-кор. проф. Хр. Белоев:** Благодаря. Въпроси и изказвания? Заповядайте, г-н Пазарджиев.

**Г-н Иво Пазарджиев**: Уважаеми колеги, поради наличие на конфликт на интереси, на основание чл. 19, ал. 1 от Закона за предотвратяване и установява на конфликт на интереси, обявявам, че няма да участвам в дебатите и гласуването по точката.

**Чл.-кор. проф. Хр. Белоев:** Благодаря. Дебат няма да има, г-н Пазарджиев. Режим на гласуване по точката.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 283**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 10, ал. 4 и чл. 44, ал. 2, т. 1 от Закона за народната просвета, чл. 14, ал. 7, във връзка с чл. 14, ал. 2 от Закона за общинската собственост, във връзка с чл. 11, ал. 3 от Наредба №1 за общинската собственост на Общински съвет - Русе, чл. 1, т. 1, чл. 2, ал. 1, т. 3 и т. 22, ал. 5, чл. 3, чл. 4 и чл. 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общинският съвет реши:

Дава съгласие да бъде проведен публичен търг с явно наддаване за отдаване под наем за срок от пет години на помещение в сграда с идентификатор по Кадастралната карта на гр. Русе 63427.1.24.1, с административен адрес гр. Русе, Младежки парк, ул. „Алея Възраждане“ №3, описана в Акт за публична общинска собственост № 7079/14.10.2013 г., предоставена за управление на Английска гимназия „Гео Милев“ – гр. Русе, с обща площ на отдаваното помещение 54,00 кв. м, от които търговска площ 24,00 кв. м и складова площ 30,00 кв. м, което да бъде отдавано под наем като ученически бюфет, с начална тръжна месечна наемна цена – 167,00 лв. (сто шестдесет и седем лева) без включен ДДС.

**23 Точка**

**Провеждане на публичен търг с явно наддаване за отдаване под наем на част от имот – публична общинска собственост в с. Бъзън**

**Чл.-кор. проф. Хр. Белоев**: Госпожа Шилкова.

**Г-жа Д. Шилкова:** Поддържам предложението.

**Чл.-кор. проф. Хр. Белоев:** Въпроси и изказвания? Режим на гласуване по точката.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 284**

На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация, във връзка с чл. 14, ал. 7, във връзка с чл. 14, ал. 2 от Закона за общинската собственост, във връзка с чл. 11, ал. 1 и ал. 2 от Наредба №1 на Общинския съвет за общинската собственост, във връзка с чл. 1, т. 1, чл. 2, ал. 1, т. 32, чл. 3 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общинският съвет реши:

Дава съгласие да бъде проведен публичен търг с явно наддаване за отдаване под наем за срок от пет години на част от УПИ IV-227 от кв. 9 по Плана на с. Бъзън, ЕКАТТЕ 07231, Община Русе, описан в АПОС №6279/27.07.2010 г., с площ 2216,10кв. м, в която е разположена част от масивна двуетажна сграда – десен корпус – частна собственост, като дворно място, с начална тръжна годишна наемна цена 82,00 лв. (Осемдесет и два лева) без включен ДДС.

**24 Точка**

**Отдаване под наем на част от самостоятелен обект в сграда – частна общинска собственост за клуб на Сдружение „Българска асоциация на пенсионерите“**

**Чл.-кор. проф. Хр. Белоев**: Госпожа Шилкова.

**Г-жа Д. Шилкова:** Изтекъл е договора, предлагаме нов договор за 5 години.

**Чл.-кор. проф. Хр. Белоев:** Благодаря. Въпроси и изказвания? Режим на гласуване по точката.

**КВОРУМ – 44. С 41 гласа „за”, 1 „против” и 2 „въздържали се” се прие**

**РЕШЕНИЕ № 285**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 14, ал. 6 от Закона за общинската собственост, във връзка с чл. 15, ал. 6 от Наредба № 1 на Общинския съвет за общинската собственост, във връзка с чл. 1, т. 2, чл. 2, ал. 1, т. 21, чл. 3, чл. 4 и чл. 5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общинският съвет реши:

Дава съгласие да се отдаде под наем за срок от пет години на Сдружение „Българска асоциация на пенсионерите“, БУЛСТАТ 175841783, част от самостоятелен обект в сграда - частна общинска собственост, с идентификатор по Кадастралната карта на гр. Русе 63427.7.268.1.12, с административен адрес: гр. Русе, ж.к. „Изток“, ул. „Котовск“ № 2, ет. 5, предмет на АЧОС №7474/06.08.2015 г., която част представлява стая № 509, с площ от 35,00 кв. м., отдавана под наем като клуб на сдружението и месечна наемна цена – 18,48 лв. без включен ДДС.

**25 Точка**

**Приемане на Наредба за изменение и допълнение на Наредба №5, на Общински съвет-Русе, за търговската дейност на територията на Община Русе**

**Чл.-кор. проф. Хр. Белоев**: Заповядайте, г-жа Шилкова.

**Г-жа Д. Шилкова:** По изменението на тази наредба беше създадена работна група, в крайна сметка всички се обединиха около 2 изменения. Първото касае информационния масив за регистрация на автосервизите да стане публичен, да бъде обявен в сайта, на страницата на общината. Втората корекция касае автосервизите да декларират наличие на работен лист за класификация на отпадъците, утвърден от директора на РИОСВ-Русе.

**Чл.-кор. проф. Хр. Белоев:** Благодаря. Въпроси и изказвания? Режим на гласуване по ... Пенчо Милков.

**Г-н П. Милков:** Уважаеми г-н Председател, г-н Кмет, колеги, не съм присъствал на комисия ЗОРС, затова ще изразя становището си пред вас по отношение предлаганите промени. Аз ще ги подкрепя, но считам, че предлаганите промени са така нареченото нормотворчество адхок, адхок, което означава за конкретния случай. Таиз гилдия търговска в града е поискала нещо и ние сега сме формулирали разпоредби в Наредба 5. Действително ще отговорим на нуждата, но според мен трябва да се върви от конкретното към общото. И предлагам участието си или общината сама да разработи правила всички регистри да бъдат качени в интернет, не само на автосервизите. Защото сега се изпълни това искане, но същото могат да заявят и другите търговци, които търпят нелоялна конкуренция. И не може отказа да се регистрираш, съответно да подлежиш на контрол да води до блага. Съответно всеки сигнал от търговец до общината, според мен трябва да се сигнализират конкретните органи. В случая хората са казали, че е РИОС и да се извършват съвместни проверки и тези хора не да декларират, а директно да се прекратява дейността, ако без деклариране я осъществяват. В тоя смисъл ще подкрепя конкретните предложения, но считам че трябва общо да се гледат въпросите за нормотворчество.

**Чл.-кор. проф. Хр. Белоев:** Благодаря. Други изказвания? Режим на гласуване по точката.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 286**

На основание чл.21, ал.2, във връзка с чл.21, ал.1, т.23 от Закона за местното самоуправление и местната администрация (ЗМСМА), във връзка с чл.8 от Закона за нормативните актове (ЗНА) и чл.79 от Административнопроцесуалния кодекс (АПК), Общинският съвет реши:

Приема Наредба за изменение и допълнение на Наредба №5, на Общински съвет – Русе, за търговската дейност на територията на Община Русе, със следния текст:

§ 1. В чл. 3, настоящият текст става ал. 1, като се създава нова ал. 2 със следното съдържание:

(2). Данните от общинския информационен масив по чл. 3, ал. 1, т. 1, посочени в чл. 4, ал. 2, т. 1, 2, 3, 5, 7 и 9 се поддържат и в електронен формат и се публикуват на интернет-страницата на Община Русе, за обществено ползване.

§2. В чл. 5, ал. 2 се създава нова т. 6 със следното съдържание:

6. за автосервизи и други обекти, предоставящи услуги по ремонт и поддръжка на моторни превозни средства, се декларира наличието на утвърдени от Директора на Регионалната инспекция по околната среда и водите (РИОСВ) – Русе работни листи за класификация на отпадъците, които ще се генерират от дейността на съответния обект.

§ 3. Настоящата т. 6 на чл. 5, ал. 2, става т. 7.

§ 4. Към „Описание на използваните съкращения в Наредбата“ се добавя: „РИОСВ – Регионална инспекция по околната среда и водите“.

§ 5. В Приложение № 1 „Уведомление за вписване в информационен масив за търговски дейности в стационарни и преместваеми обекти по чл. 5 от Наредба №5, на Общински съвет Русе“, след „…Декларирам, че притежавам следните документи:“ се създава нова т. 4 със следното съдържание: „ 4. За автосервизи и други обекти, предоставящи услуги по ремонт и поддръжка на моторни превозни средства – утвърден на ……… г. от Директора на Регионалната инспекция по околната среда и водите (РИОСВ) – Русе работен лист за класификация на отпадъците, които ще се генерират от дейността на обекта.“. Настоящата т. 4 става т. 5.

ЗАКЛЮЧИТЕЛНА РАЗПОРЕДБА

§ 6. Тази наредба е приета на основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация (ЗМСМА), във връзка с чл. 8 от Закона за нормативните актове (ЗНА), и чл. 79 от Административнопроцесуалния кодекс (АПК), и влиза в сила от момента на разгласяването й чрез публикуване на интернет-страницата на Общински съвет - Русе, съгласно чл. 78, ал. 3 АПК.

**26 Точка**

**Приемане на Решение за установяване позицията на Община Русе по повод въпроси от дневния ред на извънредното заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД – Русе, насрочено за 02.08.2016 г.**

**Чл.-кор. проф. Хр. Белоев:** Заповядайте, госпожа Шилкова.

**Г-жа Д. Шилкова:** Предлагаме да дадете санкция г-н Димитър Наков да участва в общото събрание и да подкрепи и да гласува положително по точките от дневния ред, които са представени писмено.

**Чл.-кор. проф. Хр. Белоев:** Благодаря. Въпроси и изказвания? Режим на гласуване по точката.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 287**

На основание чл.21, ал.2, във връзка с чл.21, ал.1, т.23 от Закона за местното самоуправление и местната администрация, във връзка с чл.198е, ал.3 и 5 от Закона за водите, във връзка с чл.5, ал.5 и 6 от Правилника за организацията и дейността на асоциациите по водоснабдяване и канализация, Общинският съвет реши:

I. При невъзможност за лично участие на Кмета на Община Русе в заседанието на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 02.08.2016 год.от 11,00 часа в Зала №1 на Областна администрация – Русе, оправомощава г-н Димитър Наков - Заместник-Кмет на Община Русе с ресор „Устройство на територията” да представлява Община Русе на извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено в горепосочените време и място.

II. Оправомощава представителя на Община Русе да подкрепи и да гласува положително по точките от дневния ред на заседанието на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 02.08.2016 год.от 11,00 часа в Зала №1 на Областна администрация - Русе, както следва:

1. Приемане на решение на основание чл.20, ал.3 от Правилника за организацията и дейността на асоциациите по водоснабдяване и канализация /ПОДАВиК/, за препоръчителната вноска на държавата в бюджета на Асоциацията по ВиК – Русе за 2017 год. в размер на 16 500 лева /Шестнадесет хиляди и петстотин лева/.

2. Приемане на решение, на основание чл.198в, ал.4, т.5 и чл.198м, ал.2 от Закона за водите, във връзка с чл.6.4, буква „е“ от Договора между Асоциацията по водоснабдяване и канализация на обособената територия, обслужвана от „Водоснабдяване и канализация“ ООД – Русе и „Водоснабдяване и канализация“ ООД гр.Русе, за съгласуване на Бизнес план за развитие на дейността на „Водоснабдяване и канализация“ ООД – Русе като ВиК оператор за регулаторния период 2017-2021 година.

3. Приемане на решение за активите – ВиК системи и съоръжения, намиращи се на територията на с. Топчий, с. Просторно, с. Равно и с. Каменово, включени в списъците по Приложение 1 на Договора сключен между АВиК – Русе и „В и К“ ООД – Русе с окончателния протокол за разпределяне на собствеността между държавата и община Ветово, които да бъдат предоставени от община Ветово в собственост, както следва: тези на територията на с. Топчий на стойност от 4399,48 лева и с. Просторно на стойност 5147,15 лева – в собственост на община Разград, област Разград, а тези на територията на с. Равно на стойност 6109,73 лева и с. Каменово на стойност 6596,76 лева – в собственост на община Кубрат, област Разград, като се изпълнят изискванията на §9 от ПЗР на ЗИД на Закона за водите /ДВ, бр.103 от 2013 г./.

4. Други.

III. При настъпване на промени в процеса на обсъжданията на въпросите от дневния ред на заседанието на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 02.08.2016 год. от 11:00 часа в Зала № 1 на Областна администрация - Русе, оправомощава представителя на Община Русе да гласува по вътрешно убеждение, ръководейки се и защитавайки интересите на Община Русе.

**27 Точка**

**Корекция на Бюджета на Община Русе за 2016 година**

**Чл.-кор. проф. Хр. Белоев:** Госпожа Пенева, заповядайте.

**Г-жа Ем. Пенева:** Уважаеми дами и господа общински съветници, с настоящото предложение и допълнението към него осигуряваме средства за финализиране на 3 проекта по ПУДООС в три населени места Червена вода, Сандрово и Бъзън. Също така допълваме списъка на инвестиционната програма с нов обект, който всъщност ..., за който се осигуряват средства от обекти с отпаднала необходимост на изпълнение в инвестиционната програма. Като съответно разликата в средствата се пренасочва към текущия бюджет, параграф 1030 или това са текущите ремонти. Също така в последното предложение, в последната точка на допълнението осигурявам допълнителни средства за финализиране на обект в Средна кула – изграждане на детска площадка.

**Чл.-кор. проф. Хр. Белоев:** Благодаря. Въпроси и изказвания по предложението за корекция на бюджета? Не виждам. Режим на гласуване по точката.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 288**

На основание чл.21, ал.2, във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет реши:  
**І. ПРИХОДИ – държавни дейности**

**Приходи и доходи от собственост**

§2404 „Нетни приходи от продажба на услуги, стоки и продукция“ +1 400лв.

Средношколско общежитие +1400лв.

**Всичко приходи държавна дейност +1 400лв.**

**Всичко приходи по бюджета +1 400лв.**

**ІІ. РАЗХОДИ – държавни дейности**

ФУНКЦИЯ „Образование“

Дейност 332 „Общежития“

§1015 „Материали“ +1 400лв.

**Всичко за дейност +1 400лв.**

**Всичко за функция +1 400лв.**

**Всичко разходи държавна дейност +1 400лв.**

**ІІІ. РАЗХОДИ – местни дейности**

ФУНКЦИЯ „Общи държавни служби“

Дейност 122 „Общинска администрация“ км. Сандрово

§1016 „Вода, горива и енергия“ - 3 000лв.

§1030 „Текущ ремонт“ -2 000лв.

**Всичко за дейност -5 000лв.**

**Всичко за функция -5 000лв.**

ФУНКЦИЯ „Жилищно строителство, комунално стопанство и опазване на околната среда“

Дейност 603 „Водоснабдяване и канализация“

§5100 „Основен ремонт“

Обект „Проектиране: Обследване на проблемни места от канализационната

мрежа на град Русе и изготвяне на технически проекти, в т.ч. в участъка

около Товарна гара, бул. „Липник“ и други“ -79 000лв.

§5206 „Изграждане на инфраструктурни обекти“

Обект „Изграждане на канал по ул. „Въча“ и канализационно отклонение

към общински имот – СМР,ПР“ -21 500лв.

**Всичко за дейност -100 500лв.**

Дейност 606 „Изграждане, ремонт и поддържане на уличната мрежа“

§5100 „Основен ремонт“

Обект „Рехабилитация на бул. “Придунавски“ от х-л „Рига“ до

ул. „Мостова“- проектиране“ -10 000лв.

**Всичко за дейност -10 000лв.**

Дейност 619 „Други дейности по жилищното строителство, благоустройството и регионалното развитие“

§1016 „Вода, горива, енергия“ км. Бъзън -1 750лв.

§1020 „Външни услуги“ км. Бъзън -2 341лв.

§1030 „Текущ ремонт“ Община Русе +91 650лв.

§1051 „Командировки в страната“ км. Бъзън -900лв.

§5206 „Изграждане на инфраструктурни обекти“

Обект „Благоустрояване на зона за отдих и спорт на ул. „Пирин“ с. Бъзън“ +4 991лв.

Обект „Благоустройство на парк в кв. Средна кула“ ОП„Комунални дейности“ -7 980лв.

Обект „Изграждане на детска площадка, находяща се в УПИІ-149,150

за общ. център кв. 148 по плана на кв. Средна кула,

гр. Русе-Община Русе“ +7 980лв.

Обект „Изграждане на кът за отдих и спорт“ км. Червена вода +4 982лв.

**Всичко за дейност +96 632лв.**

**Всичко за функция -13 868лв.**

ФУНКЦИЯ „Почивно дело, култура, религиозни дейности“

Дейност 714 „Спортни бази за спорт за всички“

§5100 „Основен ремонт“

Обект „Основен ремонт и укрепване на подпорни стени към съоръжение

(приемник) за дъждовни води на канал – помпена станция „Ялта“ в

УПИ І -5095 – за спортен комплекс, кв. 418 по плана на гр. Русе – ІІ етап“ /до проектиране и СМР/ +38 000лв.

Обект „Въвеждане на мерки за енергийна ефективност и вътрешно

преустройство на обслужващи помещения към волейболна зала,

стадион „Дунав“ гр. Русе – ППР, Т“ -19150лв.

§5206 „Изграждане на инфраструктурни обекти“

Обект „Писта за конни надбягвания, любителска и терапевтична

езда за деца и възрастни“ – кметство Сандрово +5 000лв.

**Всичко за дейност: +23 850лв.**

**Всичко за функция: +23 850лв.**

**Всичко разходи местни дейности: +4 982лв.**

**ІV. РАЗХОДИ – държавни дейности дофинансирани с общински приходи**

ФУНКЦИЯ „Образование“

Дейност 322 „Общообразователни училища“

§1030 „Текущ ремонт“ км. Червена вода -4 982лв.

**Всичко за дейност: -4 982лв.**

**Всичко за функция: -4 982лв.**

**Всичко разходи – дофинансиране -4 982лв.**

**Всичко разходи по бюджета +1 400лв.**

**28 Точка**

**Допълване на списъка на лицата и длъжностите, имащи право на транспортни разходи, съгласно чл. 43, ал. 1 от ПМС №380/29.12.2015 г. от Бюджет 2016 година, утвърден с Решение на Общински съвет №102/01.02.2016 г. – Приложение №18**

**Чл.-кор. проф. Хр. Белоев:** Госпожа Пенева.

**Г-жа Ем. Пенева:** Поддържаме предложението.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване по точката.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 289**

На основание чл. 21, ал. 2, във връзка с чл. 21, ал. 1, т. 6 от ЗМСМА, чл.43, ал.1 от Постановление №380 от 29.12.2015 г. за изпълнението на държавния бюджет на Република България за 2016 г., Общинският съвет реши:

Утвърждава допълване на Приложение №18 Списък на лицата и длъжностите, имащи право на транспортни разходи, утвърдено с Решение на Общински съвет №102/01.02.2016г., както следва:

По Приложение №18

Чл. 43, ал.1, т.1

ФУНКЦИЯ „Общи държавни служби“

Добавя се:

1.Янислав Светлозаров Янков – мл. експерт в отд. „Търговия и наемни отношения“ – билети – новопостъпил.

**29 Точка**

**Изменение и допълнение на Наредба №21 за реда, начина и условията за отпускане на еднократна финансова помощ на граждани от бюджета на Община Русе**

**Чл.-кор. проф. Хр. Белоев:** Заповядайте, г-жа Личева.

**Г-жа М. Личева:** Уважаеми общински съветници, предложението е свързано с изменение и допълнение на Наредба 21, която всъщност регламентира условията и реда за еднократно финансово подпомагане на граждани от Община Русе. Както беше подробно представен текста за изменение и допълнение и подкрепен от вас във всички комисии общинска администрация поддържа решението, предложението за решение. А именно в чл. 15 да се допълни ал. 3 с текст, касаещ случаите за отпускане на помощ за бъдещ случай. И в чл. 19 да се допълни текст, в който, както е записано в решението дава яснота кои са случаите, в които не може гражданина да бъде подпомогнат по наредбата. Благодаря.

**Чл.-кор. проф. Хр. Белоев:** Благодаря. Въпроси и изказвания? Режим на гласуване по точката.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 290**

На основание чл.21, ал.1, т.23 и ал.2 от ЗМСМА, във връзка с чл.76, ал.3 и чл.79 от Административно-процесуалния кодекс, Общинският съвет реши:

Приема Наредба за изменение и допълнение на Наредба № 21 за реда, начина и условията за отпускане на еднократна финансова помощ от бюджета на Община Русе, както следва:

§ 1. В чл. 15 се прави следното допълнение:

Създава се нова ал. 3 със следния текст:

„(3) В случай, че помощта се отпуска за бъдещи плащания, гражданинът е длъжен да представи в общинска администрация финансов документ за извършения разход в срок от една година от получаването на финансовата помощ. При кандидатстване за отпускане на помощ по реда на Наредба № 21 през годината, следваща годината на получаване на финансовата помощ за бъдещи плащания и преди да е изтекъл едногодишният срок за представяне на разходооправдателни документи, кандидатът следва да представи към заявлението разходооправдателен документ, удостоверяващ извършените разходи, съгласно предоставената финансова помощ. В случай, че такъв документ не бъде представен, гражданинът се лишава от правото да кандидатства за подпомагане по реда на Наредба № 21 през годината, следваща годината на отпускане на финансовата помощ.“

§ 2. В чл. 19 се прави следното изменение:

Вместо: „Не се отпуска помощ, когато е искана за погасяване на задължения за данъци, такси, вноски към осигурителни и здравни фондове и кредитни институции.“

Става: „Не се отпуска помощ, когато е искана за погасяване на задължения за данъци, такси, вноски към осигурителни и здравни фондове, кредитни институции, договорно поети периодични парични задължения, в т.ч. и комунално-битови разходи и разходи за плащания по договори за наем.“

**30 Точка**

**Отчет за 56. МФ „Мартенски музикални дни“ Русе 2016**

**Чл.-кор. проф. Хр. Белоев**: Госпожа Чавдарова, заповядайте.

**Г-жа Ива Чавдарова:** Благодаря, г-н Председател. Уважаеми общински съветници, материала беше разгледан подробно от комисиите по култура и по бюджет и финанси, гласуван и приет без възражения, поддържаме нашето предложение за решение. Благодаря.

**Чл.-кор. проф. Хр. Белоев:** Благодаря. Въпроси и изказвания? Режим на гласуване по точката.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 291**

На основание чл. 21, ал. 2, във връзка с чл.21, ал.1, т.6 и с чл.17, ал.1, т.5 от ЗМСМА, Общинският съвет реши:

1. Приема отчета за 56-тото издание на Международния фестивал „Мартенски музикални дни” през 2016 г., съгласно Приложения 1, 2 и 3.

**31 Точка**

**Преобразуване на общинските обслужващи звена в Центрове за подкрепа за личностно развитие**

**Чл.-кор. проф. Хр. Белоев:** Господин Щерев

**Г-н С. Щерев:** Уважаеми общински съветници, предложението мина през съответните комисии без забележки. Отнася се за трите обслужващи звена: Средношколско общежитие, УСШ и Център за техническо и научно творчество на младежта.

**Чл.-кор. проф. Хр. Белоев:** Благодаря. Въпроси и изказвания? Пенчо Милков.

**Г-н П. Милков:** Уважаеми колеги, набързо вземам думата в други аналогични случаи сме вземали отношение по проекта за решение по отношение на трудовите правоотношения на работещите в преобразуващите се структури. Необходимо ли е изрично да вземем такова решение, че те се запазват, чл. 123 от КТ и ако е правя такова предложение за последна точка 4, 5-та, че трудовите правоотношения на работещите се запазват на основание чл. 123 от КТ. Ако вносителят го приема, ако не ...

**Чл.-кор. проф. Хр. Белоев:** Така, по направеното предложение?

**Г-н С. Щерев:** В самия закон за предучилищно и училищно образование е разписано, че трудовите правоотношения ... се запазват, въпреки преобразуването. Считам, ч е излишно да се гласува.

**Чл.-кор. проф. Хр. Белоев:** Господин Милков? (коментар от зала не се чува) Приемаш. Така, благодаря. Режим на гласуване по точката.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 292**

На основание чл.21, ал.1, т.23, ал.2 и чл.17, ал.1, т.3 от ЗМСМА, във връзка с чл.49, ал.1, ал.3, чл.310, ал.5 и §18, ал.1, т.1 и ал.2 от Преходните и заключителни разпоредби на ЗПУО, Общинският съвет реши:

1. Дава съгласие Център за ученическо техническо и научно творчество да се преобразува в Център за подкрепа за личностното развитие - Център за ученическо техническо и научно творчество, считано от 01.08.2016 г.
2. Дава съгласие Ученическа спортна школа да се преобразува в Център за подкрепа за личностното развитие – Ученическа спортна школа, считано от 01.08.2016г.
3. Дава съгласие Общежитие за средношколци да се преобразува в Център за подкрепа за личностното развитие – Общежитие за средношколци, считано от 01.08.2016 г.
4. Задължава кмета на Община Русе да издаде заповед за извършените преобразувания по т. 1, т. 2 и т. 3 от Решението на Общински съвет Русе, считано от 01.08.2016 г.

**32 Точка**

**Промяна в наименованията на обединените детски заведения и целодневните детски градини на територията на Община Русе**

**Чл.-кор. проф. Хр. Белоев:** Господин Щерев.

**Г-н С. Щерев:** Според закона запредучилищно и училищно образование всички общински детски градини се преименуват в детски градини, а частната детска градина задължително трябва да носи отпред пред наименованието си частни детски градини. И също се запазват трудовите правоотношения.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване по точката.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 293**

На основание чл. 21, ал. 1, т. 23 , ал. 2, във връзка с чл. 17, ал. 1, т. 3 от ЗМСМА и чл. 24, ал. 3 и ал. 4, чл. 310, ал. 5, чл. 311, ал. 2, т. 1, във връзка с чл. 313, ал. 1, т. 3 от ЗПУО (в сила от 01.08.2016 г.), Общинският съвет реши:

1. Разрешава промяната в наименованието на целодневните детски градини и обединени детски заведения на територията на Община Русе, считано от 01.08.2016 г., както следва:

|  |  |  |
| --- | --- | --- |
| № | БИЛО – ОДЗ/ЦДГ | СТАВА – ДГ |
|  | ОДЗ „Приказен свят“ | ДГ „Приказен свят“ |
|  | ОДЗ „Райна Княгиня“ | ДГ „Райна Княгиня“ |
|  | ОДЗ „Синчец“ | ДГ „Синчец“ |
|  | ОДЗ „Снежанка“ | ДГ „Снежанка“ |
|  | ЦДГ „Детелина“ | ДГ „Детелина“ |
|  | ЦДГ „Звездица“ | ДГ „Звездица“ |
|  | ЦДГ „Здравец“ | ДГ „Здравец“ |
|  | ЦДГ „Зора“ | ДГ „Зора“ |
|  | ЦДГ „Иглика“ | ДГ „Иглика“ |
|  | ЦДГ „Незабравка“ | ДГ „Незабравка“ |
|  | ЦДГ „Пинокио“ | ДГ „Пинокио“ |
|  | ЦДГ „Пролет“ | ДГ „Пролет“ |
|  | ЦДГ „Радост“ | ДГ „Радост“ |
|  | ЦДГ „Ралица“ | ДГ „Ралица“ |
|  | ЦДГ „Роза“ | ДГ „Роза“ |
|  | ЦДГ „Русалка“ | ДГ „Русалка“ |
|  | ЦДГ „Слънце“ | ДГ „Слънце“ |
|  | ЦДГ „Червената шапчица“ | ДГ „Червената шапчица“ |
|  | ЦДГ „Чучулига“ | ДГ „Чучулига“ |

1. Задължава кмета на Община Русе да издаде заповед за извършената промяна по т. 1 от Решението на Общински съвет Русе.
2. След 01.08.2016 г. в ДГ „Приказен свят“, ДГ „Райна Княгиня“, ДГ „Синчец“ и ДГ „Снежанка“ продължава функционирането на яслени групи.

**33 Точка**

**Промяна на статута на ПГДВА „Йосиф Вондрак“ и ПГСС „Ангел Кънчев“ от държавно в общинско училище**

**Чл.-кор. проф. Хр. Белоев:** Господин Щерев.

**Г-н С. Щерев:** Точката също премина през съответни комисии без забележки и двете училища според новия закон за предучилищно и училищно образование стават общински, като се сменя и финансиращия орган. Също се запазват трудовите правоотношения.

**Чл.-кор. проф. Хр. Белоев:** Благодаря. Въпроси и изказвания по точката? Режим на гласуване.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 294**

На основание чл. 21, ал. 1, т. 8 и ал. 2 от ЗМСМА, във връзка с чл. 302, ал. 2, чл. 304 и §10 от Преходните и заключителни разпоредби на Закона за предучилищното и училищното образование(ЗПУО), общинският съвет реши:

1. Дава съгласие Професионална гимназия по дървообработване и вътрешна архитектура „Йосиф Вондрак“ и Професионална гимназия по селско стопанство „Ангел Кънчев“ да променят статута си от държавни в общински училища, считано от 01.08.2016г.

2. Дава съгласие да се извърши промяна на финансиращия орган на Професионална гимназия по дървообработване и вътрешна архитектура „Йосиф Вондрак“ и Професионална гимназия по селско стопанство „Ангел Кънчев“ от бюджета на Министерство на земеделието и храните към бюджета на Община Русе, считано от 01.08.2016г.

3. Възлага на Кмета на Община Русе да извърши последващите съгласно закона действия.

**34 Точка**

**Утвърждаване на списък на средищните училища на територията на Община Русе за учебната 2016/2017 година**

**Чл.-кор. проф. Хр. Белоев:** Господин Щерев.

**Г-н С. Щерев:** Също предложението премина без забележки през съответните комисии. Предлагаме да няма промяна в средищните училища и през новата учебна година. Знаете след гласуването на общинския съвет списъка се изпраща в МОН, където след това септември месец идва окончателно дали го одобряват или не.

**Чл.-кор. проф. Хр. Белоев:**Благодаря. Въпроси и изказвания по точката? Заповядайте, г-н Неделчев. След това г-н Владов.

**Г-н Ал. Неделчев:** Благодаря г-н Председател. Уважаеми колеги, казвал съм го и друг път и г-н Щерев го знае също, но държа да го кажа и днес. Аз не приемам, че трябва децата от Басарбово да се возят непременно в ОУ „Иван Вазов“, което е претоварено от кандидатстващи деца ежегодно, което ежегодно свива района на живеещите около училище и ги ограничава във възможност да пратят децата си там. И в същото време в Русе има поне 10 основни училища, които едва попълват паралелките на минималния брой и едва запазват работните места на учителите, където тези деца спокойно могат да отидат и също да получат качествено образование. Смятам, че е крайно време заедно с Регионалния инспекторат да се седне, да се огледа картата на основните училища в Русе и този въпрос, така сериозно и отговорно и в полза на децата и на общинските училища да бъде решен. Затова аз няма да подкрепя тази точка, само заради това предложение за поредна година. Благодаря.

**Чл.-кор. проф. Хр. Белоев:** Благодаря, господин Щерев?

**Г-н С. Щерев:** Господин Неделчев, много добре е запознат и със стария закон и с новия закон, няма понятието райониране и родителите избират къде да учат децата им. Навремето, когато е ставало средищно училище „Иван Вазов“, мисля че всички от вас сте запознати училището не е било чак в такова добро състояние, имало е недостиг на деца, така че може би тогава за момента е било удачно да стане средищно училище. Вие сте запознат с това нещо и го знаете. (коментар от зала не се чува)

**Чл.-кор. проф. Хр. Белоев:** Без реплики, моля ви.

**Г-н С. Щерев:** В моментът, считаме че наистина училището е претоварено, но нямаме законово основание на какво да променим това статукво.

**Чл.-кор. проф. Хр. Белоев:** Господин Владов.

**Г-н Вл. Владов:** Благодаря, господин Председател. Подкрепям г-н Неделчев за училище „Иван Вазов“. Мотивите ми, обаче са други и те са малко икономически от гледна точка на времето за пътуване и съответното разстояние от Басарбово до училище „Иван Вазов“. Всички знаем попътно през колко училища се минава и имам конкретно предложение, което е училище „Алеко Константинов“, което е в броя училища, които едвам закърпват бройка ученици, за да имат учители съответно и бюджет. Така, че моето предложение е да бъде променено училище „Иван Вазов“ с училище „Алеко Константинов“. Благодаря.

**Чл.-кор. проф. Хр. Белоев:** Благодаря. Господин Щерев, по направеното предложение?

**Г-н С. Щерев:** Въпросът е ако променим средищното училище дали родителите ще искат да посещават децата това училище. Мисля, че специално за „Алеко Константинов“ шансовете са никакви. И децата няма да се насочат към „Алеко Константинов“ пак ще продължат да си ходят в други градски училища, но няма да ползват безплатния транспорт, целодневната форма на обучение и т.н.

**Чл.-кор. проф. Хр. Белоев:** Благодаря. Елка Симеонова.

**Г-жа Е. Симеонова:** Уважаеми колеги, една кратка реплика, тъй като съм в системата и искам да ви кажа, че когато решаваме къде да учат едни деца, трябва да гледаме наистина като на хора, а не като на бройки, които местим от едно училище в друго. Проблемът е деликатен и преди да гласувате помислете. Не може просто така да кажем на едно родители, че ще сменят средата, в която учат децата им от утре.

**Чл.-кор. проф. Хр. Белоев:** Благодаря. Реплика, Сашо Неделчев.

**Г-н Ал. Неделчев /реплика/:** Колежке, наистина е деликатен въпроса. Наистина трябва да гледаме отговорно на децата като на деца и ние това правим. Практиката да се правят фиктивни адресни регистрации в Басарбово, с активното участие на кмета и само и само да се запише детето в това училище, извинявайте това е да не казвам какво, да го окачествявам. Така, че в Русе има достатъчно училища, качествени, даващи качествено образование, които имат и възможност на едносменно обучение включително, за да блъскаме децата в едно пренаселено от ученици училище, работещо на две смени. Да не говоря за икономическите съображения и в квартал Долапите, където децата също са деца, на тях също гледаме като на деца, също има училище.

**Чл.-кор. проф. Хр. Белоев:** Благодаря. Дуплика, Елка Симеонова.

**Г-жа Е. Симеонова /дуплика/:** Съгласна съм с това, което каза г-н Неделчев, но досега действащия закон не даваше законови възможности проблема да се реши. Тъй като новия закон влиза след броени дни, мисля че нещата ще се решат с него.

**Чл.-кор. проф. Хр. Белоев:** Благодаря. Други? Росица Георгиева.

**Г-жа Р. Георгиева:** Уважаеми г-н Председател, уважаеми госпожи и господа общински съветници, да наистина има претоварване на училището. Да, резонно са споменати и финансовите съображения, но много важно е мнението на родителите. По сега действащият и този закон, който чакаме от 1 август те ще са основни, защото избора е право на родителя и той не може да бъде отнеман. Може би, ако се провеждат разговори в бъдеще с общността родителската в Басарбово, по някакъв начин те да имат възможност да погледнат и другите училища, които ние Регионален инспекторат по образование поддържаме, че дават качествено образование, но към този момент не може да се вземе такова решение без да се чуе мнението на родителите, те са важни.

**Чл.-кор. проф. Хр. Белоев:** Благодаря. Да, заповядайте, един директор на училище да се изкаже.

**Г-н Г. Ганчев:** Явно всички хора от образованието ще вземем отношение. Аз искам само да кажа просто едно изречение, че през 1992 г. парламента, със санкция на парламента се отмени районирането. То се отмени районирането, както навремето имаше гражданство за градовете, така и по отношение на учебните заведения. Действително родителите са абсолютно свободни да избират къде да си запишат детето и къде да учи детето. И това, което казва г-н Щерев аз напълно го подкрепям, защото решавайки по този начин нещата ...Ако решим примерно да създадем ОУ „Алеко Константинов“ да бъде средищно училище и родителите никога няма, примерно казвам, никога няма да си запишат детето там, какво правим тогава? Пак стои празно и родителите не си записват децата там. Така, че нещата не са толкова елементарни, комплексни са и трябва да се вземе становището и на родителите, това което каза и г-жа Георгиева.

**Чл.-кор. проф. Хр. Белоев:** Реплика, г-н Неделчев.

**Г-н Ал. Неделчев /реплика/:** Извинявам се на колегите, но днеска трябва да ги кажем нещата като сме започнали. Значи, на колежката, колегата ще кажа да вземем мнението и на тези родители, обаче, чието дете примерно живее на 300 метра от УО „Иван Вазов“ и не го приемат да учи в туй училище, щото са приели децата от Басарбово, хайде да вземем и тяхното мнение. Те също са деца и те също са родители и имат същите права.

**Чл.-кор. проф. Хр. Белоев:** Благодаря. Други? Господин Щерев има ли да кажете нещо?

**Г-н С. Щерев:** Подкрепям предложението в първоначалния му вид.

**Чл.-кор. проф. Хр. Белоев:** Така, първо ще гласуваме предложението на Владо Владов, което беше направено. То касае ОУ „Алеко Константинов“ да приема децата от Басарбово и другите същите си остават. Гласуваме предложението на г-н Владов. (коментар от зала не се чува) Направил го е, длъжен съм да го подложа на гласуване. Моля, Росица ... Спираме гласуването.

**Г-жа Р. Георгиева**: Много се извинявам, г-н Владов, не можем да гласуваме такова нещо. Вие, нямате положително становище на РИО – Русе за това. Разбирате ли по закон има стъпки, които трябва да се извървят.

**Чл.-кор. проф. Хр. Белоев:** Сега, направено е предложение от общински съветник, аз съм длъжен да го подложа на гласуване. Моля за тишина в залата. Галин Ганчев.

**Г-н Г. Ганчев**: Още нещо се сещам, просто исках нещо да кажа, това което каза и г-жа Георгиева. Нещо повече, ако ние искаме в „Алеко Константинов“ да се запишат тия деца, ние трябва да направим „Алеко Константинов“ средищно училище.

**Чл.-кор. проф. Хр. Белоев**: А то не е?

**Г-н Г. Ганчев:** То не е. Там трябва ... Средищните училища получават допълнително финансиране. Средищните училища, когато бяха създадени преди 5 или 6 години по времето на мисля, че министър Вълчев беше тогава министър, Данаил Вълчев, тогава в средищните училища бяха инвестирани по 250 000 лв. за това, че са средищни училища. Сега те действително получават допълнително финансиране. Ние не можем сега да вземем решение децата, които ходят в „Иван Вазов“, те имат и организиран транспорт, ако няма организиран транспорт те не могат да се придвижват. А при положение, че примерно в „Иван Вазов“ има организиран транспорт, който извозва децата, това означава, че това трябва да го вземе като решение за „Алеко Константинов“.

**Чл.-кор. проф. Хр. Белоев:** Благодаря. Уважаеми колеги, общински съветници, комисиите са направени, за да се обсъждат тези въпроси там. И си има комисия по образование и наука, която този въпрос трябваше да обсъди там да бъдат поставени, а не тук на сесията, да дебатираме вече 20 минути този въпрос. В проектът за решение е написано, ние определяме кои са средищните училища за следващата учебна година. Вярно, че в текста преди това е казано кое училище кои деца приема, но това в решението го няма. След направените допълнителни разисквания кои са средищни училища и как ... Господин Владов, поддържате ли предложението? То трябва да отговаря „Алеко Константинов“ на условия за средищно училище? (коментар от зала не се чува) Поддържате предложението. Така, по предложението на г-н Владов режим на гласуване. „Алеко Константинов“ да приема ученици от училището в Басарбово.

**КВОРУМ – 40. С 11 гласа „за”, 18 „против” и 11 „въздържали се” не се прие предложението.**

**Чл.-кор. проф. Хр. Белоев:** Като цяло текстът, както е предложен по точката, режим на гласуване.

**КВОРУМ – 44. С 35 гласа „за”, 2 „против” и 7 „въздържали се” се прие**

**РЕШЕНИЕ № 295**

На основание чл. 21, ал.1, т. 23, във връзка с чл. 17, ал. 1, т. 3 от ЗМСМА и чл. 7, ал. 1 на Постановление №84 от 06.09.2009 г. на МС за приемане на Списък на средищните училища в Република България, определяне на критерии за включване в Списъка на средищните училища и приемане на финансови правила за разходване на средствата за допълнително финансиране за осигуряване обучението на пътуващите ученици от средищните училища, Общинският съвет реши:

Определя за средищни за учебната 2016/2017 г. на територията на Община Русе следните училища:

* ОУ „Отец Паисий”, гр. Мартен
* ОУ „Св. св. Кирил и Методий”, с. Семерджиево
* ОУ „Св. св. Кирил и Методий”, с. Николово
* ОУ „Г. С. Раковски”, с. Ново село
* ОУ „Иван Вазов”, гр. Русе
* ОУ „Ангел Кънчев”, гр. Русе.

**Чл.-кор. проф. Хр. Белоев:** Преди да преминем към следващата точка, отново искам да припомня за заседанията на комисиите, че трябва да идваме тук подготвени. В случая предложението, тъй като беше направено от общински съветник съм длъжен да го подложа на гласуване и това направих. Но, за да бъде това взето наистина и като решение на общинския съвет е длъжно да има положително становище на РИО и да се каже, че това училище отговаря на условията за средищно.

**35 Точка**

**Актуализация на местоположението и броя на местата на таксиметровите стоянки в гр. Русе**

**Чл.-кор. проф. Хр. Белоев:** Госпожа Кръстева.

**Г-жа Н. Кръстева:** Уважаеми г-н Председател, уважаеми общински съветници, на вашето внимание е предложение за актуализация на таксиметровите стоянки. Обръщам внимание, че такава актуализация не е извършвана от 2009 година. Същата се налага, поради направени промени в уличната мрежа и в организация движението на града. От извършваните проверки от служители на общинска администрация е установено, че доста от стоянките не се използват от таксиметровите водачи и същите предлагаме за закриване. Това са общо 14 броя места. В същото време предлагаме нови 10 местоположения с общо 36 места. По този начин сега съществуващите стоянки с брой 219 места, в новото предложение се запазват. Такси стоянките са разгледани и от комисия организация и безопасност на движение от гледна точка безопасност при използването им и са обсъдени с управителите на таксиметровите фирми, които са отчетени техните предложения. Поддържам предложението с направените корекции в комисия ЗОРС, в решението да се добави следния текст „решението може да бъде оспорено в 1-месечен срок пред Административен съд-Русе от неговото съобщение“.

**Чл.-кор. проф. Хр. Белоев:** Благодаря. Въпроси и изказвания по точката? Господин Пазарджиев.

**Г-н Иво Пазарджиев:** Уважаеми г-н Председател, уважаеми г-н Кмете, уважаеми колеги, аз приветствам общинска администрация за наистина сериозната работа, която са свършили. Извършени са анализи, смятам че доста добре са подготвили материала. Искам, обаче да обърна внимание на такси стоянката на ул. „П. Д. Петков“, която е пред МТЕЛ. В тази част на предложението също е добре формулирано предложението, нали с 10 таксита, които да ги увеличи от 5 на 10, с 1 изчакващо такси в края на улицата. За съжаление, обаче от практическа гледна точка се оказва, че тази стоянка, там съществува една порочна практика. Обръщам внимание каква е тя, вечер след 6 часа, когато и контрола е занижен тази такси стоянка се премества, както съм направил снимки, виждате в момента на монитора се премества от дясна страна на пътя, пред паркиралите автомобили по ул. „П. Д. Петков“. От една страна там улицата става изключително тясна за преминаващите автомобили, от друга страна паркиралите вече автомобили там излизат изключително трудно, тъй като започват едни маневри от страна на такситата. И от друга гледна точка, както виждате в момента на снимката празните паркоместа, те не могат да се използват от гражданите, които искат да паркират автомобилите си, тъй като няма как някой гражданин да спре да каже на такситата – „Сега, я вие се изместете, че аз искам да си паркирам колата“, никой няма да му обърне внимание, такъв е манталитета, както вие знаете. В тази връзка аз внасям следното предложение, тази такси стоянка според мен е добре да се измести, тъй като мотива на таксиметровите шофьори, аз разговарях с някои от тях, питах ги защо се измества вечер там, след като там не е регламентирано място. Ами, тъй като имало такава приета практика, някакви неписани правила, за съжаление, обаче общината не трябва да остава зрител в цялата ситуация. Имало някакви неписани правила, като пътникопотока идвал вечер от там и там им било по-удобно. Така, че аз предлагам следното, за да не им пречим на техния бизнес и на пътникопотока им нека тази стоянка да се ситуира на мястото на бившия паркинг на хотел „Дунав“, където беше преди бариерата, в момента там е свободно. От дясна страна на пътя там има 21 места, ние предвиждаме 10 места да бъдат ситуирани, така че аз предлагам първите 10 места от към пл. „Свобода“ да бъдат обособени като места за таксита, с оглед да не се получава тази ситуация, която виждате на снимките актуална от преди 2-3 вечери. Така, че предлагам следното решение, добавя се по т. 1 от проекта за решение закрива таксиметрови стоянки, както следва, предлагам да бъде взето следното решение, добавя се точка 1.15. на ул. „П. Д. Петков“ вляво при ул. „Раковски“ приета с 5 броя паркоместа. По т. 2 от проекта за решение – увеличават се местата на таксиметрови стоянки намиращи се на ..., предлагам да бъде взето следното решение, да отпадне точка 2.3. ул. „П. Д. Петков“ вляво при ул. „Раковски“ от 5 броя става общо 10 броя, останалите точки се преномерират. И по т. 4 от проекта за решение да се добавят таксиметрови стоянки предлагам да бъде взето следното решение – добавя се точка 4.11. ул. „П. Д. Петков“ северната част на паркинга до хотел „Дунав“ 10 броя паркоместа.

**Чл.-кор. проф. Хр. Белоев:** Госпожа Кръстева.

**Г-жа Н. Кръстева:** Общинска администрация не приема предложението на г-н Пазарджиев. Тук искам да заявя пред вас, че в духа на консенсуса с г-н Пазарджиев имахме среща, той предложи това, което предлага днес на сесия. Аз му казах, че така или иначе всичко, което днес предлагаме на вашето внимание освен, че е обследвано през един дълъг период от време не случайно има и специални комисии в общинска администрация, като комисия безопасност на движението, в която членуват много представители на КАТ, на Първо районно, на Второ районно, неправителствени организации. Обследвали сме всяко едно място. Аз не считам, че с това предложение по някакъв начин ще се регулира по-доброто движение. Това дали има писани или неписани правила, ДАИ е организацията, която контролира таксиметровите превозвачи, така че в един момент ще си влязат и те в правомощията. Предложих на г-н Пазарджиев въпреки всичко да подаде едно писмено заявление, което да обследваме на комисия организация безопасност на движението и ако преценим, че е в угода на гражданите на град Русе ще внесем на по-следващи заседания, следващо ... Знаете, че всяка една наредба е подзаконов нормативен акт, който може да променяме на всяка сесия.

**Чл.-кор. проф. Хр. Белоев:** Благодаря.

**Г-жа Н. Кръстева:** В сегашния момент не сме съгласни с това предложение.

**Чл.-кор. проф. Хр. Белоев:** Благодаря. Господин Пазарджиев.

**Г-н Иво Пазарджиев:** Аз правя репликата ми във връзка с предложението, което направих, както и г-н Кънчев и г-н Богомилов ме питаха къде се обръщат такситата. В моментът там има разчертани паркоместа за автомобили. Ще паркират по същия начин, както паркират автомобилите на гражданите. Не е нужно нали да има някакво специално място за обръщане. Наистина с г-жа Кръстева имаме добър диалог, смятам че може да се намери разумното решение. Обръщам внимание, че в града има нерегламентирани такси стоянки, за които също трябва да вземем решение, това са пред нощните заведения. И пред Шоурум, и пред комплекс Норд, където също има нощно заведение, вечер имат паркирани таксита, без да имат стоянки. Така, че аз си поддържам предложението, надявам се то да бъде прието.

**Чл.-кор. проф. Хр. Белоев:** Благодаря. Други? Да, г-жа Кръстева.

**Г-жа Н. Кръстева:** ... на последното изказване на г-н Пазарджиев тук е момента да уведомя всички общински съветници, че една среща, която организираме от доста време с представители на Първо районно, на Второ районно, на сектор Пътна полиция – КАТ, относно шумовото замърсяване от гонките, от МПС-ва, от моторите ще бъде този петък 22-ри от 13:30 . Използвам възможността да поканя всички предсатвители на отделните групи в общинския съвет или те, ако преценят по 1 представител от група, разговорите с институциите ще бъдат с оглед ... (коментар от зала не се чува) В моят кабинет. Господин Пазарджиев на тази среща ще обърнем внимание, ще поканим и ДАИ, точно във връзка с контрола. (коментар от зала не се чува) В кръгла зала последно ще бъде в 13:30, в петък, заповядайте. Там ще поканим и ДАИ, ще обърнем въпроси и от към контрола по таксиметровите.

**Чл.-кор. проф. Хр. Белоев:** Благодаря. Изказвания? Така, подлагам на гласуване предложението на господин Иво Пазарджиев. По точка 1 от проекта за решение да се добави точка 1.15. на ул. „П. Д. Петков“ вляво по ул. „Раковски“ 5 броя паркоместа. По точка 2 от проекта за решение увеличават се местата на таксиметровите стоянки, намиращи се на ..., предлага да отпадне точка 2.3. ул. „П. Д. Петков“ вляво при ул. „Раковски“ от 5 броя става общо 10 броя, останалите точки се преномерират. По точка 4 да се обособят таксиметрови стоянки, предлага да се вземе решение да се добави точка 4.11. ул. „П. Д. Петков“ северната част на паркинга до хотел „Дунав“ 10 броя паркоместа. Режим на гласуване по предложението на г-н Пазарджиев.

**Ръчно гласували:**

**Г-жа Н. Крушева – „за“**

**КВОРУМ – 39. С 11 гласа „за”, 9 „против” и 19 „въздържали се” не се прие предложението.**

**Чл.-кор. проф. Хр. Белоев:** По предложението така, както беше направено от г-жа Кръстева, режим на гласуване.

**КВОРУМ – 39. С 34 гласа „за”, 0 „против” и 5 „въздържали се” се прие**

**РЕШЕНИЕ № 296**

На основание чл.21, ал.2, във връзка с чл. 21, ал. 1, т. 23 от Закона за местното самоуправление и местната администрация, във връзка с чл.47, ал.1 от Наредба № 34/06.12.99 г. за таксиметров превоз на пътници издадена от Министъра на транспорта, Общинският съвет реши:

1. Закрива таксиметрови стоянки, както следва:

1.1. На бул. „Цар Освободител“ в посока Халите преди ул. „Болярска“ приета с 4 броя паркоместа;

1.2. На ул. „Чипровци“ преди кафе „Жорела“ на 30 м от кръстовището с ул. „Тича“ приета с 3 броя паркоместа;

1.3. На бул. „Липник“ при МОЛ Русе на локалното платно приета с 10 броя паркоместа;

1.4. На ул. „Доростол“ след сп. „Братя Миладинови“ приета с 2 броя паркоместа;

1.5. При РУ „Ангел Кънчев“, вляво от централното стълбище приета с 3 броя паркоместа;

1.6. На бул. „Скобелев“ след сп. МГ „Баба Тонка“ приета с 2 броя паркоместа;

1.7. В кв. Здравец пред к-с „Стефани“ на ул. „Захари Стоянов“ приета с 5 броя паркоместа;

1.8. При ПП „Успех“ след портала приета с 4 броя паркоместа;

1.9. В кв. Дружба 1, при бл.7 приета с 5 броя паркоместа;

1.10. На ул. „Независимост” преди п-га на МБАЛ приета с 4 броя паркоместа;

1.11. На ул. „Дебър“ /пред “Строител 94”/ приета с 3 броя паркоместа;

1.12. На ул. „Воден“ /странично на бл. Плиска/ приета с 5 броя паркоместа;

1.13. На гара Разпределителна приета с 3 броя паркоместа;

1.14. На бул. „Скобелев“ посока кръговото (преди сп. СБА) приета с 2 броя паркоместа;

2. Увеличават се местата на таксиметровите стоянки намиращи се на:

2.1. Аварийното тролейбусно обръщало пред „Арда“ от 4 бр. стават общо 6 бр.;

2.2. Ул. „Войводова“ при бул. „Фердинанд“ от 4 бр. стават общо 6 бр.;

2.3. Ул. „П. Д. Петков“ – вляво при ул. „Раковска“ от 5 бр. стават общо 10 бр.;

2.4. На бул. „Хр. Ботев“ в посока Центъра на изхода от Печатни платки от 2 бр. стават общо 5 бр.;

2.5. При п.в. Охлюва от 3 бр. стават общо 5 бр.;

2.6. Централна ЖП гара /паркинга до стълбището за автогарата и вляво от жп гарата/ от 8 бр. стават общо 15 бр.;

3. Паркоместа на такси стоянката в Кв. Здравец-Изток, пред бл.Явор в посока КАТ на локалното платно се намаляват от 5 бр. на 3 бр.;

4. Да се обособят таксиметрови стоянки:

4.1. На ул. „Славянска“, след пл. „Елиас Канети“ – вляво на платното с 4 броя паркоместа;

4.2. На ул. „Николаевска“ пред Кабел комерс с 2 броя паркоместа;

4.3. На ул. „Николаевска“ на пл. „Левски“ с 4 броя паркоместа;

4.4. На ул. „Ат. Буров“ – Американското пазарче с 2 броя паркоместа;

4.5. На ул. „Олимпи Панов“ с 2 броя паркоместа;

4.6. На бул. „Придунавски“ при ул. „Н. Палаузов“ на уширението (площадчето) с 3 броя паркоместа;

4.7. В кв. Здравец-Изток, ул. „Байкал“ посока Олимп (пред Митницата) с 5 броя паркоместа;

4.8. В кв. Дружба 1, западно от СОУ „Васил Левски“ с 5 броя паркоместа;

4.9. На ул. „Студентска“ след кръстовището с ул. „Янтра“ вляво на тротоара с 3 броя паркоместа;

4.10. На паркинга на МОЛ Русе с 6 броя паркоместа;

5. Направените изменения да се отразят в Приложение № 1 за утвърдените такси- стоянки към Решение №645 Прието с Протокол № 31/10.09.2009 г.

6. Стоянките да се маркират и обозначат, при спазване на чл.130 от Наредба № 18/23.07.01 г. на Министерството на регионалното развитие и благоустройство за сигнализация на пътищата с пътни знаци.

Решението може да бъде оспорено в едномесечен срок пред Административен съд – Русе от неговото съобщаване.

**36 Точка**

**Актуализация на Програма за управление на отпадъците на Община Русе за периода 2016-2020 г**.

**Чл.-кор. проф. Хр. Белоев:** Госпожа Кръстева.

**Г-жа Н. Кръстева:** Благодаря г-н Председател. Преди да докладвам точката, уважаеми общински съветници, ще ви напомня, че продължава работната група по Наредба 18, която оттеглихме по време на постоянните комисии. Доста от общинските съветници по време на комисии изявиха ..., по време на заседанията на постоянните комисии изявиха желание да влязат в работните групи, за да стане един още по-обширен дебат. Ще Ви помоля да сте на разположение, сътрудниците от общинския съвет ще ви уведомят за това, тъй като наредбата на септемврийска сесия предстои да бъде внесена отново. Сега по точката, уважаеми г-н Председател, уважаеми общински съветници, настоящата актуализация на Програма за управление на отпадъците се изготвя във връзка с изискванията на Закона за управление на отпадъците. В края на 2014-та година е приет Националния план за управление на отпадъците за периода до 2020 година. В периода 2012-2015 година са настъпили съществени промени в законодателството, приет бе нов Закон за управление на отпадъците, разработена е и утвърдена нова подзаконова нормативна уредба. Настоящата актуализация и програмата, която свеждаме до вашето внимание е съобразена с изискванията на всички стратегически, нормативни документи и актове на национално и общинско ниво. Поддържаме точката с направените корекции от комисията по ЗОРС, в основанията след чл. 79, ал. 4 да се добави ал. 5 от Закона за опазване на околната среда.

**Чл.-кор. проф. Хр. Белоев:** Благодаря. Въпроси и изказвания? Не виждам, режим на гласуване по точката. ( коментар от зала не се чува) По-рано, Дауд Ибрям. Обходих залата с поглед.

**Г-н Д. Ибрям:** Уважаеми г-н Председател, уважаеми г-н Кмете, колеги, аз по-скоро бих нарекъл забележките по Програмата за управление на отпадъците на Община Русе, защото ще стигнем до ... Защо казвам забележки, защото ако гласуваме днеска „за“ приемане на програмата и ако искаме да променим нещо в тази програма, ние не можем да осъществим тази санкция, защото програмата вече е утвърдена от РИОСВ-Русе. Така, че всичко, което ви кажа ще си има само пожелателен характер и затова казвам забележки по представената Програма за управление на отпадъците в град Русе, Община Русе по-скоро. Те са няколко, аз се постарах да ги синтезирам максимално. Като първо има утвърдена, както тука се спомена методика от министъра на околната среда и водите за изработване на Програма за управление на отпадъците на общината, на общините по-скоро, и в нашата, която ни е представена в таблица 5, това е на 11-12 страница на този документ са посочени количествата генерирани отпадъци като сбор от депонирани и рециклирани отпадъци от хартия, пластмаса и стъкло, но не са конкретизирани точно от какъв вид е депонирания отпадък. Ние го приемаме са смесен битов отпадък, анализа съгласно методиката трябва да обхване период не по-малък от 5 години. Второ, мерки за предотвратяване за образуването на отпадъци на територията на общината – като подточка 1 определяне на местата за ремонт и удължаване живота на отпадъците. Това може да стане вероятно и най-приемливо в местата, където се приемат масово едрогабаритни отпадъци и второ третирана е темата за домашното компостиране, която вече е изпълнена на територията на област Русе в Община Вятово и е дала незадоволителен резултат, това е проект, който е минал по линия на ПУДООС, предприятието за управление на дейностите по опазване на околната среда към Министерство на околната среда и водите. Трето, един много важен въпрос, който касае сепариращата инсталация за битови отпадъци на Топлофикация-Русе, това е в местността „Под Ормана“, там са пропуснати важни параметри като да се посочи какъв е капацитета на инсталацията, това въобще не е отразено. Общината ще има ли готовност след извършване на сортирането на отпадъците да ги предава за рециклиране и оползотворяване, защото има негативен пример от община Варна Част от отпадъците, които се отделят да няма ...

**Чл.-кор. проф. Хр. Белоев:** Ориентирайте се към приключване.

**Г-н Д. Ибрям:** Ще приключа, важно е това за парите на общината. ... Да няма място за съхранение на отпадъците за рециклиране. Така, че по отношение на тези точки би следвало в много кратки срокове да се въведе механизъм за контрол и използване на системата за разделно събиране и предназначение в контейнери за опаковки и тъй нататък. Четвърто, ще бъде изградена компостираща инсталация само при одобрение съгласно подготвения план за действие. Въпросът е, ако не бъде одобрен каква е алтернативата, по-висока такса битови отпадъци и с какъв капацитет ориентировъчно ще бъде инсталацията. И пето, последно изводите от извършения SWOT-анализ показват, че е необходимо включване на населението в ..., засилване участието на населението в разделното събиране на отпадъците, което е основен елемент за намаляне на такса битови отпадъци, който е основен проблем между отношението на общината, гражданите и фирмите, които са в общината. И шесто, по отношение на еколози, съобразно депониране на отпадъците на територията на депото е необходимо да бъде засилен контрола, защото има няколко случаи на запалване на депото. И още веднъж, извинявам се за просроченото време, но също трябва да се види в какъв случай, ситуация в каквато изпадаме ние, само формално общинския съвет да гласува програмата за управление на отпадъците, защото по този начин го изисква закона не е правилно. Защото, каквото и да кажете днеска, не може да бъде утвърдена самата програма, а трябва целия процес да се върне отначалото. И моето предложение е наистина, ако е възможно днеска да не го гласуваме, вътрешно тази информация да бъде преработена, която ви предлагам.

**Чл.-кор. проф. Хр. Белоев:** Благодаря. Госпожа Кръстева.

**Г-жа Н. Кръстева:** Аз считам, че днешното съдебно заседание няма как да ... (коментар от зала не се чува) Пардон, извинявам се лапсус лингве, тъй като сесията тръгна в хода на съдебно заседание, извинявам се не мога да изляза от моята същност също, съжалявам, за което. Аз считам, че на днешното заседание на сесията на общинския съвет няма как да оттеглим тази програма. Господин Ибрям по време на постоянните комисии, не засегнахте тия въпроси, които да обследваме ние преди да разглеждаме материала на днешната сесия на общинския съвет. Водих си записки върху всичко това, което казахте, но в крайна сметка затова има РИОСВ, ако е счела че има нещо, което не е регламентирано или не е отчетено при изготвянето на тая програма тя нямаше да бъде утвърдена. Аз не мога от позицията на заместник-кмет да оспорвам решение на представител на държавата в лицето на Регионалния инспекторат.

**Чл.-кор. проф. Хр. Белоев:** Благодаря. Други? Да, Ибрям.

**Г-н Д. Ибрям:** Уважаеми колеги, аз не оспорвам решението на РИОСВ, най-малко в качеството на програмата, която ни е представена. Сериозен труд е не можах да ..., зададох някои въпроси на комисията, но не бях изчел напълно материала, защото това е сериозен труд от над 80-85 страници и трябваше внимателно да се анализират. Но тези точки, които съм ви ги дал наистина представляват и са сериозни, имат пряко отношение по отношение на тъй наречената такса смет, която касае всички граждани на тази община и включително и бизнеса. Така, че в това отношение аз няма забележки, ако е възможно пак казвам, знам, приета е такава санкция на РИОСВ, но по-скоро може би това касае законната страна на този процес. Няма как вие да не може да променяме нормативен документ, който касае гражданите на Община Русе.

**Чл.-кор. проф. Хр. Белоев:** Така, други. Други? Господин Ибрям в направените забележки по предоставената програма накрая завършвате „ ... Предвид, че програмата е утвърдена от РИОСВ-Русе, каква е процедурата да бъде преработена и внесена отново за разглеждане?“ Вие, правите ли предложение да бъде внесено отново за разглеждане, тоест сега да не го гледаме? Какво е конкретното предложение, тъй като тук са само забележки? (коментар от зала не се чува) Значи, тук са написани забележки, общо 6 забележки ...

**Г-жа Н. Кръстева:** Господин Председател, аз казах и преди това ...

**Чл.-кор. проф. Хр. Белоев:** ... и казвате, предвид че програмата е утвърдена от РИОСВ-Русе каква е процедурата ... (коментар от зала не се чува)

**Г-жа Н. Кръстева:** Затова казах и преди това, че в момента възникват тия въпроси, по време на постоянните комисии не се дебатираха, общинска администрация, водила съм си стриктни записки върху забележките на г-н Ибрям, ще разгледа неговото предложение, ако се наложи ще внесем корекции. Но в моментът сме в кауза пердута, имаме утвърдена програма, ние я даваме за разглеждане от общинския съвет. Пак казвам ще разгледаме детайлно всичко, но към настоящия момент нямаме основание да не си я поддържаме.

**Чл.-кор. проф. Хр. Белоев:** Благодаря. Пак отправям въпрос ... Господин кмета.

**Г-н Пл. Стоилов:** Само искам да внеса само малко още яснота. Уверявам г-н Ибрям, че след като подробно се запознаем с това, което той ни предостави като забележки ще си изясним процедурата за начин за актуализиране и те ще бъдат отразени в програмата, ако трябва тя ще бъде актуализирана. Ние, обаче работим със срокове, които трябва да спазваме, така че на тоя етап няма как да я оттеглим този проект за предложение. Уверявам Ви, че Вашите бележки, знаете че Ви ценим екипа като един от най-добрите специалисти в тая сфера ще бъдат взети предвид и ще бъдат в процедура на актуализация вкарани в актуална програма на община Русе. На тоя етап, обаче нямаме възможност предвид сроковете и ангажиментите за кандидатстване по проекти да не приемем това решение.

**Чл.-кор. проф. Хр. Белоев:** Господин Ибрям, приемате ли това? (коментар от зала не се чува) По точката режим ... Има ли други изказвания? Няма. Режим на гласуване по точката.

**КВОРУМ – 41. С 38 гласа „за”, 0 „против” и 3 „въздържали се” се прие**

**РЕШЕНИЕ № 297**

На основание чл. 21, ал. 1, т.12 от ЗМСМА, във връзка с чл. 79, ал. 1 и чл. 79, ал. 4 и ал.5 от Закона за опазване на околната среда и във връзка с чл. 52, ал. 8 от Закона за управление на отпадъците, Общинският съвет реши:

Приема Актуализация на Програма за управление на отпадъците на Община Русе за периода 2016 – 2020 г.

**37 Точка**

**Приемане на Наредба за допълнение на Наредба №16, на Общински съвет-Русе, за определянето и администрирането на местните такси, цени на услуги и права на територията на Община Русе**

**Чл.-кор. проф. Хр. Белоев:** Госпожа Кръстева.

**Г-жа Н. Кръстева:** Уважаеми г-н Председател, уважаеми общински съветници, през месец юни тази година бе издадено разрешение за ползване на обекта обществен паркинг и съществуващи подземни нива в Театрален комплекс град Русе. Същият обект е общинска собственост, разполага с 60 броя паркоместа, организирани на две нива по 30 броя паркоместа на всяко ниво. Чрез функционирането на подземния паркинг общинска администрация цели подобряване на условията за паркиране в централна градска част на град Русе. Предвижда се паркинга да работи при денонощен режим на работа, за което е необходимо да се определят цени, както за час, така и за 1 денонощие. Обръщам ви внимание, че за предлаганата услуга не се предвижда използването на допълнителни средства от бюджета на общината. В приложения към проекта за приемане на Наредба сме ви дали анализни цени. Поддържам предложението като ..., със с;едното уточнение в подточка а, б и в след числата 1, 0,50 и 12 да се добави след всяка дума с включен ДДС.

**Чл.-кор. проф. Хр. Белоев:** Благодаря. Въпроси и изказвания? Няма. С направената корекция режим на гласуване по точката.

**Ръчно гласували:**

**Г-жа Й. Даневска – „за“**

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 298**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация (ЗМСМА), във връзка с чл. 6, ал. 2 и чл. 9 от Закона за местните данъци и такси (ЗМДТ), и чл. 79 от Административно-процесуалния кодекс (АПК), Общинският съвет реши:

Приема Наредба за допълнение на Наредба № 16, на Общински съвет - гр. Русе, за определянето и администрирането на местните такси, цени на услуги и права на територията на Община Русе.

Н А Р Е Д Б А

за допълнение на

Наредба № 16, на Общински съвет - Русе, за определянето и администрирането на местните такси, цени на услуги и права на територията на Община Русе

Параграф единствен.

В Глава III, чл. 59, ал. 1, се създава нова т. „61а“ със следното съдържание:

За паркиране на моторни превозни средства на Обществения паркинг в съществуващи подземни нива на Театрален комплекс – гр. Русе, се определят цени, както следва:

а) За 1/един/ час в периода 08.00-18.00 ч. – 1,00 лв. с включен ДДС;

б) За 1/един/ час в периода от 18:00 часа до 08:00 часа – 0,50 лв. с включен ДДС;

в) За 1/едно/ денонощие (от двадесет и четири часа) – 12,00 лв. с включен ДДС.

Дължимата сума се изчислява при всеки започнат 1 /един/ час.

ЗАКЛЮЧИТЕЛНА РАЗПОРЕДБА

§ 1. Тази наредба е приета на основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация (ЗМСМА), във връзка с чл. 6, ал. 2 и чл. 9 от Закона за местните данъци и такси (ЗМДТ), и чл. 79 от Административно-процесуалния кодекс (АПК), и влиза в сила от момента на разгласяването й чрез публикуване на интернет-страницата на Общински съвет - Русе, съгласно чл. 78, ал. 3 АПК.

**38 Точка**

**Проектно предложение „Интегрирана система за градски транспорт на гр. Русе – 2 етап“**

**Чл.-кор. проф. Хр. Белоев:** Заповядайте, господин Наков.

**Г-н Дим. Наков:** Благодаря, г-н Председателю. Уважаеми общински съветници, Община Русе е в процес на подготовка на проектно предложение за Интегрирана система за градски транспорт на гр. Русе – 2 етап, като част от одобрената вече инвестиционна програма на Община Русе. С няколко думи, проектното предложение съдържа 6 компонента, като един от компонентите това е реконструкция на ул. „Шипка“, в частта и ул. „Чипровци“ - бул. „България“. Вторият компонент това е ул. „Чипровци“ от ул. „Шипка“ до ул.“Тича“, като между двете улици „Чипровци“ и „Шипка“, теренът който съществува се изгражда ново кръгово кръстовище и решава проблемите в този участък. Следващият компонент това е пешеходната връзка между ..., това представлява пешеходен надлез между кв. „Чародейка-север“ и „Родина-3“. Знаете там са затрудненията за пресичане от страна на пешеходците в района, няма една истинска пешеходна връзка, която да отговаря и на наредбата за достъпната среда. Следващият компонент това е реконструкция и завършване на строежа на подлеза, който е при Математическата гимназия и бул. „Скобелев“, който е започнат и е замразен преди много години. Следващият компонент това е реконструкция на бул. „Придунавски“, от бул. „Фердинанд“ до ул. „Славянска“ и съответно предвиждането да бъде двупосочно придвижването по него. И последния вариант това е надграждане на интелигентната система за контрол и управление на трафика на град Русе, като основно средства бъдат насочени към надграждане на системата за видеонаблюдение. В тази връзка е нужно да се вземе следното решение от страна на Общинския съвет, тоест първо да се даде съгласие Община Русе да кандидатства с проектното предложение, след това Община Русе да осигури необходимото съфинансиране и недопустими разходи, както и да се декларира, че предназначението на обектите, които са обект на интервенции в „Интегрираната система за градски транспорт на град Русе – 2 етап“ няма да бъдат променяни за период по-малко от 5 години. Благодаря ви.

**Чл.-кор. проф. Хр. Белоев:** Благодаря. Въпроси и изказвания? Заповядайте, г-жа Волф.

**Г-жа М. Волф:** Уважаеми г-н Председател, уважаеми колеги, на комисиите, в които участвах нарочно попитах дали има някаква визуализация, презентация, схема, с която да можем ние общинските съветници да се ориентираме по-добре. Беше ми обещано, че на сесията ще има такава, не забелязвам нищо от това. Очевидно е, че проектът е голям и значим, но липсата на такава визуализация прави невъзможно той да бъде обхванат в неговата цялост от една страна. От друга страна аз имам питане за днешната сесия, което касае изпълнението на един детайл от 1 етап на Интегрираната система за градски транспорт. Така, че аз няма да подкрепя това предложение като взема предвид отговора, който съм получила на моето питане и качеството на изпълнение на 1 етап. Благодаря.

**Чл.-кор. проф. Хр. Белоев:** Благодаря. Други изказвания? Господин Наков.

**Г-н Дим. Наков**: Благодаря, г-н Председателю. Уважаема госпожо Волф, съжалявам, че не съм бил по комисиите, но доколкото разбирам Ви е бил отговорено най-1ясно и кратко, че всички обекти, които са предложение като компоненти на Интегрирана система за градски транспорт на гр. Русе – 2 етап са изложени още преди повече от година на сайта на Община Русе и всеки, който се интересува може съвсем спокойно да влезе вътре и да ги разгледа. Още по-малко тревожно за мен общински съветник да не знае какви са предложенията, които са заложени още с Интегрирания план за градско възстановяване и развитие, когато бяха обособени 3 зони за въздействие и че тези обекти бяха заложени в зоните за въздействие, бяха направени за тях подробни устройствени планове, които общинския съвет прие няколко пъти. Бяха гледани на публични обсъждания и Вие се идвате и викате аз сега нямам представа. Значи това е абсолютно несериозно. Аз се чувствам лично, понеже съм ръководил тези обекти по тези проекти се чувствам просто засегнат. И смятам, че когато ... и господин председателя каза излизайте подготвени за изказвания, призовавам наистина, когато някой има нещо, не разбира да попита, ако нещо съвсем пък не му е ясно, там вече не знам колко е спасяем случая. Благодаря ви.

**Чл.-кор. проф. Хр. Белоев:** Благодаря. Други? Госпожа Волф.

**Г-жа М. Волф:** Уважаеми г-н Наков, благодаря за отговора, но аз не се смятам за неразбиращ или незаинтересована и ако може да не ми говорите на „ти“ ... репликиране от място. Архитект Бучуковска лично на комисията по здравеопазване обеща, че има такава презентация тук. Благодаря. (коментар от зала не се чува) Че ще бъде представена на сесията.

**Чл.-кор. проф. Хр. Белоев:** Не се репликирайте. Въпреки, че се призовавате се гледате един друг и създавате предпоставка за репликиране, микрофона е обърнат, залата е напред, а не там настрани. Други? Да, заповядай, Велизар Павлов.

**Проф. Вел. Павлов:** Благодаря, г-н Председател. Уважаеми колеги, аз имам един въпрос, лично за мене реконструкцията на бул. „Придунавски“ има стратегическо значение за развитието на града. И понеже е предвидено разширение на булеварда в посока на река Дунав и така като гледам като човек, който не разбира от тези неща, пък и сигурно и гражданите не разбират, искам да помоля, г-н Наков, да внесе малко яснота. Какви технологии, какво точно се предвижда по отношение разширението на булеварда в посока на река Дунав.

**Чл.-кор. проф. Хр. Белоев:** Заповядайте, г-н Наков.

**Г-н Дим. Наков:** Мога да кажа с няколко думи, въпреки че не съм строителен инженер специалност пътно строителство или строително конструкции. Но при новото обсъждане, защото проектите навсякъде за изготвени като инвестиционни проект, има издадени разрешения за строеж. Конструкцията, която бе избрана, бяха гледани няколко варианта за този подобект или за тоя компонент е арнонасипни стени, които се ползват точно в такива скатове, които са стръмни, няма възможност за използване на тежка техника, която да осигури пилотно фундиране на толкова тесен участък. Такива ..., това са нови съоръжения като технология, сравнително нови за България, използвани са при укрепване на Кресненското дефиле, използвани са сега при новия околовръстен път на Монтана и тепърва започват да навлизат при изграждането на новите участъци от магистралите. Така, че този тип арнонасипни стени са предвидени за оширението и реконструкцията на бул. „Придунавски“.

**Чл.-кор. проф. Хр. Белоев:** Благодаря. Други? Няма. По точката режим на гласуване.

**КВОРУМ – 43. С 40 гласа „за”, 1 „против” и 2 „въздържали се” се прие**

**РЕШЕНИЕ № 299**

На основание чл. 21, ал. 2, във връзка с чл. 21, ал. 1, т. 8 и т. 23 от Закона за местното самоуправление и местната администрация, Общинският съвет реши:

1. Дава съгласие Община Русе да кандидатства с проектно предложение „Интегрирана система за градски транспорт на гр. Русе – 2 етап“ по приоритетна ос 1 „Устойчиво и интегрирано градско развитие“, процедура BG16RFOP001-1.001-039 „Изпълнение на интегрирани планове за градско възстановяване и развитие 2014-2020” на Оперативна програма „Региони в растеж“ 2014-2020;
2. Дава съгласие Община Русе да осигури необходимото съфинансиране и недопустими разходи на проектно предложение „Интегрирана система за градски транспорт на гр. Русе – 2 етап“ на стойност до 621 400 лв. с ДДС;
3. Декларира, че предназначението на обектите на финансиране по проекта - изграждане на пешеходна връзка – надлез между кв. „Родина 3“ и кв. „Чародейка“; реконструкция на бул. „Придунавски“, в участъка от Речна гара до ул. „Мостова“, изграждане на една нова и ремонт на две пасарелки; изграждане на пешеходна зона по ул. „Чипровци“; рехабилитация и реконструкция по ул. „Шипка“ в участъка от ул. „Чипровци“ до бул. „България“; реконструкция и рехабилитация на пешеходен подлез при Математическата гимназия „Баба Тонка“; надграждане на интелигентна транспортна система, няма да бъде променяно за период не по-малко от 5 години след крайното плащане към бенефициента.“

**39 Точка**

**Представяне на проектно предложение по процедура на директно предоставяне на безвъзмездна финансова помощ по Оперативна програма „Околна среда 2014-2020“, ос Отпадъци, процедура „Проектиране и изграждане на компостиращи инсталации за разделно събрани зелени и/или биоразградими отпадъци, вкл. Осигуряване на необходимото оборудване и на съоръжения и техника за разделно събиране на зелени и биоразградими отпадъци**

**Чл.-кор. проф. Хр. Белоев:** Заповядайте, г-жа Кръстева.

**Г-жа Н. Кръстева:** Уважаеми г-н Председател, уважаеми общински съветници, чрез настоящата процедура се предоставя възможност на Община Русе за финансиране изграждането на компостираща инсталация за разделно събрани зелени и/или биоразградими отпадъци. Въвеждането в експлоатация на тази инсталация би довело до намаляване на количеството на депонираните биоразградими битови отпадъци, както и за по-ефективното използване на отпадъците въобще като ресурс. Общото количество суровина, което се предвижда да бъде третирано на площадката ще бъде в рамките на 7500 тона годишно и ще се формира главно от зелените отпадъци събирани от общинските паркове и градини, а в по-малка степен от пазарите и супермаркетите в града. Като най-малък дял ще имат разделно събраните зелени отпадъци от районите на град Русе с нискоетажно застрояване. Готовият компост ще е около 35% от постъпилите на входа зелени отпадъци. Преди предаване компоста ще се изследва за наличие на вредни вещества, както и за спазване на допустимите граници съгласно Наредба 1 от 2007 година за проучване, ползване, опазване на подземните води.

**Чл.-кор. проф. Хр. Белоев:** Благодаря. Въпроси и изказвания? Режим на гласуване по точката.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 300**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, Общинският съвет реши:

1. Дава съгласие Община Русе да кандидатства по Оперативна програма „Околна среда 2014-2020 г.”, Процедура за подбор на проекти BG16M10P002-2.001 „Проектиране и изграждане на компостиращи инсталации за разделно събрани зелени и/или биоразградими отпадъци, вкл. осигуряване на необходимото оборудване и на съоръжения и техника за разделно събиране на зелени и биоразградими отпадъци" с проектно предложение „Проектиране и изграждане на компостираща инсталация за разделно събрани растителни отпадъци”.

2. Дава съгласие всички необходими финансови ресурси за покриване на първоначалните допустими разходи по проекта, преди средствата да бъдат възстановени от ОПОС, както и всички необходими финансови ресурси за покриване на допустимите разходи по проекта, включително собствения принос, които няма да бъдат финансирани от ОПОС, а също и за покриване на всички недопустими разходи, присъщи и необходими за изпълнението на проекта, да бъдат осигурени със средства от общинския бюджет за времето на изпълнение на проекта.

3. Дава съгласие Кметът на община Русе да подаде заявление до РИОСВ Русе, съгласно чл.25 от Наредба № 7 за реда и начина за изчисляване и определяне на размера на обезпеченията и отчисленията изисквани при депониране на отпадъци, с цел ползване на отчисленията чрез бюджета на община Русе на основание чл. 24 от същата.

**40 Точка**

**Приемане на Иновационната стратегия за интелигентна специализация на Община Русе за периода 2016-2025 г.**

**Чл.-кор. проф. Хр. Белоев:** Господин Карапчански.

**Г-н Стр. Карапчански:** Благодаря Ви, г-н Председател. Уважаеми госпожи и господа общински съветници, на вашето внимание е проекта за Иновационната стратегия за интелигентна специализация на Община Русе за периода 2016-2025 г.

Русе втората българска община след Столична община, която разполага с такъв документ. Знаете, че в новият програмен период 2014-2020 г. наличието на тези стратегии дава допълнителен тласък на реализацията на проекти за местно развитие. По българския контекст програми Региони в растеж, Наука и образование за интелигентен растеж и Хоризонт 2020 след съгласуването с проф. Белоев, неговия екип, проф. Михайлов, добавихме към стратегическите цели и приоритети, Приоритет 4 Мехатроника и чисти технологии в контекста на плановете на университета за реализация на проекта в тази сфера. Материалът, доколкото разбирам е постъпил писмено, така че предлагам в този вид да бъде гласуван.

**Чл.-кор. проф. Хр. Белоев:** Благодаря. Изказвания? Иван Станев.

**Г-н Ив. Станев:** Уважаеми г-н Председател, г-н Кмет, господа след внимателен преглед на разглежданата стратегия, считам че тя представлява един отличен старт за включване на Русе и региона в дългосрочния процес за стабилно овладяване на високо технологични и иновационни пазари. Считам също, че заложените в стратегията дейности не оползотворяват докрай отличните възможности на Русе за реализация на мащабни проекти, особено в областта на информационните и комуникационни технологии. Считам, че ако получим подкрепата на колегите от общинския съвет и на база отличните показатели за реализация на дейности свързани с информационни и комуникационни технологии в региона можем да приемем като част от стратегията програма, която условно наричам Русе – европейска софтуерна долина. Основна цел на тази програма трябва да бъде създаването в рамките на периода 2016-2025 г. в Русе на клъстер от високотехнологични софтуерни фирми, разработващи иновативни продукти в две от големите към днешна дата софтуерни ниши: автоматизация на програмирането и електронно управление. Считам, че е необходимо, че е напълно реалистично да бъде поставена цел в рамките на разглеждания период клъстера да достигне поне 5 фирми и около 5000 софтуерни специалисти общо. Това предложение правя след провеждане на редица предварителни разговори и след проучване на ..., получаване на безусловна подкрепа от групата на Реформаторския блок в Общинския съвет-Русе, националното ръководство на ДСБ, групата депутати на Реформаторския блок в българския парламент, български евродепутати, представители на Баском, водещи български международни, академични изследователски структури, както и представители на международни фондации готови да осигурят частно финансиране за големи софтуерни проекти. Във връзка с това правя предложение за редакция на текстове и тук има изброени 4 предложения. На стр. 117, ред 4-ти ново поле с текст – Автоматизация на програмирането и електронното управление. На страница 120 в края нови мерки и са изброени ..., мярка въвеждане и обучение по английски във всички детски градини в русенска община. Мярка 9 въвеждане на методиката ...мат за изучване на математика във всички основни училища в Русе, мярка 10 въвеждане на СИП – професия програмист, реализирана съгласно програмата и останалите също са изброени. В заключение, както аз, така и колегите ми общински съветници от Реформаторския блок ще подкрепим предложената стратегия. Благодаря за вниманието.

**Чл.-кор. проф. Хр. Белоев:** Така, още едно изказване, да изчакаме г-н Янев.

**Г-н Ст. Янев:** Уважаеми г-н Председател, г-н Кмет, искам да направя една бележка по въпросната стратегия, която направих на комисията по образование и наука, на тези, които представяха там точката. Имаме тематична цел, която е креативни и рекреативни индустрии, а реално в специфичните цели и приоритети няма такива, които да засягат тая тематична цел. Затова правя предложение да се допълнят тези приоритети, съответно мерките, които са за креативни и рекреативни индустрии. Ползвам оставащото време да пожелая и скорошно възстановяване на нашия кмет.

**Чл.-кор. проф. Хр. Белоев:** Да, г-н Карапчански.

**Г-н Стр. Карапчански:** Благодаря за направените предложения. Съжалявам, че те постъпват сега, минути преди да бъде гласуван текста. Както вероятно знаете Община Русе инициира публична консултация, която продължи 1 месец и над 17 организации се възползваха от възможността да добавят свои конкретни предложения. Въпреки това считам, че отправените предложения са целесъобразни и сме готови да ги приемем, единствено, което аз имам резерви е това, което доц. Станев отбеляза за английски език в детските градини. Не съм убеден, че точно в този стратегически документ е мястото на тази мярка и предлагам това да отпадне. Иначе всичко останало. Което отбелязахте аз ...

**Чл.-кор. проф. Хр. Белоев:** Само за детските ...

**Г-н Стр. Карапчански:** ... в логиката на документите и предлагам в този вид, с единственото изключение изучаване на английски език в детските градини да отпадне.

**Чл.-кор. проф. Хр. Белоев:** Да, наистина много оптимистично. Господин Станев.

**Г-н Ив. Станев:** Само кратка аргументация защо предложението е за изучаване на английски език в детските градини. Всъщност подобна стратегия има Община Бургас, с идеята общината да се профилира в обучението си в посока подготовка на софтуерни специалисти. За подготовка на софтуерните специалисти това е един от важните компоненти, именно във връзка с това правим подобно предложение. Благодаря.

**Чл.-кор. проф. Хр. Белоев:** Други? Сега за английския език какво стана? (коментар от зала не се чува) Приемаме го. Добре, г-н Станев, приемат се предложенията. Също г-н Янев беше допълнително в рекреативни или ... (коментар от зала не се чува) Да, колкото по-отворена е програмата, толкова по-големи възможности може да има. Така, приемат се. Други? Проектът за решение, както е предложен с направените допълнителни предложения: добавяне на 4 приоритет мехатроника и чисти технологии, включително и предложенията, които бяха направени от г-н Станев и г-н Янев, режим на гласуване по точката.

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 301**

На основание чл. 21, ал. 1, т. 12 и ал. 2 от Закона за местното самоуправление и местната администрация, Общинският съвет реши:

1. Приема документа „Иновационната стратегия за интелигентна специализация на Община Русе за периода 2016-2025 г.“

**41 Точка**

**Членство на Община Русе в Сдружение „Български речен клъстер „Дунав“**

**Чл.-кор. проф. Хр. Белоев:** Господин Карапчански.

**Г-н Стр. Карапчански:** Благодаря ви. Уважаеми госпожи и господа, Община Русе получи покана от Русенският университет да се присъедини към Сдружение „Български речен клъстер „Дунав“. Приложено към материалът е устава на сдружението. Обръщам внимание, че в проекта за решение е посочено, че членството в клъстера е подусловие, че Община Русе няма да заплаща членски внос, както в поканата за членство беше изрично упоменато. Благодаря ви.

**Чл.-кор. проф. Хр. Белоев:** Благодаря. Изказвания? Режим на гласуване по точката.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 302**

На основание чл.21, ал.2, във връзка с чл.21, ал.1, т.15 от ЗМСМА, Общинският съвет реши:

Дава съгласие Община Русе да стане пълноправен член на Сдружението „Български речен клъстер „Дунав“, под условие че Община Русе няма да заплаща членски внос.

**42 Точка**

**Осигуряване на допълнително финансиране по проект „Техническа помощ за Община Русе – Бенефициент по Приоритетна ос 1 на ОПРР 2014-2020 г.“, финансиран по договор за предоставяне на БФП № BG16RFOP001-8.001-0003-C01, по Оперативна програма „Региони в растеж“ 2014-2020 г.**

**Чл.-кор. проф. Хр. Белоев:** Господин Карапчански.

**Г-н Стр. Карапчански:** Община Русе е в процес на реализация на проект „Техническа помощ“ за Община Русе в рамките на ОП „региони в растеж“. В ходът на реализацията на проекта установихме необходимост от допълнително финансиране в размер на 11 400 лв. от бюджета на общината за покриване на разходи за ДДС. Те ще бъдат осигурени по параграф 6202 от бюджета на общината, а именно трансфери между бюджетни сметки и сметки за средства от Европейския съюз.

**Чл.-кор. проф. Хр. Белоев:** Да, благодаря. Въпроси и изказвания по предложението? Режим на гласуване по точката.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 303**

На основание чл. 21, ал. 1, т. 23, във връзка с чл. 21, ал. 2 от ЗМСМА Общинският съвет реши:

1. Дава съгласие Община Русе да осигури допълнително финансиране по проект „Техническа помощ за Община Русе – Бенефициент по Приоритетна ос 1 на ОПРР 2014-2020 г.“ в размер на 11 400,00 лв.

**43 Точка**

**Одобряване на подробен устройствен план /ПУП/ - Парцеларен план за техническа инфраструктура извън урбанизираната територия – външно кабелно ел. захранване и захранващ водопровод за ПИ 187023 в местност „Стопански двор“, землище на с. Червена вода**

**Чл.-кор. проф. Хр. Белоев:** Господин Наков.

**Г-н Дим. Наков:** Благодаря г-н Председателю. Уважаеми общински съветници, на вашето внимание се предлага да се одобри ПУП – Парцеларен план за техническа инфраструктура извън урбанизираната територия – външно кабелно ел. захранване и захранващ водопровод в местността „Стопански двор“. Минати са всички съгласувателни процедури, ПУП-а е приет и от Общинския експертен съвет по устройство на територията. Благодаря ви.

**Чл.-кор. проф. Хр. Белоев:** Благодаря, има и положително становище на кмета г-н Русев. Въпроси и изказвания? Режим на гласуване по точката.

**КВОРУМ – 38. С 38 гласа „за”, 0 „против” и 0 „въздържали се” се прие**

**РЕШЕНИЕ № 304**

На основание чл. 21, ал. 2, чл. 21, ал. 1, т. 11 от ЗМСМА, чл. 129, ал. 1 във връзка с чл. 110, ал. 1, т. 5 от ЗУТ, Протокол №14/22.06.2016 г. на ОЕСУТ и искане №УТ-17-10/23.03.2016 г. от Богомил Димитров Коджабашев, Общинският съвет реши:

1. Одобрява подробен устройствен план /ПУП/ – Парцеларен план за техническа инфраструктура извън урбанизираната територия – външно кабелно ел. захранване и захранващ водопровод Ф25 мм за ПИ 187023 в местност „Стопански двор“, землище на с. Червена вода през ПИ №187026 с НТП „Стопански дворове“ и №187085 с НТП „Местни пътища“.

Решението може да се оспори в 30 – дневен срок от обнародването му в Държавен вестник /ДВ/ чрез Общински съвет - Русе пред Административен съд - Русе.

**44 Точка**

**Даване на Разрешение за изработване на проект за подробен устройствен план (ПУП) – план за застрояване (ПЗ) на поземлен имот с идентификатор 63427.149.482, находящ се в местността „Касева чешма“, гр. Русе**

**Чл.-кор. проф. Хр. Белоев:** Господин Наков.

**Г-н Дим. Наков:** Благодаря г-н Председателю. Уважаеми общински съветници, на вашето внимание се предлага проект за решение за одобряване на задание и разрешаване изработването на ПУП – план за застрояване на поземлен имот в местността „Касева чешма“. Застрояването е предвидено и съответства на Общия устройствен план на града.

**Чл.-кор. проф. Хр. Белоев:** Благодаря. Въпроси и изказвания? Не виждам. Режим на гласуване по точката.

**КВОРУМ – 38. С 38 гласа „за”, 0 „против” и 0 „въздържали се” се прие**

**РЕШЕНИЕ № 305**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№№УТ-27-17/28.03.16 и 94В-6176-2#3/28.06.16 от Веселин Георгиев Жоевски и Сиана Веселинова Жоевска, Общинският съвет реши:

1. Одобрява задание за проектиране на план за застрояване на поземлен имот с идентификатор 63427.149.482 находящ се в местността „Касева чешма“, гр. Русе за свободно застрояване в зона за вилно застрояване /Ов/;
2. Разрешава изработване на план за застрояване на поземлен имот с идентификатор 63427.149.482 находящ се в местността „Касева чешма“, гр. Русе в съответствие с одобреното в т. 1 задание.

**45 Точка**

**Изменение на Наредба №16 за определянето и администрирането на местните, цени на услуги и права на територията на Община Русе**

**Чл.-кор. проф. Хр. Белоев:** Вносители г-н Янев и г-жа Георгиева, кой ще докладва? Господин Янев, заповядайте.

**Г-н Ст. Янев:** Уважаеми г-н Председател, уважаеми г-н Кмет, дами и господа общински съветници, предлагаме на вашето внимание едно изменение на Наредба 16 в частта, засягаща таксите за детски ясли и градини. Става дума за следното, според текущите текстове на наредбата право на 50% финансово облекчение при заплащане на таксите за детските ясли и градини имат право родители с 2 деца, като първото дете трябва да е до 18 години, не заплаща такса за детска ясла или градини тези родители, които имат 3 деца за третото дете. При навършване на 18 години от голямото дете тези облекчения финансови отпадат. Това, което предлагаме ние е да се запазят и в случаите, когато голямото дете продължава да учи в дневна форма на обучени, тоест доизкарва 12 клас за родените в началото на година и за тези, които продължават да бъдат редовни студенти, тоест по презумпция остават на издръжка на родителите си, което е и в логиката на досега приетата наредба. Благодаря, ако имате въпроси.

**Чл.-кор. проф. Хр. Белоев:** Да, въпроси и изказвания? Да, заповядайте, проф. Пенчев.

**Засл. проф. В. Пенчев:** Уважаеми г-н Председател, уважаеми г-н Кмет, темата наистина е интересна, беше добре и пълноценно според мене коментирана и по комисии, в частност в комисията по образование и наука. И там също изложих някои съображения, които бяха основание, давах така просто идея на вносителите да оттеглят на тоя етап това предложение, тъй като някои неща, които следва да бъдат прецизирани, огледани по-внимателно и т.н. Само като пример да не превръщаме заседанието на общинския съвет в заседание на постоянната комисия ще кажа, че такъв е случай например със студентите. Дали ще бъдат редовно, те са редовно, но дали ще бъдат държавна поръчка или платено обучение, туй безусловно има значение. Има разбира се и други въпроси, които трябва да бъдат доогледани. Затова аз отново апелирам да не кърпим, както се казва наредбата на парче, а да се състави една работна група. Която работна група да огледа нещата открай-докрай, включително таксите за детските градини като цяло, които там очевидно има неща, които могат и следва да бъдат пипнати и по този начин да правим едно пълноценно коригиране на поднорма..., на нашата нормативна база. Благодаря ви.

**Чл.-кор. проф. Хр. Белоев:** Благодаря. Госпожа Георгиева, като вносител.

**Г-жа Р. Георгиева:** Уважаеми г-н Кмет, уважаеми госпожи и господа общински съветници, уважаеми г-н Пенчев, аз разбирам, че предстоящата наредба има нужда от много промени във връзка с така влизащия Закон за народната просвета, за предучилищно и училищно образование, прощавайте от 1 август. Но това не е кърпене, това е социална грижа към хората. И то към тези, които на късна възраст са решили да имат деца и тези, за които образованието е ценност. Аз много се радвам, че живея в община, в която има такова ..., такава грижа за родителите, които имат 2 деца до 18-годишна възраст и за тези, които имат повече от 3 деца. Защото освен инфраструктура на този град му трябват и граждани, и грижата за тези граждани е наша грижа. Освен това смятам, че децата са посланието, което ние изпращаме в бъдещето, което никога няма да видим. Дайте да помогнем на тези деца и на техните родители.

**Чл.-кор. проф. Хр. Белоев:** Така. Други изказвания? Господин Пенчев, реплика.

**Засл. проф. В. Пенчев /реплика/:** Аз искам да благодаря на г-жа Георгиева за напомнянето, че става въпрос именно за една социална дейност, която аз безусловно приветствам и съм го казал и на комисията и в началото на моето изказване. Но тука исках да подчертая, че говорих за прецизиране на това, което вкарваме като нормативен документ и не казвам да не се прави, а да се направи, както трябва. За това става въпрос.

**Чл.-кор. проф. Хр. Белоев:** Благодаря. Други? Доктор Константинова.

**Д-р Т. Константинова:** Благодаря, г-н Председател. Искам да кажа, че приемането на това предложение всъщност не е кърпеж в действителност. Многократно, ако трябва да използвам същият израз сме кърпили различни наредби и това не е в ущърб на наредбите, когато са в интерес на хората. Категорично сме „за“ образуване на такава работна група, която да прави много повече корекции в наредбата. Но тъй като броят на подобни семейства е пренебрежимо малък и незначителни са финансовите последствия, още повече, че се отнася за следващата бюджетна година. Смятам, че по никакъв начин няма да накърним нито общинските съветници, нито тяхното доверие, нито грижата за хората като подкрепим това предложение. Ние сме готови с нашите експерти да участваме и подкрепяме образуването на работна група, която да направи корекции на наредбата, абсолютно съм съгласна с г-н Пенчев по този въпрос.

**Чл.-кор. проф. Хр. Белоев:** От името на вносителите, заповядайте.

**Г-н Ст. Янев:** Благодаря, г-н Председател. Само искам за кратко да взема отношение. Значи, тая наредба се промени и днес Наредба 16. Наредбите са цялостни документи, в различните им части няма проблеми да се променят в различни сесии на общинския съвет. Ние също така сме изявили желание и сме се разбрали с общинска администрация да вземем с госпожа Георгиева участие в тази работна група. Така, че едното не изключва другото и това, което предлагаме е да покажем едно отношение на общински съвет към гражданите на нашия град. Благодаря.

**Чл.-кор. проф. Хр. Белоев:** Благодаря. Други? Не виждам. Предложението, което беше направено от господин Пенчев е да отложим точката, да се създаде работна група. То е по-отдалеченото, подлагам на гласуване предложението за отлагане на точката и създаване на работна група, като цяло да се гледа наредбата. Режим на гласуване.

**Ръчно гласували:**

**Г-н Ст. Янев – „за“**

**КВОРУМ – 40. С 26 гласа „за”, 9 „против” и 5 „въздържали се” се прие**

**РЕШЕНИЕ № 306**

На основание чл.21, ал.2 от Закона за местното самоуправление и местната администрация, Общинският съвет реши:

1. Отлага предложението за изменение на Наредба № 16 за определянето и администрирането на местните такси, цени на услуги и права на територията на Община Русе и създава работна група.

**Чл.-кор. проф. Хр. Белоев:** Приема се предложението на г-н Пенчев. В такъв случай другото няма да го гласуваме.

**46 Точка**

**Изменение на Решение №1187, прието с Протокол №42/16.10.2014 година на Общински съвет-Русе**

**Чл.-кор. проф. Хр. Белоев:** Галин Григоров докладва.

**Г-н Г. Григоров:** Уважаеми г-н Председател, уважаеми г-н Кмете, колеги нашето предложение касае едно изменение на решение 1187 от 2014 г. То всъщност касае изменение в т. 1 на старото решение, мястото на паметника на Васил Левски да бъде сменено от източния участък на Парка на възрожденците в северозападната част. За да се стигне до това бяха проведени доста разговори с русенската общественост и се стигна до единомислие по темата. Надявам се и вие да подкрепите. Благодаря.

**Чл.-кор. проф. Хр. Белоев:** Благодаря ви. Въпроси и изказвания по направеното предложение? Няма, режим на гласуване.

**Ръчно гласували:**

**Г-н Ст. Янев – „за“**

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 307**

На основание чл. 21, ал. 1, т. 8 и т. 23 от ЗМСМА, Общинският съвет реши:

1. Изменя т. 1 на свое Решение № 1187, прието с Протокол № 42/16.10.2014 година, която придобива следната редакция: „Определя за място на паметника на Васил Левски - Парка на възрожденците, северозападния участък, прилежащ към бул. „Съединение“, представляващ терен общинска собственост, УПИ I – за Парк на Възрожденците, кв. 892 по регулационния план на град Русе“.
2. В останалата си част Решение № 1187, прието с Протокол № 42/16.10.2014 година остава непроменено.

**Чл.-кор. проф. Хр. Белоев:** Процедурно предложение г-н Кънчев.

**Г-н Дим. Кънчев:** Колеги, правя процедурно предложение да не правим почивката обедната в 1 часа, а да продължим до изчерпване на дневния ред.

**Чл.-кор. проф. Хр. Белоев:** Така, имаме още 2 точки и питания. По процедурното предложение режим на гласуване. Двама ръчно „за“.

**КВОРУМ – 38. С 33 гласа „за”, 5 „против” и 0 „въздържали се” се прие предложението.**

**47 Точка**

**Ремонт на улична мрежа и тротоарите в населените места на територията на Община Русе**

**Чл.-кор. проф. Хр. Белоев:** Кой докладва, г-н Григоров ли? (коментар от зала не се чува) Предложението е от Галин Григоров, Иво Пазарджиев, цялата група, кой докладва? (коментар от зала не се чува) Ивета Георгиева.

**Г-жа Ив. Георгиева:** Уважаеми г-н Председател, уважаеми г-н Кмете, уважаеми колеги съветници, поради зачестилите оплаквания на гражданите на Община Русе свързани с окаяното състояние на улиците и тротоарите групата на Патриотите-ВМРО-Глас народен внася в Общинския съвет-Русе предложение, което цели спешни мерки за ремонт на тротоари и улична мрежа на град Русе и населените места в общината. Ние сме категорични, че ремонтните дейности трябва да започнат по възможно най-бързия начин. Едновременно с това отбелязваме, че тежкото положение, в което се намират тротоарите и улиците в кварталите на град Русе, в малките населени места е вследствие на липсата на ремонти през последните години. П овреме на постоянните комисии стана ясно, че общинската администрация е свършила сериозна работа по обследване на уличната мрежа, което ще приключи до края на този месец. Приветстваме администрацията за свършената работа по тази ..., по този така наболял проблем. В този смисъл срокът, който сме поставили е по-дълъг от предвидения. Считаме, че до месец септември има достатъчно време да се направи сметка за необходимото финансирана за направата на тротоари и улична мрежа. По отношение на финансирането сме наясно, че гласувания от нас бюджет няма необходимите средства за извършване на мащабен ремонт, за мащабни ремонти, каквито с нужни. Нашата група призовава Община Русе да изтегли целеви кредит за извършване описаните ремонтни дейности. И уточняваме, че в точка 2 от проекта за решение има допусната техническа грешка и същата придобива следната редакция – Задължава кмета на Община Русе да представи на заседанието на Общински съвет-Русе през месец септември 2016 г. план-сметка за необходимите средства за ремонт на тротоари и улична мрежа в кварталите и всички населени места на територията на Община Русе.

**Чл.-кор. проф. Хр. Белоев:** Благодаря. Изказвания? Становище, Наков от името на кмета.

**Г-н Дим. Наков:** Благодаря Ви, г-н Председателю. Аз в края на краищата очаквах, че ще си оттеглите предложението след като казахте, че сте съгласни с това, отчитате друго и само очаквах да го оттеглите, но както и да е. Сами отбелязахте, че сроковете, които общинска администрация си е поставила по отношение рехабилитацията на уличната и тротоарна мрежа на град Русе са по-кратки от вашите. Така, че смятам, че това, което вие предлагате донякъде е вследствие на отговора на г-жа Кръстева до г-н Пазарджиев преди 2 или 3, ако не се лъжа сесии. Имаше едно питане от негова страна и тогава стана ясно, че общинска администрация е започнала усилено да работи в тая насока. Имаме си утвърден график, имаме си план, който всъщност е по-кратък от онзи, който вие предлагате. И не знам дали е редно въобще ние да се съобразяваме с тоя график да изоставаме от нашите планирани дейности, това е от една страна. Второ, не става ясно как виждате веднага да започне изпълнението при резултати, които ще бъдат ..., резултати, които са след обследването на мрежата, знаем какви са нужните ремонти, какви средства се искат и дори и да имаме средства, както се изразихте, то какво става с възлагането съгласно ЗОП? Така, че това са едни процедури, които изисква нормативната уредба на България, която ние няма как да я прескочим и от утре да започнем да ремонтираме улиците. Но в случая като нямаме и осигурено финансиране трябва веднага да се вземе решение, след като стане ясно каква е сумата, тогава всички вие предполагам така е и процедурата ще вземете решение как ще бъде финансирана тази рехабилитация на уличната и тротоарната мрежа. Тоест в много неща от това предложение има само противоречие и аз заради това предлагам или да го оттеглите, или да не се подкрепи от останалите съветници. Благодаря.

**Чл.-кор. проф. Хр. Белоев:** Благодаря. От името на вносителите, поддържате ли предложението или го оттегляте, както тук беше предложено? (коментар от зала не се чува) Господин Пазарджиев.

**Г-н Иво Пазарджиев:** Уважаеми колеги, веднага вземам отношение по това, което г-н Наков каза, че ние сме искали да изостават. Напротив приветстваме това, че сте отличници и сте свършили работата по-рано. Нашите срокове, които сме заложили са най-късно до..., това че сте свършили работата по-рано единствено заслужава адмирации. Аз искам да взема отношение по други въпроси. Изключително много сигнали ние получаваме от граждани, чиито улици са в окаяно състояние. На предходна сесия говорих за списък на улици, който ние имаме , улици, които са сигнализирани от граждани. Мога да ви покажа само за ул. „Гурко“ каква подписка има от хората, които живеят там. Положението там наистина е трагично на тази улица. Наистина вземете отношение и вземете спешни мерки. На предходни сесии г-н кмета е казвал, че предвиждат шоково ремонтиране на улици и тротоари, ами нека шоковото ремонтиране на улици и тротоари да започне през месец септември, не е необходимо да чакаме другата година. (коментар от зала не се чува) Аз не казвам, че е спряло. Ние искаме да осигурим средства, за да бъде извършено това в сериозни мащаби, не че вие сте спрели да работите. Не го приемайте ..., не знам защо приемате много неща лично, никой от нас не ви критикува в случая, даже искаме да ви помогнем. И дано шоковото ремонтиране на улици не бъде шокиращо от гледна точка на качеството на ремонтите. Настояваме да бъде извършено качествено. Настояваме, когато ВиК извършват техните ремонти също да бъде качествено и да се предприемат необходимите мерки, когато те не извършват техните ремонти качествено. И не на последно място ще припомня как през 2002 година, когато Елеонора Николова беше кмет на Русе, града също се нуждаеше от спешен ремонт на улици. Тогава, обаче с оглед на наближаващата предизборна кампания всичко се случи много бързо, а сега искате да си оттеглим предложението, да го обмислим и тъй нататък. Нека да се действа бързо, русенци не трябва да бъдат заложници на една или друга предизборна кампания, защото както помним миналата година в града кипяха усилени ремонти, в момента положението не е такова. Така, че, г-н Стоилов, давам Ви сигнали и на хора по улиците, които бяха ..., както казах за ул. „Гурко“ и за ул. „Прага“ става въпрос, това е улицата зад бл. „Камен“ и бл. „Цена“. Заповядайте.

**Чл.-кор. проф. Хр. Белоев:** Благодаря. Да, заповядайте, г-н Пехливанян. Кметът.

**Г-н Пл. Стоилов:** Значи, аз в кампанията много ясно, категорично и точно обяснявах какво значи шоково. Това значи да се ремонтира масово в целия град. Това не е по силите на ОП „Комунални дейности“. Това са средства, които са в рамките на милиони и това са средства, които ще бъдат реализирани от изпълнител, който е спечелил обществена поръчка. Няма как да стане до септември, тъй като, когато теглиш кредит има процедура. Тя също минава по обществена поръчка, това би трябвало да го знаете. След това изпълнителят за избор на ремонтите също минава по обществена поръчка. Не може ей така в средата на годината да извадиш някакви пари без корекция на бюджета, защото това трябва да е бюджетно осигурено. Така, че това, което са реалистичните срокове, което се говори на гражданите е, че ние първо трябва да имаме ясен и точен анализ къде ремонтираме, защото ние ще ремонтираме там, където е извършена реконструкция на ВиК мрежата. Не да асфалтираме и само след 3 дена да стане на дупки от ремонтите на ВиК, тъй като няма подменена водопроводна инсталация и канализацията е стара и дефектирала. В моментът усилено се извършва точно този анализ и оценка, който ще бъде остойностен, на базата на него ще бъде пусната процедура за финансиране чрез обществена поръчка от някоя от банките, която спечели поръчката. Аз се радвам на тази загриженост на ВМРО, но искам да кажа на г-н Пазарджиев, че при мен ежедневно пристигат поне по 15-20 подписки. Значи, в моментът, в който ОП „Комунални дейности“ асфалтира някоя улица, незабавно съседните улици събират една подписка и я пращат. Значи, ние в моментът не сме в състояние да извършваме тоя шоков ремонт. Това ще се случи с тия средства, които се надявам вие да подкрепите като искане, които ние ще инвестираме в тротоари и в улична мрежа. Така, че приветствам вашата загриженост, но нека гледаме реално на нещата, а не да изхождаме с едни срокове и ... А, иначе проблемът не е само в ул. „Гурко“, проблемът не е само в ул. „Прага“, проблемът е в целия град. Огромен е проблемът, защото десетки години, 30 години не е правено нищо по улиците и тротоарите. И това, което е ..., аз не случайно казвам това, което ние сме правили преди 5 години вижте улиците, не са мръднали, а това, което ние наследихме там, където са правени ремонти или където е имало плочки, тя плочката я няма, станала е на пясък. Аз разчитам изключително много на гражданския контрол, на гражданското общество като почнем тия ремонти да бъдат направени, както трябва. Но реалистичният срок да започнем цялата тая дейност е не по-рано от средата, може би и малко по-късно от 2017-та. Така, че няма как да подкрепим такова предложение.

**Чл.-кор. проф. Хр. Белоев:** Благодаря. Господин Пехливанян.

**Г-н Б. Пехливанян:** Уважаеми г-н Председател, колеги, г-н Кмет, на комисията по бюджет и финанси, на която присъствах абсолютно всички точки, които са в това предложение стана ясно, че общинска администрация работи по тях, от 1 до 5. Началото на май има заповед издадена от кмета за такава комисия, това го каза арх. Бучуковска. Значи, не е ли по-добре да направим едно цялостно облседване на града, да направим приоритетно точно тези улици и тротоари, които са в най-плачевно състояние, от там нататък да се остойности това, което първо има нужда и след това вече да се почне поетапно? Значи, в това предложение, което вие го предлагате няма проблем, може да се тегли кредит. Аз веднага питам колко и за къде? Колко и за къде? Един, два милиона и за къде? На комисията по бюджет и финанси Емилия Пенева обясни, че тази процедура е доста тежка. Първо трябва да се направи анализ, примерно да излезе, че града ни се нуждае от 8 или 9 милиона. Ние имаме според нашите показатели възможност да теглим 6 или 7, примерно казвам. Тогава трябва да се направи наистина един избор кои улици и тротоари, и инфраструктура е най-належащо да се започне. Така, че тези предложения реално наистина могат да почнат от март-април догодина. Няма начин всички присъстващи тука да не се интересуват от улици, тротоари, там изобщо целия град това го вълнува. Наистина, това което сте го написали в материала е точно така, както всички сме съпричастни с този проблем, но сроковете, ако тръгнем да изпълняваме всички тези точки, просто ... Първо, че тази календарна година никаква корекция реална на бюджета с цифри и резултата не можем да направим и второ ще доведе до обратен резултат. Само да не стане, както през социализма асфалтираме, асфалта бил сложен като настилка, която се ползвала преди започване на изкопни работи, само това да не се случи. Още повече това обследване касае и много други подземни инфраструктури, има газ, има вода, канализации и така нататък, ел. Именно точно тази комисия, която ще направи това обследване ще каже точно къде, кои улици, приоритетно трябва да започне тази програма. Благодаря ви.

**Чл.-кор. проф. Хр. Белоев:** Благодаря. Други? Пазарджиев.

**Г-н Иво Пазарджиев:** Аз правя реплика на изказването на г-н Пехливанян. Ние знаем, че се работи по проблема, идеята ни е да се работи по-мащабно и да има наистина видими резултати, както беше мотото на кмета, да има видими резултати до края на тази година. Може ... (коментар от зала не се чува) Такова е нашето желание. Господин Пехливанян, говорите, 2-3 пъти споменахте за обследването, от администрацията казах те са готови. И наистина обследването е извършено качествено, както не е правено през последните години въобще. Господин Кмете, г-ца Георгиева в изказването си го каза и аз го казвам, проблема наистина е от много години и никой не хвърля отговорност върху вас за този проблем за улици и тротоари. Дори, дори и аз мога да кажа, откакто съм станал човек аз не помня ремонт на тротоари в нашия град. Да улиците по времето на Елеонора Николова и то главните улици бяха ремонтирани, за улици в кварталите винаги е било на кръпки и нали на такива ремонти. И последно, което ще кажа, г-н Пехливанян каза колко нали средства и за къде, ами нека наистина общинската администрация през месец септември да даде план-сметка, а ние сме казали за къде, приоритетно да бъдат ..., в точка 5 сме го казали да бъдат ремонтирани улици и тротоари, където ... Може ли да не ме репликирате от място, г-н Григоров? (коментар от зала не се чува)

**Чл.-кор. проф. Хр. Белоев:** Моля ви ...

**Г-н Иво Пазарджиев**: Господин Председател, може ли да осигурите в залата.

**Чл.-кор. проф. Хр. Белоев:** Моля да не се репликира. А вие след молбата, две секунди продължавате.

**Г-н Иво Пазарджиев:** ... Казвам за кои улици, приоритетно да се ремонтират улици и тротоари, където не се предвиждат планови ремонти на инсталациите собственост на дружествата, предлагащи комунални услуги. Това, е, благодаря ви.

**Чл.-кор. проф. Хр. Белоев:** Благодаря. Други? Предложенията за решение в точка 2 техническа грешка, там средства има добавена. С направеното предложение за корекция, режим на гласуване по точката. Гласували общо 35 общински съветници: „за“-9; „против“ – 10; „въздържали се“ – 16. Доктор Чакърян ръчно, Росица Георгиева ръчно – „за“, Събина Павлова.

**КВОРУМ – 38. С 10 гласа „за”, 10 „против” и 16 „въздържали се” не се прие предложението.**

**48 Точка**

**Приемане на план за заседанията на Общински съвет – Русе за месец септември и четвъртото тримесечие на 2016 г.**

**Г-н Дим. Кънчев:** Вносител на следващата точка е председателя на общинския съвет, давам думата да я докладва.

**Чл.-кор. проф. Хр. Белоев:** Предложение на дати за заседания на общинския съвет, които са обсъдени на председателски съвет: 19 септември, 20 октомври, 17 ноември и 15 декември.

**Г-н Дим. Кънчев:** Благодаря. Някой има ли да добави нещо и да вземе отношение към материала? Няма, процедура на гласуване, ако обичате.

**КВОРУМ – 35. С 35 гласа „за”, 0 „против” и 0 „въздържали се” се прие**

**РЕШЕНИЕ № 308**

На основание чл.63, ал. 2 от ПОДОбС, общинският съвет реши:

1. Утвърждава дати за провеждане на заседанията на ОбС – Русе през месец септември и четвъртото тримесечие на 2016 г., както следва:
   * 19.09.2016 г.
   * 20.10.2016 г
   * 17.11.2016 г.
   * 15.12.2016 г.

**49 Точка**

**Питания на общински съветници**

**Чл.-кор. проф. Хр. Белоев:** Питане от Мариета Волф, относно новоизградено кръстовище на ул. „Изгрев“, заповядайте.

**Г-жа М. Волф:** Уважаеми г-н Председател, уважаеми дами и господа общински съветници, става дума за новоизградено кръстовище в кв.“Чародейка-север“, за което групата на Обществен съвет-Русе в края на месец януари изпраща писмо до г-н кмета и до началника на ОД МВР-Русе.

**Чл.-кор. проф. Хр. Белоев:** Моля, за тишина в залата.

**Г-жа М. Волф:** Става въпрос за следното, че кръстовището е изградено по такъв начин, че е с много тесни ленти, високи бордюри и това възпрепятства преминаването на коли там, както и невъзможност, създаване възможност така изграденото кръстовище то да бъде почистено от снегорин. За съжаление до този момент е получен отговор единствено от директора на ОД МВР-Русе. В този отговор, обаче се посочва коренно различно кръстовище и така или иначе проблема на местните хора не е решен, а той е следния: достъп до блок 303 няма от една страна, защото има разрушен бордюр, няма изграден тротоар. Тежката техника като например камионите на Чистота, Пожарна. Линейка, за да стигнат до бл. 303 трябва да обикалят около 2 км., това е от една страна. На същото кръстовище без да е отбелязано спира автобус №30, там няма нито спирка, нито пешеходна пътека, никакво обозначение, че там има спирка. Така или иначе там, обаче слизат хора и тъй като наклона е много голям, ъгъла също МПС-ва не забелязват пешеходците има реална опасност за настъпване на ПТП-ие за пешеходци. Покрай тези проблеми на това кръстовище установих и някои други като например: липсващите обозначения за спирки, затова моите въпроси са следните: възможно ли е да бъдат взети мерки за преразглеждане и реконструкция на кръстовището на ул. Изгрев? Преди началото на зимния сезон, за да се предотвратят ПТП-я, които вече са се случили при предния зимен сезон, когато именно не е било почистено кръстовището от снега и няколко леки коли са загубили броните си там. Кога и как ще бъде разрешен със спирката на линия 30, която спира точно на същото място и не е обозначена по никакъв начин, както и пешеходците не са обезопасени? Съществува ли спирка, която не е обозначена, за която питам на ул. „Филип Станиславов“ в посока кв. „Чародейка“? И кога ще бъде възстановена маркировката на пешеходната пътека на кръстовището на ул. „Зорница“ и ул. „Филип Станиславов“ от страната на блок 401?

**Чл.-кор. проф. Хр. Белоев:** Благодаря. Господин Наков.

**Г-н Дим. Наков:** Благодаря Ви, г-н Председателю.Уважаема г-жо Волф, относно Ваше питане с вх. №06-01-108/13.07.2016 г., Ви информирам следното: по въпрос 1 - Възможно ли е да бъдат взети мерки за преразглеждане и реконструкция на кръстовището на ул. „Изгрев“ до блок 303, срещу блок 302, кв. „Чародейка Север“ преди началото на зимния сезон с цел да се предотвратят ПТП, както и да бъде осигурен пряк достъп на всички МПС до блок 303? Новоизграденото кръстовището на ул. „Изгрев“ до блок 303 в кв. „Чародейка Север“е част отСтроеж: кв „Чародейка“ - Изграждане на улица и автобусни спирки, реконструкция на ул. „Филип Станиславов“ и реконструкция на кръстовища,изпълненопо проект: „Интегрирана система за градски транспорт на град Русе“, финансиран по оперативна програма „Регионално развитие“ 2007-2013 г. Строителните дейности са изпълнени по одобрени работни проекти от УО на ОПРР. Строежът е въведен в експлоатация и е издадено Разрешение за ползване на 18.12.2015 г. Община Русе има ангажименти за осигуряване на устойчивост по проект: „Интегрирана система за градски транспорт на град Русе“. По тази причина реконструкция на кръстовището не може да бъде извършена към този момент. До блок 303 има осигурен достъп, само че от другата страна на блока. Нарушението на острова, което се видя и на фотосите ще бъде отстранено, съобразно графика за извършване на ремонтни дейности по пътната инфраструктура. Въпрос №2 -Кога ще бъде оборудвана спирката на линия 30 на същото място така, че да са налице конструкция, светлинно табло и пешеходна пътека? Относно наличието на автобусна спирка за линия №30 срещу бл.303, Ви информирам, че тя съществува след кръстовището при блока. От извършената проверка се установи, че е откраднат спирковия знак Д24 „Автобусна спирка“ и е необходимо неговото възстановяване. Уведомявам Ви, че не всички спирки се оборудват с навеси, спиркови указатели и информационни табла. Има и такива, които се ползват предимно за слизане от гражданите и се сигнализират само с пътен знак, какъвто е този случай. Такива спирки има също по: ул. „Юндола“, ул. „Мальовица“, бул. „Гоце Делчев“ и на други места в града. Автобусните спирки се разполагат преди или след кръстовище, но не и в самото кръстовище. Пешеходните пътеки се разполагат на кръстовище или на дълъг прав участък, където има интензивен пешеходен поток. На автобусна спирка не се разполага пешеходна пътека. Информационни табла има поставени, такива каквито визирате във въпроса си само на 100 спирки в града и то по проект „Интегрирана система за градски транспорт на гр. Русе“. Въпрос №3 - Съществува ли спирка на ОГТ в отсечката на ул. „Филип Станиславов“ в посока кв.„Чародейка-Север“, между бул. „Васил Левски“ и ул. „Зорница“? Ако да – кога ще бъде оборудвана? Ако-не, кога ще бъде премахната старата табела*?*В отсечката на ул. „Филип Станиславов“ в посока кв. „Чародейка Север“, между бул. „В. Левски“ и ул. „Зорница“ съществува спирка на ОГТ, която фигурира под № 99 и е с наименование „Гробищен парк Чародейка“ в Приложение 2 към отдадените на концесия спирки. Тя също е предвидена за оборудване със спирков знак и кошче, предвид местоположението й. Стара табела няма – има поставен нов спирков указател от концесионерите на спирката. И 4 въпрос - Кога ще бъде подновена маркировката на пешеходната пътека на кръстовището между ул. „Зорница“ и ул. „Филип Станиславов“ от страната на блок 401? Отговор, *п*одновяване на изтритата хоризонтална маркировка по уличната мрежа на гр. Русе се извършва от ОП „Комунални дейности“ по съответния определен график. Благодаря ви.

**Чл.-кор. проф. Хр. Белоев:** Госпожа Волф.

**Г-жа М. Волф:** Господин Наков, благодаря за отговорите. Някои от тях напълно ме удовлетворяват, но също така, моля да обърнете внимание аз фиксирам спирката на градски транспорт 30-та линия към кв. „Касева чешма“. От отсрещната страна има павилион, но там спира автобуса, разбирате ли, точно на това островче. И Вие казвате, че тя е изнесена напред ... (коментар от зала не се чува)

**Чл.-кор. проф. Хр. Белоев:** Моля, без реплики .

**Г-жа М. Волф:** ... и няма пешеходна пътека самото кръстовище, там където са островчетата, което да позволи преминаването на пешеходците от 303-ти към 302—ри блок, просто да пресекат тази улица „Изгрев“. Както и още една вметка, Вие казвате, че към бл. 303 има подход, да, точно това казвам и аз. Той е от към задната страна на блока, но това са един 2 км., които трябва да се извървят, аз съм описала по кой маршрут и което всъщност е притеснително от една страна, заради ..., най-вече заради линейките. И най-съществения въпрос е как ще бъде почистен този участък от тези островчета по време на снеговалеж, защото няма как да мине снегорин от там, разбирате ли? А пък тя е непроходима улицата по никакъв начин, заради стеснението, освен на 1-ва скорост с лека кола.

**Чл.-кор. проф. Хр. Белоев:** Да, благодаря. Господин Наков.

**Г-н Дим. Наков:** Уважаема г-жо Волф, искам само да обърна внимание, че съществуващия подход към бл. 303, който е ползван досега е бил в противоречие на уличната регулация на кв. „Чародейка-север“. И в моментът, сега, както е реконструирано кръстовището отговаря изцяло на уличната регулация на квартала. Съответно още преди години, когато е приемана уличната регулация е предвиден подхода към този блок да бъде от другата му страна, а точно там, където в момента има да бъде зелена част. Това си е улична регулация, която не е била променяна и така е било предвидено. Защо е било временно по друг начин не мога да кажа, така че ние не изменяме нищо, което е било предвидено преди много години от страна на жилищния комплекс. Второ, вече по отношение на зимното поддържане, мина първата зима, която беше ..., всички знаете, че декември месец 2015 г. беше въведена в експлоатация, да трябва малко по-голямо внимание да се подхожда там. Наистина е така, има затруднения, но нямаше нанесени големи поражения, също така и почистващата техника успя да премине през съответните шлюзове.

**Чл.-кор. проф. Хр. Белоев:** Благодаря.

**50 Точка**

**Изказванe на Мариян Димитров – вх.№568/08.07.2016 г.**

**Чл.-кор. проф. Хр. Белоев:** Питане от Мариян Димитров относно действия, с които са нанесени имуществени и морални щети на Община Русе. Заповядайте.

**Г-н М. Димитров:** Уважаеми общински съветници, уважаеми г-н Председател, правя изказване относно действия, с които са нанесени имуществени и морални вреди на Община Русе от кмета Пламен Стоилов. Със заповед на кмета Пламен Стоилов, на 25.07.2014 г., беше уволнен дисциплинарно главният архитект на Община Русе – Симеон Рангелов, във връзка с издадено от него разрешения за строеж на „Парк кафе – бистро”, заедно със „Слънцезащитно съоръжение” и детска площадка, без съгласуване с Министерството на културата. Същите се намират на пл. „Батенберг” - представляващ архитектурен ансамбъл и са собственост на Красимир Даков и съпругата му. По този повод кметът Пламен Стоилов заяви пред медиите, че при издаването на заповедта за уволнение се е ръководил само от интересите на Община Русе, тъй като арх. Рангелов е уронил престижа на Общината, като не е изпълнил служебните си задължения и е издал незаконосъобразно тези разрешения за строеж. Заповедта за уволнение беше обжалвана от арх. Рангелов пред съда. Съдът установи, че при издаването на разрешенията за строеж са допуснати нарушения на императивни законови разпоредби, но тези нарушения не са установени по безспорен начин с влязъл в сила съдебен акт и поради това нямат характера на дисциплинарни нарушения. По тази причина беше отменена заповедта на кмета Пламен Стоилов за дисциплинарното уволнение и беше възстановено служебното правоотношение на арх. Симеон Рангелов с Община Русе, като Общината беше осъдена да заплати всички разноски по делата и в двете съдебни инстанции. На 04.01.2016 г. арх. Рангелов беше възстановен на работа, а на следващия ден беше освободен по взаимно съгласие. По този повод искам да задам следните въпроси: каква е сумата на разноските които Община Русе заплати за загубените на две съдебни инстанции съдебни дела? Каква е стойността на обезщетението, което Община Русе заплати на арх. Рангелов за това, че той е бил незаконосъобразно уволнен от работа и е бил безработен в продължение на 1 год. и 5 месеца? Каква е стойността на обезщетението, което Община Русе заплати на арх. Рангелов, за да бъде той мотивиран за прекратяване на служебното си правоотношение по взаимно съгласие? Какви мерки предприехте срещу виновните длъжностни лица за компенсация на нанесените финансови вреди на Община Русе? Към днешна дата обектът „Парк кафе – бистро”, заедно със „Слънцезащитно съоръжение” - намиращи се на пл. „Батенберг”, приведени ли са в съответствие с изискванията за архитектурен ансамбъл? Какви други мерки предприехте, за да възстановите уронения престиж на Община Русе и за да не бъдат допускани подобни нарушения в бъдеще? На 20.06.2013 г., на питане на общински съветник относно строителните безобразия на пл. „Батенберг”, кметът Пламен Стоилов заяви: „Аз ви гарантирам, че закона ще бъде спазен на 100 %. Аз си нося отговорностите като кмет на общината и закона стои над всичко. Едното ми образование е строителен инженер. Аз съм човек, който работи с факти, цифри, норми. Чадър няма да разпъвам на никого.” Години по-рано, покойният генерал Ваньо Танов – член на ГЕРБ, за същия обект заяви: „От всички кражби най-страшни са законовите кражби”. Казват, че криминалистиката е наука за престъпниците - неудачници, а политологията е наука за успелите престъпници. И този случай напълно потвърждава тази мисъл. Благодаря.

**Чл.-кор. проф. Хр. Белоев** : Благодаря. Господин Наков, отговор от името на кмета.

**Г-н Дим. Наков**: Благодаря, господин Председателю, аз ще се придържам към зададените въпроси. Уважаеми г-н Димитров, във връзка със зададените от Вас въпроси с постъпило в общински съвет заявление с вх. № 568/08.07.2016 г. Ви информирам следното: по първия, сумата, за която Община Русе е осъдена да заплати, представляваща съдебни разноски по адм. дело 305 по описа за 2014 г. на Административен съд-Русе с влязло в сила Решение №42 от 09.12.2014 г. е в размер на 300 лв. Сумата, за която Община Русе е осъдена да заплати, представляваща съдебни разноски по адм. дело №655 по описа на Върховния административен съд с влязло в сила Решение 22 от 18.12.2015 г. е в размер на 600 лв. Втори въпрос, стойността на обезщетението, което Община Русе е заплатила на арх. Симеон Рангелов за това, че е бил без работа в продължение на 1 година и 5 месеца е съобразена с разпоредбата на чл. 104, ал. 1 от Закона за държания служител. По 3 въпрос, стойността на обезщетението, което Община Русе е заплатила на арх. Симеон Рангелов при прекратяване на служебното му правоотношение е съобразена с разпоредбата на чл. 107а от Закона за държавния служител. По 4 въпрос, производството по отменената с влязло в сила Решение 14489 от 03.12.2014 г. на Върховния административен съд заповед РД 01-2085/29.07.2013 г. на Кмета на Община Русе и отменената с влязло в сила Решение от 02.12.2014 г. на Административен съд-Русе заповед РД-01-2086/29.07.2013 г. на Кмета на Община Русе е започнало въз основа на отправено искане от Окръжна прокуратура-Русе, във връзка с образувана преписка вх. №1360/2012 г. по повод извършено незаконно изграждане на обект „Парк кафе-бистро“, за издаване на индивидуален административен акт-заповед за премахване на незаконен строеж от IV категория „Парк кафе-бистро“, изграден в УПИ II-569, кв. 894 по плана на гр. Русе като към искането са били приложени писмени доказателства, обосноваващи изводите на сезиращия орган. По 5 въпрос, съгласно влязло в сила Решение 14489 от 03.12.2014 г. на Върховния административен съд обектът „Парк кафе-бистро“ заедно със „Слънцезащитно съоръжение“ , находящ се на пл. „Александър Батенберг“ е в съответствие с изискванията на ЗУТ. Шести въпрос, към настоящият момент всички проекти по ЗУТ задължително се одобряват от гл. архитект, като тези засягащи паметници на културата се съгласуват с Националния институт за недвижимо културно наследство, което предполага недопускане на нарушения. Благодаря.

**Чл.-кор. проф. Хр. Белоев:** Моля? (коментар от зала не се чува)

**Г-н Дим. Наков:** Значи, г-н Димитров, отворете в Закона за държавния служител ... (коментар от зала не се чува) ...

**Чл.-кор. проф. Хр. Белоев:** Благодаря. Тук в листите пропуснах питането на Нина Крушева. Заповядайте и се извинявам.

**Г-жа Н. Крушева:** Благодаря Ви, г-н Председател. Моето питане касаеше изгорял магазин в района на „Здравец-Изток“ пред бл. „Камен“ и „Цена“. Тъй като към настоящият момент проблема вече е решен, за твърде краткото време искам да благодаря на г-жа Наталия Кръстева, зам.-кмет за бързата реакция. И се надявам, че по този начин поне можем да завършим малко по-оптимистично днешната тежка сесия. Отново още веднъж благодаря за бързата реакция.

**51 Точка**

**Изказванe на Мариян Димитров – вх.№572/11.07.2016 г.**

**Чл.-кор. проф. Хр. Белоев:** Следва питане от Мариян Димитров, заповядайте. Кой? (коментар от зала не се чува) Не след тебе е.

**Г-н М. Димитров:** Уважаеми общински съветници, уважаеми г-н Председател, в края на заседанието правя изказване по точка 2 от Дневния ред - „Отчет за дейността на Общински съвет – Русе”. Поредното безумие, сътворено отново от ГЕРБ. Когато едно решение на Общински съвет – Русе не е изпълнено от самия Общински съвет през даден отчетен период, то не спира автоматично да действа, а задължението за неговото изпълнение се прехвърля за следващия отчетен период и в следващия отчет би следвало да има информация какво се е случило с неговото изпълнение, без значение дали това решение се харесва или не на мнозинството. Това го напомних на предният Общински съвет, напомням го и днес отново на същото мнозинство на ГЕРБ. Такава трябваше да бъде съдбата и на Решението от 22 май 2014 г. по точката за „Избор на обществен посредник на територията на Община Русе”, след като не беше избран такъв и автоматично се задейства императивната процедура на чл. 8, ал. 2 от Правилника за организацията и дейността на общинския посредник на територията на Община Русе“, а именно: „Ако никой от предложените кандидати не бъде избран, както стана в конкретния случай, в едномесечен срок се провежда избор след нова процедура по подбор на кандидатите за обществен посредник.” Информация за това неизпълнение на процедурата не беше дадена в множество последователни отчети на Общински съвет - Русе. По тази причина Община Русе остава без посредник, който да съдейства за спазване правата и законните интереси на гражданите и техните организации пред органите на местното самоуправление и местната администрация, както да представя мотивирани предложения за промяна на съществуващата практика на административно обслужване на гражданите. Това го пише в правилника. Всичко това показва едно недопустимо пренебрежение към нормалният човек извън властта, говоря по принцип. Това е нещо, което никога не можех да повярвам, че ще се случи отново в русенския Общински съвет. Ясно, че силата е в мнозинството, но смятам, че щеше да се случи нещо много полезно за града ни и не се съмнявам, че хората ще разберат каква е причината защо не се приема да има такава позиция, институция в града. „Срам ме е.“, каза на 22 май 2014 г. д-р Константинова и аз й съчувствам. Моля, мнозинството на ГЕРБ, ако не иска да мисли за гражданите, то поне да помисли за себе си и да изпълни задълженията си по процедурата за избор на Обществен посредник. Доктор Константинова, в много от случаите е част от това мнозинство и има прекрасната възможност да изтрие срама от челото на мнозинството. Същата е и съдбата на Решение № 561 от 25 април 2013 г. и на Решение № 661 от 20 юни 2013 г., чийто срок за изпълнение изтече на 31 октомври 2013 г., преди повече от 30 месеца. Все още не е приет „Правилника за дейността на Обществен съвет, като консултативен орган към Общински съвет – Русе”, изработен от временната комисия с председател Анастас Георгиев и все още не е излъчен Обществен съвет. Това е голяма обида към русенските граждани, защото процедурата стартира след събирането на подписи за местна гражданска инициатива. Не е коректно по този незаконосъобразен начин да оставяте местната власт без пряк граждански контрол. Може би само липсата на протестиращи граждани под прозорците на Община Русе ви дава тази смелост, превърнала се в управленска наглост, но търпението на гражданите не е безгранично. Уважаемият доктор Чакърян, който избяга от заседанието, заедно с кмета Пламен Стоилов, на вчерашното заседание на икономическата и правната комисия заяви, че ако не се направи нов подарък на братя Бобокови срещу финансиране на ГЕРБ има опасност пред Спортната зала да се издигне отново паметника на Ленин. Аз се опасявам, че при такова отношение на ГЕРБ към гражданите на Русе има опасност да се издигне паметник на Бойко Борисов или на един друг тука русенски негов по-нисък последовател. Дали работата на Общинския съвет – Русе е подчинена само и единствено на стремежа за защита на обществения интерес или на нещо друго е риторичен въпрос?

**Чл.-кор. проф. Хр. Белоев:** Господин Димитров, отговор не е готвен, тъй като към не е отправено като председател на общинския съвет. Но по-скоро въпросите, които отправяте са към отчет за изпълнение решенията на Общинския съвет, точката, която г-н Белчев докладва. Аз докладвам отчет за дейността на Общинския съвет за периода от ноември 2015 г. и това какви решения и какво са приети. Вие поставяте въпросът за неизпълнение на решения от предходни периоди, касаещи избор на обществен посредник и 2 решения на Общинския съвет за приемане на правилник за дейността на Обществения съвет, които би следвало да бъдат отправени към общината и да бъдат отговорени в точката, която засягаше отчета за изпълнение на решенията на Общинския съвет.

**52 Точка**

**Изказванe на Бойко Никифоров – вх.№571/11.07.2016 г.**

**Чл.-кор. проф. Хр. Белоев:** Молба от Бойко Никифоров да бъде допуснат на сесия на Общинския съвет. По въпросите, които той поставя, те са свързани с формиране цената на питейната вода, има ли поставени контролни органи на кладенците на водовземане, кога е извършена последна проверка в сертифицирана лаборатория и каква е сумата, която ВиК е заплатила за реклама на вестник „Утро“. Тук само искам преди да му дам думата да определя, че той може да направи изказване за формиране на цената на питейната вода, но по поставените други въпроси не може да получи отговор, тъй като те не отговарят на изискванията на чл. 28 от ЗМСМА, тъй като не са от компетентността на Общинския съвет, общинска администрация или кмета на общината. Заповядайте.

**Г-н Б. Никифоров:** Благодаря Ви за възможността, която ми давате да се изкажа. Между другото в искането ми имаше още няколко точки, в които исках да се включа от дневния ред. И въпросите са 3, аз ще се опитам в рамките на 3 минути да се включа и в трите, дори и в 4-тия. Четвъртият, на миналата сесия аз ви поставих въпроса за щетите, които носим от договора с Топлофикация, 205 000 лв. този месец пак бяха начислени на Министерство на околната среда и водите, защото Топлофикация не си изпълни задълженията да построи депо за разделно събиране на отпадъците. Ако това беше станало всеки месец 205 000 лв. щяха да остават за ремонт на улиците, нямаше да се чудите от къде да вземате заеми и как да ги гласувате. Това по първият въпрос. По точка 12 исках да се изкажа, от името на „Бъдеще за Русе“, аз не зная дали усетихте какво стана, вие подарихте на държавата един терен 4 декара в рамките на Интермодалния терминал, където щеше да има ЖП-спирка. Значи, той е определен за това, ЖП-спирка, там щеше да бъде градската железница. Аз искам да ви запитам, ако тоя терен беше лично ваш, лично ваш, всеки от вас да го имаше, щяхте ли да го подарите или щяхте да инвестирате там, спирката да бъде ваша и вие да печелите от него? Общината съвсем спокойно можеше да си печели от тази спирка след като бъде изграден Интермодалния терминал. И така, минавам нататък, за тротоарите няма да се изкажа, исках да се изкажа, там е кауза пердута. Миналата година на г-н кмета му бе наредено от ДНСК-София да обследва площада, да състави комисия и т.н. Той им отговори с едно писмо така и така, в което буквално пишеше зам.-кмета г-н Наков се разходи по площада и видя, че това, което „Бъдеще за Русе“ пишете не е истина и приключихме. А там нещата не са свършили ... Точно така, ще го публикувам в интернет, когато ни бъде възстановен сайта. Така. Сега за водата, по отношение на цената на питейната вода в Русе. Фактор, който определя частично цената на водата е загубите от ВиК преносната мрежа. Вярно е, че цената се дава от ДКЕВР, но информацията за тези загуби се дава от ВиК-Русе и общината би трябвало да бъде загрижена какво става с цената на водата за русенци. Ние имаме информация, че от години, от много години кладенците, от които се взема вода нямат никакви измервателни уреди. По едно време са сложени, мерена е водата, която се взема, след това пак са махнати, сега в момента не знаем дали има такива уреди. Но при всяко положение тези уреди не се контролират от никого, те когато искат си ги слагат ... Свършвам. Когато искат си ги махат и така. Лесно е да се пресметне колко е загубата, когато имаме това, което се купува от русенци, но за да го пресметнем трябва да знаем какво се взема от кладенците. Това нещо го няма. И ние искаме общината по някакъв начин да осъществи контрол, какво количество вода се водовзема от кладенците и какъв е действителния разход от загуби. Щото по никакъв начин не можем да кажем, че тия загуби, които се отчитат са коректни, те си пишат, каквото си искат. И за сътрудничеството, понеже кмета казваше, че нали нашето гражданско движение „Бъдеще за Русе“ с общината нали не работим заедно и т.н., той имал такова желание ... От тъй нататък, в тия сесии ние ще идваме, ще представяме тъй наречените, хайде далавери да го кажем в общината, общината не като институция, въобще на територията, а кметството ще дава ...

**Чл.-кор. проф. Хр. Белоев**: Благодаря, времето изтече. Относно това че сте имали желание да се изкажете по точки от дневния ред, трябва да има предложение за изказване от ваша страна, което съответно да бъде гласувано тук, за да ви бъде дадена думата. И по въпросите, които поставихте конкретно, г-н Наков там, където ... Те са основно от компетенцията на ВиК, но все пак те са поставени, ще бъдат уведомени съответните институции. Благодаря. Поради изчерпване на дневния ред закривам заседанието.

**Забележка:** Протоколите с резултатите от поименното гласуване по точки 1, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 27, 28, 30, 33, 38, 41 и 46 от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ПРЕДСЕДАТЕЛ:**

**/П. Денчева-Лукова/ /чл.-кор. проф. дтн Хр. Белоев/**